# śrī-śrī-bhāva-sāra-saṅgrahaḥ (II)

## (4)

## atha madhyāhna-līlā

sahāli-śrī-rādhā-sahita-hari-līlāṁ bahu-vidhāṁ

smaran madhyāhnīyāṁ pulakita-tanur gadgada-vacāḥ |

bruvan vyaktaṁ tāṁ ca svajana-gaṇa-madhye’nukurute

śacī-sūnur yas taṁ bhaja manas tvaṁ bata sadā ||1||

govinda-līlāmṛta 8.1-8—

madhyāhne'nyonya-saṅgodita-vividha-vikārādi-bhūṣā-pramugdhau

vāmyotkaṇṭhātilolau smara-makha-lalitādy-āli-narmāpta-śātau |

dolāraṇyāmbu-vaṁśī-hṛti-rati-madhu-pānārka-pūjādi-līlau

rādhā-kṛṣṇau sa-tṛṣṇau parijana-ghaṭayā sevyamānau smarāmi ||2||

athātra ghoṣeśvara-nandana-priyā

pṛthak pṛthak sā yugapan-nijendriyaiḥ |

ākṛṣṭa-cittā priya-saṅgamautsukaiḥ

svaṁ sāntvayantīm avadad viśākhikām ||3||

saundaryāmṛta-sindhu-bhaṅga-lalanā-cittādri-samplāvakaḥ

karṇānandi-sanarma-ramya-vacanaḥ koṭīndu-śītāṅgakaḥ |

saurabhyāmṛta-samplavāvṛta-jagat-pīyūṣa-ramyādharaḥ

śrī-gopendra-sutaḥ sa karṣati balāt pañcendriyāṇy āli me ||4||

navāmbuda-lasad-dyutir nava-taḍin-manojñāmbaraḥ

sucitra-muralī-sphurac-charad-amanda-candrānanaḥ |

mayūra-dala-bhūṣitaḥ subhaga-tāra-hāra-prabhaḥ

sa me madana-mohanaḥ sakhi tanoti netra-spṛhām ||5||

nadaj-jalada-nisvanaḥ śravaṇa-karṣi-sac-chiñjitaḥ

sanarma-rasa-sūcakākṣara-padārtha-bhaṅgy-uktikaḥ |

ramādika-varāṅganā-hṛdaya-hāri-vaṁśī-kalaḥ

sa me madana-mohanaḥ sakhi tanoti karṇa-spṛhām ||6||

kuraṅga-mada-jid-vapuḥ-parimalormi-kṛṣṭāṅganaḥ

svakāṅga-nalināṣṭake śaśi-yutābja-gandha-prathaḥ |

madenduvara-candanāguru-sugandhi-carcārcitaḥ

sa me madana-mohanaḥ sakhi tanoti nāsā-spṛhām ||7||

harinmaṇi-kavāṭikā-pratata-hāri-vakṣaḥ-sthalaḥ

smarārta-taruṇī-manaḥ-kaluṣa-hāri-dor-argalaḥ |

sudhāṁśu-hari-candanotpala-sitābhra-śītāṅgakaḥ

sa me madana-mohanaḥ sakhi tanoti vakṣaḥ-spṛhām ||8||

vrajātula-kulāṅganetara-rasāli-tṛṣṇā-hara-

pradīvyad-adharāmṛtaḥ sukṛti-labhya-phelā-lavaḥ |

sudhā-jid-ahivallikā-sudala-vīṭikā-carvitaḥ

sa me madana-mohanaḥ sakhi tanoti jihvā-spṛhām ||9||

saṅgraha-kartuḥ—

evaṁ gadantyāṁ sva-mano’bhilāṣaṁ

svedāśru-kampādi-karaṁ mahāntam |

kṛṣṇe gatāyā hi tathā tulasyā

vīthīṁ ca tasyām avalokayantyām ||10||

kṛṣṇa-bhāvanāmṛta 8.34—

prāhinon muralikāṁ sva-dūtikām

acyutaḥ śruti-yuge vidhṛtya yā |

preyasīṁ nija-kalena lambhayet

kaṇṭham asya kanaka-srajaṁ yathā ||11||

alaṅkāra-kaustubha 8.72, caitanya-candrodaya-nāṭakam 3.33—

madhurima-rasa-vāpī-matta-haṁsī prajalpaḥ

praṇaya-kusuma-vāṭī-bhṛṅga-saṅgīta-ghoṣaḥ |

surata-samara-bherī-bhāṅkṛtiḥ pūtanārer

jayati hṛdaya-daṁśī ko'pi vaṁśī-ninādaḥ ||12||

ānanda-vṛndāvana-campū 17.50—

sa hari-muralikāyā niḥsvano’bhūd vadhūnāṁ

śravaṇa-vidhacārī manmathonmātha-kārī |

avikala-kula-śīlā-cāra-caryābhicāro

dhṛti-vighaṭana-tantraḥ ko’pi mantraḥ svatantraḥ ||13||

(ajñātasya)—

viṣāyamāṇaṁ madhuraṁ tathograṁ

vāñchāpakaṁ sā ca niśamya vaṁśyāḥ |

nādaṁ vinindyāpi praśasya tāṁ taṁ

sakhī-samūhaṁ punar āha rādhā ||14||

vidagdha-mādhavaḥ 1.35—

ajaḍaḥ kampa-sampādī śāstrād anyo nikṛntanaḥ |

tāpano’nuṣṇatādhārī ko vāyaṁ muralī-ravaḥ ||15||

vidagdha-mādhavaḥ 6.12—

sūtis te dhanuṣaś ca vaṁśa-varato vande tayor antimaṁ

viddhe yena janas tanuṁ viharayan nāntaś ciraṁ tāmyati |

viddhānāṁ hṛdi māra-patri-viṣamair dhvāneṣubhir nas tvayā

krūre vaṁśī na jīvanaṁ na ca mṛtir ghorāvirāsīd daśā ||16||

ānanda-vṛndāvana-campū 11.34-36—

sarandhrā nīrandhrā bhavati mukha-rāgair madhupateḥ

kaṭhorā sārasyaṁ gamayati kaṭhorāntaram api

atūṣṇīkāṁ tūṣṇīkayati mṛga-pakṣi-prabhṛtikaṁ

svayaṁ vaṁśe jātā vikalayati sad-vaṁśa-ja-vadhūḥ ||17||

svayaṁ śūnyāpy antar bahu vahati rāga-vyatikaraṁ

dadhāty ekaṁ parva prakaṭayati parvāṇi śataśaḥ |

kalān dhatte ramyān vikalayati jagad aho

murārer vaṁśīyaṁ jaḍayati samullāsayati ca ||18||

kalo’py asyāḥ vilasati visārī tribhuvane

viśaty antaḥ śrotraṁ sakala-tanu-pīḍāṁ racayati |

rasaṁ nānākāraṁ sahaja-madhuro’py eṣa tanute

kadācit pīyūṣaṁ vitarati kadācid viṣam api ||19||

bṛhad-bhāgavatāmṛta 2.6.48—

na jāne sā vaṁśy udgirati garalaṁ vāmṛta-rasaṁ

na jāne tan-nādo’py aśaṇi-paruṣo vāmbu-mṛdulaḥ |

na jāne cāty-uṣṇo jvalita-dahanād vendu-śiśiro

yato jātonmādā mumuhur akhilās te vraja-janāḥ ||20||

ānanda-vṛndāvana-campū 11.32-33—

bimbādharāruṇa-karāṅguli-kānti-pūraiḥ

pūrṇodarānta-vivareṇa bahiḥ saradbhiḥ |

sā mālava-śriyam iva pratilaṅghya kāmaṁ

rāgāvalīṁ tanumatīṁ vamatīva vaṁśī ||21||

sphuratādhara-pallavena mandaṁ

vikasadbhir daśanāṁśubhiḥ smitena |

ramaṇī-mukha-saubhagaṁ prapede

muralī-randhram anena cumbyamānam ||22||

ānanda-vṛndāvana-campū 11.37—

ambhaḥ stambhayati drutaṁ dravayati drāg adrim adriṁ dravan

śuṣkān apy avanīruhaḥ kisalayatyāmūlam unmūlitān |

brahmānanda-layaṁ gatān api munīn uccaiḥ samuccāṭayaty

āścaryasya nidhānam eṣa jayati śrī-kṛṣṇa-veṇu-dhvaniḥ ||23||

ānanda-vṛndāvana-campū 11.40-62—

dhanyā dhayanti mukha-paṅkajam asya dṛgbhyāṁ

cumbanti tat kim api dhanyatarāsta eke |

te nāma ke muralikā-paripīta-śeṣaṁ

ye’syādharaṁ sumukhi dhanyatamāḥ pibanti ||24||

dhanyāsi bho murali yat paripīyamānā

śyāmena tad-daśana-candrikayāsi digdhā |

snigdhā satī maṇitavat kala-kūjitāni

santanvatī bhuvanam uttaralīkaroṣi ||25||

āpacyamāna-dara-dāḍima-bīja-rāji-

rājīva-madhyam api ced urarīkaroti |

indudaraṁ viśati cet kuruvinda-paṅktir

dantāvaliḥ kila tad asya tulāṁ bibharti ||26||

atyanta-sāhasavatī muralī yad eṣā

kṛṣṇādharaṁ pibati yaṁ parakīya-peyaḥ |

kiṁ saubhagaṁ tad anayātani yena ratnaṁ

yatnaṁ vināpi purataḥ svayam eti yasyāḥ ||27||

yat-pīta-śeṣa-rasa-śīkara-samprayogān

nadyaḥ praphulla-kamalāvali-lomaharṣāḥ |

stabhnanti ruddha-tarasas taravaḥ prasūna-

mādhvīka-locana-jalāḥ parito ruvanti ||28||

dhanyā jayaty api mahī mahitā mahimnā

kṛṣṇasya yac-caraṇa-cihna-vicitra-vakṣāḥ |

vaṁśī-ravāmṛta-rasaiḥ sarasāntar eva

yājasram eva yavasāṅkura-romaharṣā ||29||

vṛndāvanasya mahimā na hi mādṛśīnāṁ

gamyo yad atra murabhin-muralī-raveṇa |

svāntaṁ bilāsya mṛdulāsyam ayur mayūrāḥ

spandaṁ jahus taru-latā marutā hatāś ca ||30||

kiṁ duścaraṁ caritam āli tapo mṛgībhiḥ

paśyanti yāḥ samuralīkalam āsyam asya |

akṣṇoḥ prakāma-kamanīya-guṇatvam eṣāṁ

sā sāmprataṁ bhavati samprati sampratīhi ||31||

saubhāgya-bhāg iyam aho sakhi kṛṣṇasārī

sārīkaroti nayane saha-kṛṣṇasārā |

vaṁśī-nināda-makaranda-bharaṁ dadhānaṁ

kṛṣṇāsya-paṅkajam aśāṅkitam āpibantī ||32||

dhanyā vimāna-vanitā janitānurāgā

drāg ātta-gāḍha-ratibhiḥ patibhiḥ parītāḥ |

līlā-kala-kvaṇita-veṇum avekṣya kṛṣṇaṁ

dhairyād athāvaruruhur mumuhur muhuś ca ||33||

visraṁsamāna-cikurāḥ ślathamāna-nīvyo

devyo dhṛti-vyasanato nikhilā divīva |

āripsyamānam amara-druma-puṣpa-varṣaṁ

vismṛtya hanta vavṛṣur nayanāmbha eva ||34||

ardhāvalīḍhayavasāṅkura-śobhi-dantāḥ

sotkaṇṭham unmiṣita-netram udīrṇa-karṇam |

citrārpitā iva patantam ivāmṛtaughaṁ

veṇu-dhvaniṁ śruti-puṭe gamayanti gāvaḥ ||35||

cūṣanti cūcukam aho na na santyajanti

vatsā nayanti na payaḥ-kavalaṁ galādhaḥ |

vaṁśī-kalāhṛta-hṛdāṁ sakhi naicikīnāṁ

sneha-snuta-stana-raso dharayaiva pītaḥ ||36||

vaṁśī-kalaṁ kalayato’sya nipīya dṛgbhyāṁ

rūpāmṛtaṁ punar amuṣya rasānubhūtyā |

dhyāyanti mīlita-dṛśaḥ sakhi baddha-maunaṁ

baddhāsanaṁ munaya eva patattriṇo’mī ||37||

na spandate sakhi na rauti na vīkṣate’nyan

nānyac chṛṇoti na jighatsati pakṣi-saṅghaḥ |

romāñcavān iva mudā garutaṁ dhunāno

vaṁśī-kalāsvadanam eva paraṁ karoti ||38||

sraste rathāṅga-kala-haṁṣa-vicitra-cele

pravyakta-saikata-nitambam udīrṇa-phenam |

āvarta-vartita-ghana-bhramibhiḥ samīye’

pasmāra eva muralī-ninadair nadībhiḥ ||39||

vīcī-karaiḥ sarasijāñjalim arpayantyaḥ

kṛṣṇāṅghri-paṅkaja-yugaṁ bahumānayantyaḥ |

sacchīkaraiḥ śiśirayanti rasena vaṁśī-

nāda-prahṛṣṭa-manasaḥsakhi śavalinyaḥ ||40||

ācchādayan śarada-śītakarasya tāpaṁ

chatrāyitaḥ sva-vapuṣāyam acetano’pi |

saṁsarpati pratipathaṁ paritaḥ prasarpan

maitrīṁ vibhāvayanti megha-rucīha meghaḥ ||41||

karpūra-pūra-paramāṇu-samena vārāṁ

śītena śīkara-bhareṇa visāriṇāṁ yaḥ |

gocāraṇa-śramam apākurute’nugāyan

vaṁśīm amuṣya ghana eva nisarga-bandhuḥ ||42||

snigdheṣu śādvala-taleṣu padāravinda-

syandīni vallabhatamā-kuca-kuṅkumāni |

vakṣu-ruheṣu ca mukheṣu ca rūṣayantyo

dhanyāḥ pulinda-sudṛśaḥ surasā bhavanti ||43||

hantādhikāry-anadhikāritayā na bhedaḥ

sarvābhilāṣa-sadane madhurimṇi tasya |

yuktaṁ pulinda-sudṛśo yad ihānuraktā

rāgasya ca prakaṭane hy ayam eva mārgaḥ ||44||

yaḥ kanda-kandara-payaḥ-phala-dhātu-rāgaiḥ

krīḍopayogibhir asau bhajate’nuvelam |

govardhano girivaraḥ sa hi māghavasya

līlā-sakhaś ca sakhi bhāgavatottamaś ca ||45||

yasyāśramaṁ kṛtavatāṁ sakhi baddha-tṛṣṇaḥ

kṛṣṇas tanoty abhimataṁ matam etad eva |

śreyaḥ sisādhayiṣavo na vinā sahāyaṁ

yogyāś ca tad ghaṭayituṁ kuśalā bhavanti ||46||

saṅgraha-kartuḥ—

ittham eva muralī-svanāmṛtaṁ

varṇanena surabhī-kṛtaṁ muhuḥ |

karṇa-cāru-caṣakāntarāhitaṁ

tā mitho’pi pariveśitaṁ papuḥ ||47||

govinda-līlāmṛta 8.9-38—

athāgatya sā tulasī sabhāṁ tāṁ

guñjāvalīṁ gandha-phalī-yugaṁ ca |

nivedayantī lalitā-karābje

vṛttaṁ samastaṁ muditā śaśaṁse ||48||

śravasor avataṁsaka-dvayīṁ

hṛdi guñjā-srajam apy amuṁ śubhām |

hari-saṅga-samṛddha-saurabhāṁ

priya-sakhyā lalitā mudā dadhe ||49||

tat-sparśataḥ phulla-saroja-netrā

kṛṣṇāṅga-saṁsparśam ivānubhūya |

kampākulā kaṇṭakitāṅga-yaṣṭhir

utkāpi gantuṁ sthagitā tadāsīt ||50||

dhīratā-vāmatā-sūkṣma-medhālībhiḥ prabodhitā |

tvarayantī sakhīr yāne bhaṅgyā parijahāsa sā ||51||

paśyatāgre didṛksā ced gatvālaṁ mad-apekṣayā |

śaibyā vāg-vāgurā-baddham kṛṣṇasāraṁ mṛgekṣaṇāḥ ||52||

vidheyaḥ padminīnāṁ vaḥ prayatnaḥ kṛṣṇa-padminaḥ |

candrāvalī-sakhī-vārī-patitasya samuddhṛtau ||53||

na haṭhāt kriyate supaṇḍitair

avicārāt kṛtam apy anarthakam |

suvicārya kṛtaṁ hi kalpate

sudhiyāṁ sādhu phalopapattaye ||54||

lalitāha satyam etad yan na saṅketa-go hariḥ |

kintu śaibyādibhir vītas tad yānaṁ māna-hānaye ||55||

atheśā kṛṣṇa-saṅgāśotkalikā-vyākulāntarā |

tasyā durlabhatā-sphūrtyā manasy etad acintayat ||56||

nanāndā vidveṣṭi patir atikaṭuḥ sāpi kuṭilā

dhavāmbā me padmā-prabhṛti-ripu-pakṣaś ca balavān |

vanaṁ vyāptaṁ sarvaṁ vraja-dhana-janair ahni sakhibhir

vṛtaḥ kṛṣṇo labhyaḥ katham iha bhaved vighna-bahule ||57||

niṣpratyūhaṁ hareḥ saṅgo durlabho me'dya durvidheḥ |

ity ākula-dhiyas tasyāḥ śubhāsīc chakunonnatiḥ ||58||

sulabho vṛṣabhaḥ sa girau kam api

prasabhaṁ gaṇako bahir ity avadat |

nija-vāma-kucoru-bhujā-nayanaṁ

priya-saṅgataye'sphurad āśu samam ||59||

bhavika-śakuna-jātāmoda-pūrṇāpi gāḍha-

praṇaya-visarajā-sambhāvanā-līna-cittā |

hṛdaya-dayita-vārtā-prāpti-tṛṣṇā-sravantyā

samam ahaha dhaniṣṭhām āgatāṁ sā dadarśa ||60||

sva-milana-muditāṁ tāṁ vīkṣya rādhā dhaniṣṭhāṁ

hṛdaya-dayita-pādaiḥ preṣitāṁ manyamānā |

udita-vividha-bhāva-vyākulāpy asya vārtā-

śravaṇa-kutuka-digdhā vyājatas tām apṛcchat ||61||

kuta iha sakhi vṛndāraṇyato mādhava-śrīḥ

kathaya kim anubhūtā lokitā gotra-varyaḥ |

vraja dhana-jana-pātā saṅgataś cekṣito'sau

kathayatu bhavatī sā kīdṛśī vā sa kīdṛk ||62||

vikasita-vanamālākṛṣṭa-puṣṭāli-vṛndā

vikaca-tilaka-lakṣmīḥ kokilālāpa-ramyā |

hṛdi yuvati-janānāṁ kāmam uddīpayantī

sphurati sakhi viśālā mādhurī mādhavasya ||63||

vividhotkalikākīrṇāṁ darśanāt smara-vardhinīm |

mādhavīyām avasthāṁ kaḥ sakhi varṇayituṁ kṣamaḥ ||64||

dharoddhartā dhātūccaya-racita-citrāvayavavān

dhvanad-veṇur dhenu-vraja-jalada-bhīti-vraja-haraḥ |

vayaḥ-krīḍonmīlaḥ sakala-surabhī-vardhanakṛtī

virāvoccaiḥ śṛṅgo lasati sakhi govardhana-dharaḥ ||65||

tad-vāg-bhaṅgī-madhu-līnāṁ pānonmatta-hṛd apy asau |

kāntodantaṁ sphuṭaṁ śrotuṁ saṁvādam anayākarot ||66||

yānaṁ kva te samprati te samīpe

kim artham āvedayituṁ pravṛttim |

kasya vrajendoḥ sakhi kīdṛśī sā

sva-śatru-kandarpa-tamo'bhibhūtiḥ ||67||

chāyā-dvitīyo'yam asau sahāyī

nirāyudho'yaṁ sa ca śastra-pūrṇaḥ |

svarūpa-sampaj-jaya-jāta-roṣas

taṁ bādhate'sau sva-madhau samṛddhaḥ ||68||

samācchannaṁ kurvann upari kusumaiḥ svair iva śaraiḥ

samantāt sāmantair ali-pika-vasantānila-mukhaiḥ |

bhavat-kuṇḍāraṇyaṁ nyaruṇad iha kṛṣṇaṁ rati-patir

bahiḥ-sthānīkinyā iva sa tava saṅgaṁ spṛhayati ||69||

bahudhā kṛta-rakṣaṇaṁ priyaṁ

patitaṁ daiva-balena saṅkaṭe |

tava saṅgati-mātra-tāraṇe

tvaritaṁ trāhi na cet kṛtaghnatā ||70||

tvat-saṅgatyā yadā bhāti tadā madana-mohanaḥ |

anyatra viśva-moho'pi svayaṁ madana-mohitaḥ ||71||

dhṛtānalpākalpaḥ kṛta-kusuma-talpo hṛdi balat vikalpaḥ

saṅkalpān vidadhad iha jalpaṁs tava kathām |

sa śūro'pi krūrātanu-kadana-dūrojjhita-dhṛtir

hariḥ kuñje guñjan madhupa-pika-puñje nivasati ||72||

navīna-jalada-dyutiḥ kanaka-pīta-paṭṭāmbaraḥ

sphuran-makara-kuṇḍalo ghusṛṇa-cāru-carcāñcitaḥ |

praphulla-kamalekṣaṇaḥ kanaka-yūthikā-mālyavān

śikhaṇḍa-kṛta-śekharaḥ sphurati sādhvi kuñje hariḥ ||73||

śrī-tāruṇya-mahāmṛtābdhi-vilasat-saundarya-pāthaḥ-sphural-

lāvaṇyocca-taraṅga-bhaṅgi-vilasat-kandarpa-bhāva-bhrame |

śrī-vaṁśī-dhvani-vātyayotthita-patad-yoṣākṣi-cetas-tṛṇas

tanvānāśu nimajjayann api haris tvad-vīthim udvīksyate ||74||

bakabhidi suvidagdhe svāṁ suvaidagdhya-

dhārāṁ nava-taruṇima-pūrṇe navya-tāruṇya-lakṣmīm |

śaśimukhi rati-tṛṣṇām apy amuṣmin sa-tṛṣṇe

saphalaya vara-veśe veśabhaṅgīṁ samarpya ||75||

premodbhrāntaṁ druta-svāntaṁ smarākrāntaṁ tvad-āśritam |

mūrcchāntāṁ klānti-māyāntaṁ kāntaṁ kānte drutaṁ vraja ||76||

iti sakhī-vacanāmṛta-pānaja-

prakaṭa-bhāva-cayācita-vigrahā |

atiśayotsukatā-jaḍatākulā

druta-vilambita-yāna-matir babhau ||77||

kṛṣṇa-bhāvanāmṛta 8.37—

kānanābhisāraṇocitāṁśuka

kalpa-veśa-paridhāpanonmukhīḥ |

sā sakhīr api vilamba śaṅkayākṣipya

veṣam akṛta svayaṁ tanoḥ ||78||

alaṅkāra-kaustubhaḥ 5.123—

adhāt kāñcīṁ kaṇṭhe jaghana-bhuvi hāraṁ caraṇayoḥ

kṛśāṅgī keyūraṁ bhuja-latikayor nūpura-yugam |

kim aṅgair anyonyaṁ madhumathanam aṅgotsava-vidhau

pramādo vyātene praṇaya-piśunaḥ sva-sva-vibhavaiḥ ||79||

kṛṣṇa-bhāvanāmṛta 8.38-40—

gostanākhya maṇi-hāra veṣṭanair

drāṅ nitambam akarod alaṅkṛtam |

kaṇṭham anvadhita kiṅkiṇīṁ srajaṁ

mūrdhniṁ veṇi śikhare lalāṭikām ||80||

locane mṛgamada-dravāñjita-

bhālam añjana-viśeṣa-kārcitām |

hanta yāvaka-rasena nirmame

sthāsakaṁ tanum anūditāmbara ||81||

nīla-mañjula-nicola-saṁvṛta-

mādhurīva niragāt purād bahiḥ |

kaumudīva ghanatāṁ gatā kṣitau

kiṁ ghanena nihitātmano'ntare ||82||

govinda-līlāmṛta 39-41—

tatas tadaivāgata-kundavallyāḥ

svasya prayāṇāya kṛta-tvarāyāḥ |

sā savya-hastena karaṁ dadhānā

pareṇa līlā-kamalaṁ cacāla ||83||

puratas tulasī dhaniṣṭhayā sa-viśākhā lalitā ca pārśvataḥ |

paritaś ca sakhī-tatiḥ parā sva-sakhīṁ tāṁ parivārya sānvayāt ||84||

sva-sama-sahacarībhiḥ kṛṣṇa-rādhāṅghri-

sevopakaraṇa-valitābhir dāsikābhyāṁ ca yuktā |

anusarati yutābhyāṁ sūrya-pūjopacāraiḥ

praṇaya-sahacarī tāṁ mañjarī rūpa-pūrvā ||85||

kṛṣṇa-bhāvanāmṛta 8.41—

ālībhiḥ saha puropakānana-

prānta-vartma-nihitāṅghri-pallavā |

hrī-kṣapā-kṣaya-vaśād avaguṇṭhanon-

muktam āsya kamalaṁ dadhe sphuṭam ||86||

govinda-līlāmṛta 8.42-44—

vrajād viniṣkramya dadarśa sā puraḥ

sumaṅgalāṁ strīṁ dadhi-pātra-dhāriṇīm |

cāṣaṁ dvijātiṁ nakulaṁ mṛgāvalīṁ dhenuṁ

sa-vatsaṁ vṛṣabhaṁ ca dakṣiṇe ||87||

sarasi vikaca-padme veṣṭite bhṛṅga-paṅktyā

madira-yugalam udyal-lāsyam ālokya bālā |

pracala-dala-kapālī saṅgi-riṅgat-sunetra-

sva-ramaṇa-mukha-bimba-bhrānti-bhāk stambhitāsīt ||88||

iti śubha-śakunekṣodbhūta-mun-mantharāṇāṁ

vividha-kuṭila-hāsyollāsam ātanvatīnām |

praṇaya-sahacarīṇāṁ śreṇibhiḥ pūrṇa-pārśvā

mada-gaja-guru-yānā kānanābhyarṇam āpa ||89||

jagannātha-vallabha-nāṭaka 1.37

keli-vipinaṁ praviśati rādhā |

pratipada-samudita-manasija-bādhā || dhruvam ||

vinidadhatī mṛdu-manthara-pādam |

racayati kuñjara-gatim anuvādam ||

janayatu rudra-gajādhipa-muditam |

rāmānanda-rāya-kavi-gaditam ||90||

govinda-līlāmṛta 8.45-48—

iyam atha taru-vallī-vṛndam utphullayantī

mada-kala-kalakaṇṭhī-kākalī-kaṇṭha-nādā |

madhukara-kalaviṅkī-jhaṅkṛtocchiñjitormir

vanam anu vanajākṣī mādhava-śrīr viveśa ||91||

phulla-śyāmalatojjvalaṁ sutilaka-śrī-yuk viśālārjuna-

protphullocca-hali-priyaṁ śikhi-dala-śreṇībhir ābhūṣitam |

pun-nāgāmala-campakāli-kṛtamālālaṅkṛtaṁ pallavair

dīvyat-kāñcana-vidrumādi-valitaṁ tāpiñcha-kānty-ullasat ||92||

guñjā-puñja-virājitaṁ śramahara-cchāyā-kadambāśrayaṁ

veṇu-dhvāna-manoharaṁ pravilasac-chrī-pītanā-carcitam |

phullan-manmatha-śaṅkulaṁ vara-vayaḥ śobhā-vilāsāspadaṁ

sāpaśyat purato vanaṁ vapur iva preṣṭhasya sarveṣṭadam ||93|| (yugmakam)

patati nayanam asyā yatra yatrātra vastuny

akhilam idam aghāres tat-tad-aṅgāyamānam |

madayad api hṛd-antaḥ śastratām etya sadyaḥ

praharati viṣameṣoś citram etac ca tac ca ||94||

vanasya kānta-sādṛśyaṁ paśyantīṁ vihastāṁ tāṁ vayasyāha (caitanya-candrodaya 1.35)—

hasantī vāsantī valita-mukulo bāla-bakulo

viśokaś cāśokaḥ sulabha-vicayaś campaka-cayaḥ |

anāgaḥ punnāga-stavaka-kamanaḥ paśya sumanaḥ

kuṭīraḥ pāṭīra-śvasana-surabhir bhāti surabhiḥ ||95||

atha kāntasya caraṇa-cihnair aṅkitāṁ vanasthalīṁ paśyantī sā viśākhām āha (dāna-keli-kaumudyāṁ 13)—

pada-tatibhir alaṅkṛtojjvaleyaṁ

dhvaja-kuliśāṅkuśa-paṅkajāṅkitābhiḥ |

nakhara-luṭhita-kuṭmalāvanālī

kim api dhinoti dhunoti cāntaraṁ me ||96||

govinda-līlāmṛta 8.52-71—

yūtheśvarībhiḥ sa-sakhī-kulābhir

anviṣyamāṇo vana-gahvareṣu |

kathaṁ na labhyo nipuṇābhir etāḥ

prāptāḥ kathaṁ hāsyati vā sa lubdhaḥ ||97||

iti nija-hṛdi rādhā-sandihānāpy asavye

vanam anu vilasantaṁ kṛṣṇasāraṁ mṛgībhiḥ |

śikhi-varam api savye kekinībhiḥ samīkṣya

priya-mṛga-śikhi-buddhyā bhrāntitaḥ śaṅkitāsīt ||98|| (yugmakam)

tamālam aṣṭāpada-baddha-mūlaṁ

sā veṣṭitaṁ phulla-suvarṇa-yūthyā |

śākhāgra-nṛtyac-chikhinaṁ samīkṣya

nirṇīta-cetā vicikitsitābhūt ||99||

premerṣyā-bhujagī daṣṭā naṣṭa-paṇḍā pracaṇḍa-dhīḥ |

caṇḍīśa-caṇḍa-kodaṇḍa-bhrū-daṇḍāha dhaniṣṭhikam ||100||

kim idam ayi dhaniṣṭhe kutra kiṁ paśyatāgre

vanam idam iha kiṁ tat vanya-jātaṁ na cānyat |

naṭanam idam apūrvaṁ yac chaṭhendoḥ purastāt

kalayasi na hi dhūrte mudritākṣī kim āsīḥ ||101||

lalitā-prabhṛtīr athāvadat

priya-sakhyo'dbhutam atra śarmadam |

yugapan naṭanaṁ śaṭheśayor

naṭa-naṭyor anayor nu paśyata ||102||

nija-vāṅ-madhunā vimohikā

sva-vaśīkṛtya bhṛśaṁ dhaniṣṭhikā |

hariṇā nija-dhārṣṭya-nartane

vihitāsau bata kūṭa-nartakī ||103||

rata-hiṇḍaka-hiṇḍitāsakau

chala-dūtyābhidha-nṛtya-paṇḍitā |

nayatīha vidhātum utsukā

śaṭha-nṛtye bhavatīḥ sabhāsadaḥ ||104||

kalayata sa suraṅgākhyo'pi jātyā kuraṅgaḥ

praṇaya-sahacarīṁ svāṁ raṅgiṇīṁ vañcayitvā |

vilasati hariṇībhir māṁ vilokyāpy amuñcan

nanu hari-śaṭhatāsmin saṅgataḥ saṁsasarjja ||105||

mat-saṅginīṁ praṇayiṇīṁ dayitāṁ mayūrīṁ

vīkṣyāpi sammukha-gatāṁ bata kekinībhiḥ |

niḥśaṅkam ullasati tāṇḍavikaḥ kalāpī

saṅgena dhārṣṭyam iha saṅkramitaṁ bakāreḥ ||106||

athāvadat smera-mukhī dhaniṣṭhā

tvayaiva sarvā nija-citra-nṛtye |

vayaṁ kṛtāḥ sādhvi sabhāsado'smin

prītāḥ sma dṛṣṭvā yad adṛṣṭa-pūrvam ||107||

durlabhe sulabhe cārthe yatrāsaktis tu rāgajā |

tatra nityaṁ rāga-bhājāṁ pratyūha-śaṅkinī matiḥ ||108||

āgacchatālyo'dbhuta-nṛtyam

etat kṛṣṇāya tūrṇaṁ vinivedayāmaḥ |

snihyaty amuṣyāṁ sa yathā vilāsī

guṇiny alaṁ rajyati yad guṇajñaḥ ||109||

atha sā smita saṁvṛtānanaṁ

sva-sakhī-vṛndam avekṣya vismitā |

punar apy avalokanālpatā-

taru-saṅgaṁ tv avadhārya lajjitā ||110||

itthaṁ mādhava-saṅga-raṅga-vikasad-vṛndāvanālokanāt

tāṁ kṛṣṇādbhuta-mādhurī-vara-sudhā-pānātitṛṣṇākulām |

premonmāda-vighūrṇitāntaratayā nānā-bhrama-vyākulāṁ

tat-kṛṣṇāpti-samutsukā vijahasuḥ sakhyaś calantyo drutam ||111||

madana-raṇa-bāṭikākhya-priya-keli-kusuma-vanasya madhye |

sā kuñja-sthita-ravi-mūrteḥ savidhaṁ samupasthitākasmāt ||112||

praṇamya tāṁ bhakti-bharena

tanvī baddhāñjalir valgu-varaṁ yayāce |

nirvighna-govinda-padāravinda-

saṅgo'stu me deva bhavat-prasādāt ||113||

pratimā-phulla-dṛg-vaktra-prasādotphulla-mānasā |

punas tāṁ praṇipatyeyaṁ sakhībhiḥ saha nirgatā ||114||

śrī-sūrya-pūjā-sambhāra-sahite paricārike |

sthite tatraiva tad-vāṭī-devībhir lalitājñayā ||115||

diśi diśi visarantīṁ śrīmad-aṅgān murārer

mṛgamada-pariliptendīvarāṇām ivoccaiḥ |

pathi parimala-dhārāṁ prāpya rādhonmadiṣṇuḥ

sapadi tam anu bhṛṅgīvotpatiṣṇus tadāsīt ||116||

kāntāṅga-gandhaṁ prāpyollāsena sāha (ujjvala-nīlamaṇi 11.68)—

milati parimalormiḥ kasya roma-śriyāsau

mama tanu-latikāyāṁ kurvatī kuḍmalāni |

sakhi viditam ihāgre mādhavaḥ prādurāsīd

bhuvi surabhitayā yaḥ khyātim aṅgīkaroti ||117||

saṅgraha-kartuḥ—

kiṁ vā tapaḥ kṛtam aho nanu gandhavāha

bhrātas tvayā kva vasatā vara-tīrtha-rāje |

yad gokulendur-padayoḥ satataṁ sukhena

sparśaṁ nijāṅga-nikaraiḥ kuruṣe manojñaiḥ ||118||

govinda-līlāmṛta 8.72-73—

kṛṣṇaḥ kāntā-tanu-suradhunī-saurabhocchāmṛtormi-

dhārām ārād vipina-valayaṁ plāvayantīm akasmāt |

kāśmīrāktāmbuja-parimalollaṅghinīṁ ghrāṇa-pūrṇām

āghrāyāsīt pulaka-jaṭilo bhṛṅgavat protpatiṣṇuḥ ||119||

parimala-milanān militāṁ vanam anudayitāṁ davīyasīṁ matvā |

hariṇā prahitā vṛndā tām ānetuṁ samutsukena ||120||

pāthi vrajantyā vṛndāyā māna-sa-vicāro’yaṁ (dāna-keli-kaumudī 12)—

rādhāyā[[1]](#footnote-2) mukha-maṇḍalena balinā candrasya padmasya vā

vyākṣiptā suṣameti keyam abudhaiḥ ślāghā vinirmīyate |

yad dūre’py anubhūya bhūyasi sudhā śuddhāpi candrāvalī

padmālī ca visṛjya śīryati nijāṁ saundarya-darpa-śriyam ||121||

govinda-līlāmṛtam 8.74-77—

kuñje navākhyam atha kuñja-nṛpasya dhāma

prāptā dadarśa militāṁ sva-gati-pravṛttyai |

rādhotsukena hariṇā prahitāṁ hi vṛndāṁ

svābhīṣṭa-siddhim iva mūrtimatīṁ puraḥ sā ||122||

kṛṣṇottaṁsa-caraṁ tasyai vṛndāpīndī-vara-dvayaṁ

tad-aṅga-saṅga-gandhāndhī kṛta-puṣpandhayaṁ dadau ||123||

tat-sparśa-saurabhyam avāpya kṛṣṇo-

pasparśa gandhānubhavena mattā |

samudbhavad-bhāva-pidhāna-yattā

saṁvādam utkāśu tayā vyadhatta ||124||

kasmād vṛnde priya-sakhi hareḥ pāda-mūlāt kuto'sau

kuṇḍāraṇye kim iha kurute nṛtya-śikṣāṁ guruḥ kaḥ |

taṁ tvan-mūrtiḥ prati-taru-lataṁ dig-vidikṣu sphurantī

śailūṣīva bhramati parito nartayantī sva-paścāt ||125||

mṛṣā-bhāṣiṇi ! evaṁ mā vadeti rādhā-vākyānantaraṁ vṛndāha (ujjvala-nīlamaṇi 1.27)—

vaidagdhī-nikuramba-cumbita-dhiyaḥ saundarya-sārojjvalāḥ

kāminyaḥ kati nādya vallava-pater dīvyanti goṣṭhāntare |

rādhe puṇyavatī-śikhā-maṇir asi kṣāmodari tvāṁ vinā

preṅkhantī na parāsu yan madhuripor dṛṣṭātra dṛṣṭir mayā ||126||

govinda-līlāmṛtam 8.80-109—

tad-vārtayā naḥ kim ihāsty ariṣṭa-

kuṇḍottha-pātāla-gaṅgā-vāri |

snātvā yathāryācaraṇānuśāsanaṁ

mitraṁ samabhyarcya gṛhaṁ prayāmaḥ ||127||

kva yānaṁ te vṛnde tava caraṇa-rājīva-savidhe

kim arthaṁ te rājyādbhuta-bhavika-vijñāpana-kṛte |

vadaitat kiṁ śrī-mādhava-suvibhavālaṅkṛtam idaṁ

muhur vṛndāraṇyaṁ lasati bhavad-ālokana-kṛpām ||128||

athāvadat kundalatā pragalbhā

vimuñca vṛnde nija-kūṭa-dūtyam |

mayy arpitā sūrya-samarcanārthaṁ

nijāryayā kṛṣṇa-saśaṅkayeyam ||129||

pātāla-gaṅgā-jalaje'riṣṭamardi sarasy amūm |

saṁsnāpya nibhṛtaṁ neṣye pūjāyai sūrya-vedikām ||130||

na yāmas tatra cet kṛṣṇo mano-gaṅgām ayāmahe |

kṛṣṇa-gandhi diśy asau yan na neyā jaṭilājñayā ||131||

vṛndābravīt kundalate kim-arthaṁ

harer bhiyā hiṇḍasi citta-gaṅgām |

upāyam ekaṁ śṛṇu yena tatra

gatā api drakṣyati vaḥ sa naiva ||132||

kṛṣṇaḥ kāntā-sarasi madanodghūrṇitātmāsti kuñje

yūyaṁ vāsantika-vana-pathā pūrvataḥ suṣṭhu gatvā |

tīrthe pādāmbuja-rasa-maye'riṣṭa-hantuḥ praśaste

snātvā kāmaṁ vrajata nibhṛtaṁ sādhvi kenāpy adṛṣṭāḥ ||133||

avadal lalitā kundalate kiṁ nija-devarāt |

harer bibheṣi mugdheva pragalbhāpy apragalbhataḥ ||134||

yāmaḥ sva-kuṇḍaṁ paśyāmo mādhavīyāṁ śriyaṁ vane |

snātvā punaḥ sameṣyāmaḥ kiṁ naḥ kṛṣṇaḥ kariṣyati ||135||

strīṇāṁ svairaṁ krīḍana-sthānato naḥ

pumbhir draṣṭuṁ sthātum apy atyayogyāt |

tūrṇaṁ vṛnde yāhi niḥsārayāmuṁ

gopātur vā tatra kiṁ kāryam asya ||136||

aham atimṛdvī harir aticaṇḍaḥ

sukaraḥ katham iha varjana-daṇḍaḥ |

apasāryas te sakhi sa śikhaṇḍī

yad asi prakharā gurur aticaṇḍī ||137||

kundavally āha vṛnde tvaṁ bhrāntā caṇḍyānayā katham |

sa niṣkāsyaḥ paśupatir vyāpya-mardhāṅgam asya tu ||138||

vṛndāhāpta-subhadra-śrīḥ kundavally eva dṛśyate |

madhusūdana-sambhogyā punnāgāṅgāśrayonmukhī ||139||

smerāsu sarvāsv avadad vilokya

śrī-rādhikām utkalikānvitāṁ sā |

tāṁ bhāva-gāmbhīrya-sumantharāṅgīṁ

kṛṣṇasya tṛṣṇāṁ vinivedayantī ||140||

mat-praśnam ekaṁ lalite vada drutaṁ

kādambinīṁ vīkṣya dig-anta udgatām |

pipāsayā muhyati cātakeśvare

samīraṇālyāḥ karaṇīyam āśu kim ||141||

diśi diśi niśi cāhni prasphuranti pracaṇḍā

avirata-gatikālī preṣyamāṇāḥ puro'mum |

nava-nava-rasa-pūraiḥ kālikāḥ secayantyo

na bhavati param eko prekṣaṇīyāsya saiva ||142||

sa cet tad-eka-niṣṭhaḥ syāt sāpi tāṁ tvaritaṁ tadā |

sāmānāyya puro'syāmuṁ pāyayed amṛtaṁ mudā ||143||

nīrasā api tāḥ śaśvad aśugālī-vicālitāḥ |

capalāḥ kālikāḥ kvāpi bhavanty etā na tan mudā ||144||

tad yāta yūyaṁ svacchandaṁ snātvāriṣṭāri-tīrthake |

kurutālyo mitra-pūjāṁ tiṣṭhāmy atrāsti me kṛtiḥ ||145||

yātāsu tāsu laghu-sūkṣma-dhiyaṁ śubhāṁ

ca sā śārike sucaturā nyadiśat pravṛttyai |

ādyāṁ vrajāya sutarām abhimanyu-mātuś

candrāvaler atha parāṁ girijālayāya ||146||

sevā-sambhāra-saṁskārāgāram āgatya vīkṣya tān |

sambhārān praśaśaṁsoccaiḥ sā mudā tat-kṛto janān ||147||

vasanta-kelir hindola-līlā-mādhvīka-pānayoḥ |

vana-raty-ambu-kelīnāṁ mitho-veśa-kṛte tayoḥ ||148||

vanyāśana-svapayoś ca śuka-pāṭhākṣa-līlayoḥ |

tat-tat-sthāneṣu sā tat-tat-sāmagrīs tair ayojayat ||149||

tat-tal-līlā-parikarān sarvān sthāvara-jaṅgamān |

nanditāṁs tvaritāṁś cakre tayor āgatir vārtayā ||150||

tayor mitho-darśana-labdhi-rākā

samucchalad-bhāva-cayāmṛtābdhau |

sā samplavecchā tvaritāntarāsīt

sthitā hareḥ sannidhi-kuñja-līnā ||151||

tāvan nāndīmukhī tāsāṁ paścād āgatya sotsukā |

tayor līlāvalokāya sthitā sā vṛndayā saha ||152||

kṛṣṇo'py ārād bakula-viṭapi-śreṇī yugmāntarādhvany

āgacchantī priya-sahacarī-veṣṭitāṁ vallabhāṁ tām |

dṛṣṭvā sākṣād-udita-madano'pi pratīyāya nāyaṁ

sphūrtyā tasyās tad-abhigamane yan muhur vañcito'sti ||153||

kāntāpi kāntam avalokya camatkṛtātmā

taṁ bhūri-bhāva-vivaśā na hi niścikāya |

yat prāk tamālam anu tad adbhutaḥ

pralāpād ālī-kulasya hasitair atilajjitāsīt ||154||

mithas tat-tad-guṇānantyānubhavākrānta-mānasau |

darśanānanda-mattau tau sa-vitarkaṁ tadocatuḥ ||155||

kiṁ kānteḥ kula-devatā kim uta vā tāruṇya-lakṣmīr iyaṁ

sampad vā kim u mādhurī tanumatī lāvaṇya-vanyā nu kim |

kiṁ vānanda-taraṅgiṇī kim athavā pīyūṣa-dhārā-śrutiḥ

kāntāsāv uta vā mamendriya-gaṇān āhlādayanty āgatāḥ ||156||

caitanya-candrodaya 3.64—

utkīrṇā kim u cāru kāru-patinā kāmena kiṁ citritā

premṇā citra-kareṇa kiṁ lavaṇimā tvaṣṭraiva kunde dhṛtā |

saundaryāmbudhi-manthanāt kim uditā mādhurya-lakṣmīr iyaṁ

vaicitraṁ janayaty aho aharahar dṛṣṭāpy adṛṣṭeva me ||157||

alaṅkāra-kaustubhaḥ 2.17—

utkīrṇair iva citritair iva navobhinnair ivodya-dvayaḥ

kunde vibhramitair iva smerakalāśāṇe niśātair iva |

magnonmagnatayālasair iva bhṛśaṁ lāvaṇya-vāpī-jale

keyaṁ keli-kalā-nidhiḥ subala me ceto haraty aṅgakaiḥ ||158||

govinda-līlāmṛta 8.110—

yā me netra-cakora-candra-vadanā nāsālinī padminī

jihvā-kokilikā rasāla-dadharā karṇena hṛc-chiñjitā |

dehānaṅga-davārta-vāraṇa-sudhā-srotasvatī mūrtikā

saiveyaṁ dayitoditā phalitavān mad-bhāgya-kalpa-drumaḥ ||159||

caitanya-candrodaya 3.51—

añjanī[[2]](#footnote-3) mṛga-dṛśo dṛg-añcalaḥ

pañjarastha iva bhāti khañjanaḥ |

leśa eṣa hasitasya dṛśyate

vastra-pūta iva candramo dravaḥ ||160||

ujjvala-nīlamaṇi 11.76—

racita-śikhara-śobhārambham ambhoruhākṣī

śvasita-pavana-dolāndolinā mauktikena |

puṭa-yugam atiphullaṁ bibhratī nāsikāyāṁ

mama manasi vilagnā darśanād eva rādhā ||161||

govinda-līlāmṛta 8.111-114—

tāpiñchaḥ kiṁ kim u jaladharaḥ kandalo vaindranīlaḥ

sānuḥ kiṁ vāñjana-śikhariṇaḥ kṣīva-bhṛṅga-vrajo nu |

kṛṣṇā-pūraḥ kim uta nicayaḥ kiṁ svid indīvarāṇāṁ

puñjī-bhūto vraja-mṛga-dṛśāṁ kiṁ nv apāṅgāvalokaḥ ||162||

ayaṁ kiṁ kandarpaḥ sa khalu vitanuḥ kiṁ nu rasa-rāṭ

sa no dharmī kiṁvāmṛta-rasa-nidhiḥ so'tivitataḥ |

kim utphulla-premāmara-taru-varaḥ so'pi na caraḥ

sa vāsau mat-preyān jayati mama bhāgyaṁ kva nu tathā ||163|| (yugmakam)

kāntaḥ so'yaṁ sphurati purato netra-bhṛṅgāravindaṁ

kiṁ vā bhrāntāsmy aham iti sakhi brūhi satyaṁ viśākhe |

itthaṁ pṛṣṭā pulakita-tanuṁ gadgadāruddha-kaṇṭhīm

ālī-hāsaiś capala-nayanāṁ tām avādīd mudāsau ||164||

kastūryāḥ sat-tilakam alike yas tavoroja-yugme

citraṁ binduḥ sumukhi cibuke netra-yugme'ñjana-śrīḥ |

śrutyor indīvara-viracitaḥ kuntale cāvataṁsaḥ

so'yaṁ kāntaḥ sphurati sakhi te bhāgya-rāśir vrajāmum ||165||

gīta-govinda 11.32—

atikramyāpāṅgaṁ śravaṇa-patha-paryanta-gamana-

prayāsenevākṣṇos taralatara-tāraṁ gamitayoḥ |

idānīṁ rādhāyāḥ priyatama-samāloka-samaye

papāta svedāmbu-prasara iva harṣāśru-nikaraḥ ||166||

lalita-mādhava 4.12—

nija-madhurima-mudrāmlāpitendīvara-śrīr

jayati parama-jaitraḥ ko’pi rādhā-kaṭākṣaḥ |

tribhuvana-jaya-lakṣmī-varyayā datta-dāmā

madhuripur api yena krīḍayā nirjito’bhūt ||167||

tulasī-vākya-smaraṇena vivartita-mukhīṁ tāṁ sakhy āha (ujjvala-nīlamaṇi 7.51)—

citraṁ gauri vivartate bhramikarī viśramya viśramya te

dṛk-tārā-bhramarī gatāgatim iyaṁ karṇotpale kurvatī |

yasyāḥ kelibhir ākulīkṛta-mateḥ padmāli-vārtā kva sā

gāndharve madhusūdanasya nitarāṁ svasyāpy abhūd vismṛtiḥ ||168||

lalita-mādhava 4.28—

jaṅghādhas-taṭa-saṅgi-dakṣiṇa-padaṁ kiñcid vibhugna-trikam-

sāci-stambhita-kandharaṁ sakhi tiraḥ-sañcāri-netrāñcalam |

vaṁśīṁ kuṭmalite dadhānam adhare lolāṅgulī-saṅgatāṁ

riṅgad-bhrū-bhramaraṁ varāṅgi paramānandaṁ puraḥ svīkuru ||169||

caitanya-candrodaya 3.39—

nava-jaladhara-dhāmā koṭikāmābhirāmaḥ

pariṇata-śarad-indu-snigdha-mugdhānana-śrīḥ |

nava-kamala-palāśa-droṇi-dīrghāruṇākṣo

daśana-kusuma-kānti-śrānti-bimbādharauṣṭhaḥ ||170||

lalita-mādhava 1.27—

bibhran-nīla-cchavim aviṣamām agra-hastena yaṣṭiṁ

juṣṭa-śroṇī-taṭa-rucir asau pīta-paṭṭāṁśukena |

nindann indīvaram aviralotsarpibhiḥ kānti-pūrair

ābhīrīṇām iha viharati prema-lakṣmī-vivartaḥ ||171||

dāna-keli-kaumudī 19—

sarojānāṁ puñje madakalam amuṁ paśyata puraḥ

parāgair āpiṅgaiḥ spurad-adhara-kāyaṁ madhukaram

muhur bhrāmaṁ bhrāmaṁ bhramara-ramaṇīr yaḥ sarabhasaṁ

niruddhāno dhvānoddhati-vidhūta-mūrddhā viharati ||172||

kṛṣṇa-karṇāmṛta 1.86—

karau śarad-ijyāmbuja-krama-vilāsa-śikṣā-gurū

padau vibudha-pāda-prathama-pallavollaṅghinau |

dṛśau dalita-durmada-tribhuvanopamāna-śriyau

vilokaya vilocanāmṛtam aho mahaḥ śaiśavam ||173||

caitanya-candrodaya 3.50—

śyāmīkaroti bhuvanaṁ vapuṣā dig-antān

pūrṇendu-maṇḍala-mayī kurute mukhena |

vācā sudhā-rasa-bhṛto vidadhāti karṇān

dṛṣṭyā nabho’mbuja-mayī kurute kim etat ||174||

sakhī-vacanāt śānta-cittā sa-spṛhaṁ paśyantī sā āha, kṛṣṇa-karṇāmṛta 1.88—

tad-ucchvasita-yauvanaṁ tarala-śaiśavālaṅkṛtaṁ

mada-cchurita-locanaṁ madana-mugdha-hāsāmṛtam |

pratikṣaṇa-vilobhanaṁ praṇaya-pīta-vaṁśī-mukhaṁ

jagat-traya-manoharaṁ jayati māmakaṁ jīvitam ||175||

lalita-mādhava 4.18—

nava-murali-marālī-hāri-hastāravindaḥ

kavalita-kuruvinda-cchāya-guñjādbhuta-śrīḥ |

mṛdula-pavana-cañcat-piccha-cūḍāñcalo’yaṁ

madayati hṛdayaṁ me śyāmikānāṁ vilāsaḥ ||176||

dāna-keli-kaumudī 27-29—

samasta-jagatībhuvāṁ mṛga-dṛśām abhīṣṭāśiṣaḥ

samartham abhipūraṇe kimapi dolayan dor-yugam |

asau kulaja-vallavī-madana-vedanonmādana-

vrata-praṇayinorasā rasika-maulir udbhāsate ||177||

prapannaḥ panthānaṁ harir asakṛd asman-nayanayor

apūrvo**’**yaṁ pūrvaṁ kvacid api na dṛṣṭo madhurimā |

pratīke**’**py ekasya sphurati muhur aṅgasya sakhi yā

śriyas tasyāḥ pātuṁ lavam api samarthā na dṛg iyam ||178||

yadā yadā paśyasi mādhavaṁ puras

tadā tadaivāsya vadasy apūrvatām |

navaḥ sadā syāt kim ayaṁ tavātha vā

rāgonmade vismayataḥ kim akṣiṇī ||179||

govinda-līlāmṛtam 8.115—

itthaṁ mitho darśanato viśuddha-

prema-svabhāvodgata-bhāva-vṛndaiḥ |

vikṣubdha-sollāsa-manas-tanū tau

kṣaṇaṁ na kāñcit yayatuḥ pravṛttim ||180||

saṅgraha-kartuḥ—

bhāvākṛāntatayā tau tu bahirvṛtti-parāṅmukhau |

jijalpiṣā didṛkṣā ca srasta-cittau vyadhān mithaḥ ||181||

govinda-līlāmṛta 9.11-19—

puraḥ kṛṣṇālokāt sthagita-kuṭilāsyā gatir abhūt

tiraścīnaṁ kṛṣṇāmbara-dara-vṛtaṁ śrī-mukham api |

calat-tāraṁ sphāraṁ nayana-yugam ābhugnam iti sā

vilāsākhya-svālaṅkaraṇa-valitāsīt priya-mude ||182||

ākṛṣṭā puratas tadotsukatayā sakhyeva sā lajjayā

paścād vāmatayānṛju-praṇayataḥ savye sva-gehādhvani |

sā savye'py avahitthayā prabalayā puṣpāvacityai balād

itthaṁ bhāva-cayodgati-pracalitā kṛṣṇasya sāsīn mude ||183||

itthaṁ kṛṣṭā priyāgre sā baliṣṭhābhiḥ samantataḥ |

mano-vṛtti-vayasyābhir na niryātā na ca sthitā ||184||

hriyā tiryag-grīvā-caraṇa-kaṭi-bhaṅgī-sumadhurā

calac-cillī-vallī-dalita-ratināthorjita-dhanuḥ |

priya-premollāsollasita-lalitālālita-tanuḥ

priya-prītyai sāsīd udita-lalitālaṅkṛti-yutā ||185||

hari-mānasa-naṭa-varye rādhā-tanu-nartakī-guṇais toṣāt |

gatavati tāṁ parirabdhuṁ tat-tanu-naṭy api tad-anugatā jātā ||186||

vyatyastākalpa-gātrī drutam abhisaraṇāveśatas tvaṁ priye tac

cāpalyaṁ veśa eṣa prathayati manaso'py ehy amuṁ saṁskaromi |

itthaṁ sparśotsuka-sva-priya-parihasitāvāṅ-mukhī saṅkucantī

lolākṣī vibhramālaṅkṛti-rucira-tanus tasya tuṣṭiṁ vyatānīt ||187||

hriyā bhiyā vāmatayāvahitthayā

kṛtāvakarṣā kusuma-grahāya sā |

tiraścalantī hariṇotka-cetasā

puro niruddhā mumude cukopa ca ||188||

bāṣpa-vyākulitāruṇāñcala-calan-netraṁ rasollāsitaṁ

helollāsa-calādharaṁ kuṭilita-bhrū-yugmam udyat-smitam |

rādhāyāḥ kila-kiñcitāñcitam asau vīkṣyānanaṁ saṅgamād

ānandaṁ tam avāpa koṭi-guṇitaṁ yo'bhūn na gīr-gocaraḥ ||189||

atha sā savidha-stha-keśara-

druma-śākhāṁ mukulākulām anu |

atisambhramataḥ sva-dor-latāṁ

kusumād ānamiṣād udakṣipat ||190||

alaṅkāra-kaustubha 8.22?

priyāloke rādhā kusuma-cayane kautukavatī

dhunīte sa-trāsaṁ karatalam adaṣṭāpi madhupaiḥ |

akhinnāpi śrāntāśrayati bhujayālī-bhuja-śiraḥ

parāvṛtā paśyaty adhṛta-vasanāpi vratatibhiḥ ||191||

ujjvala-nīlamaṇi 15.240—

ayi jñātaṁ jñātaṁ harasi hariṇākṣi pratidinaṁ

tvam eva pracchannā mama sumanasāṁ mañjarim itaḥ |

cirād diṣṭyā cauri tvam iha vidhṛtādya svayam ato

guhākārām ārāt praviśa vasatiṁ prauḍhibhir alam ||192||

stavamālā, svayam utprekṣita-līlā 6—

sā pṛthu-vepathu-dolita-hastā

prema-samutthita-bhāva-vihastā |

phulla-mahīruha-maṇḍala-kānte

tatra puraḥ prasasāra vanānte ||193||

alaṅkāra-kaustubha 5.112—

sakhyaikayā mūrdhni dhṛtāṁśukāñcalā

saṁvījyamānā dala-mālayānyayā |

avekṣamāṇā dayitaṁ vidūrataś

cinoti mandaṁ kusumāni rādhikā ||194||

kṛṣṇāhnika-kaumudī 4.42-52—

etadīya-kusumaṁ sakhi heyaṁ

kṛṣṇa-pakṣa-sarasā latikeyam |

yā ruṇaddhi vasanaṁ bata śākhā-

pāṇinety upajahāsa viśākhā ||195||

śukla-pakṣa-nibha-puṣpa-viśeṣā

kṛṣṇa-pakṣa-sarasā katham eṣā |

mad-viiyoga-sahiṣṇur iyaṁ mām

āruṇaddhi mama kautuka-kāmā ||196||

mugdha eti madhupo mukha-candraṁ

svādituṁ kamala-dhīs tava sāndram |

tat tvayāvahitayā bhavitavyaṁ

śyāmalasya caritaṁ nahi bhavyam ||197||

tvādṛśāṁ mukha-saroja-samāje

susmite sati kathaṁ dvija-rāje |

hanta gandha-rahite katham asya

svāda eṣa bhavitā madhupasya ||198||

puṣpitāṁ spṛśati ko’pi na loke

jahy amuṁ sakhi latāṁ suviloke |

jātir eva madhu-māsi pavitrā

spṛśyatāṁ vahati komala-patrā ||199||

puṣpavaty api pavitratamaiṣā

kānane’tra latikālir aśeṣā |

yāṁ spṛśann anila eṣa punīte

viśvam eva duritaṁ ca dhunīte ||200||

āli puṣpitam aśokam udāraṁ

paśya yāhi bhaja taṁ ca mudā’ram |

yaṁ sametya sumano guru-rāgaṁ

bibhrati vraja-janāḥ para-bhāgam ||201||

nāmato’pi sakhi viddhi pumāṁsaṁ

na spṛśāmi puruṣatva-kṛtāṁśam[[3]](#footnote-4) |

vañjulo’yam api tiṣṭhatu dūre

tvaṁ prayāhi tad amuṁ matiśūre ||202||

āli paśya puruṣottamam etaṁ

snigdha-mugdha-sumanaḥ-samupetam |

paśya yat parimalo visarāt tvad-

dṛṣṭi-mohana-guṇo’py ati cāttaḥ ||203||

pūrva-jalpita ihāpi sa doṣas

tvaṁ bhajainam api cet tava toṣaḥ |

ucchritāsi sa ca te kara-labhyaś

cāru-veśa-puruṣas tava lobhyaḥ [||204||](file:///\\4.51\\)

ity atipriya-sakhī-jana-vākyaṁ

subhruvaś ca sarasaṁ prativākyam |

tan niśamya rasikaḥ sa subodhaḥ

preyasī jitavatīti bubodha ||205||

kṛṣṇāhnika-kaumudī 4.71-75—

manda-mandam atha sā viharantī

nūpure mṛdu-kalaṁ kvaṇayantī |

āvṛtā saha sakhībhir udārā

śobhate sma kucayoś cala-hārā ||206||

yatra tad-vadana-pañkaja-gandhas

tatra bhṛṅga-nikaro’bhavad andhaḥ |

andhakāram abhito vidadhānaḥ

pratyupaiti garuto vidhunānaḥ ||207||

yatra pakṣmala-dṛśaś cala-dṛṣṭir

dyotate vihita-nīlam asṛṣṭiḥ |

ullasan-madhukarotkara-tuṣṭis

tatra sā kuvalaya-cchada-vṛṣṭiḥ ||208||

yatra tat-tanu-rucaḥ kṛta-jhampā

niṣpatanti jita-nirghana-śampāḥ |

tatra gāḍha-timire’pi nitāntaṁ

candrikā iva caranti digantam ||209||

yatra tat-pada-nakhendu-marīciḥ

siñcati kṣitim udañcita-vīciḥ |

tatra sañcarati cañcu-kiśorā

vāsare’pi viluṭhanti cakorāḥ ||210||

saṅgraha-kartuḥ—

rādhā-saundarya-mādhvīka-pāna-matto bhṛśaṁ yadā |

vismita-pūrva-vṛttānta ādāv āsīn milann iva ||211||

stavamālā, svayam utprekṣita-līlā 6-10, 12-25, 27-28—

mādhavas tāṁ tad ālokayan rādhikāṁ

vallavī-vargataḥ sad-guṇenādhikām |

keyam udbādhate mad-vanaṁ rāgatas

tūrṇām ity ullapan phulla-dhīrāgataḥ ||212||

bhāla-vidyotita-sphīta-go-rocanaṁ

pārśvataḥ prekṣya taṁ vibhramal-locanam |

sā paṭenāvṛtā kaitavād bhāminī

vakrita-bhrūr abhūd dūra-bhū-gāminī ||213||

līlodbhrāntaṁ muhur atha nudatī

netra-dvandvaṁ diśi diśi sudatī |

vīkṣāṁcakre dala-bharāvakaṭāṁ

mallī-vallīṁ taṭa-bhuvi nikaṭām ||214||

tām unmīlad-bhramara-vilasitāṁ

labdhā puṣpair upari kila sitām |

līnevābhūd vikasita-madanā

tasyāḥ prānte sarasija-vadanā ||215||

bhaṅgurān aṅkurān nirdayaṁ chindatī

vīrudhaḥ komaoldbhedinībhir bhindatī |

āḥ kathaṁ luṇṭhasi tvaṁ mṛgāṅkānane

puṣpa-rājīm asau hanta mat-kānane ||216||

sadātra cinumaḥ prasūnam ajane

vayaṁ hi niratāḥ surābhi-bhajane |

na ko’pi kurute niṣedha-racanaṁ

kim adya tanuṣe pragalbha-vacanam ||217||

prasīda kusumaṁ vicitrya sarasā

prayāmi sarasīruhākṣa tarasā |

kriyādya mahatī mamāsti bhavane

vilambam adhikaṁ tanuṣva na vane ||218||

niyuktaḥ kṣitīndreṇa tenāsmi kāmaṁ

vanaṁ pālayāmi krameṇābhirāmam |

janaḥ śīrṇam apy uddhared yo dalārdhaṁ

harāmy ambaraṁ tasya vittena sārdham ||219||

parijñātam adya prasūnālim etāṁ

lūnīṣe tvam evaṁ pravālaiḥ sametām |

dhṛtāsau mayā kāñcana-śreṇi-gauri

praviṣṭāsi gehaṁ kathaṁ puṣpa-cauri ||220||

sa patiḥ piśunaḥ kupito’piśunaḥ

sadane mukharā jaratī mukharā |

caturā guravo bhavitā kuravo

vyasanaṁ puruṣeśvara kiṁ kuruṣe ||221||

jalajekṣaṇa he kulajām abalāṁ

na hi duryaśasā racayādhavalām |

tarasā viramat-kiraṇaṁ taraṇiṁ

divi paśya tatas tyaja me saraṇim ||222||

jāne tava kaca-pakṣaṁ

sambhṛta-vara-mallikā-lakṣam |

urasi ca kañcuka-rājaṁ

dhruvam arbudha-mādhavī-bhājam ||223||

ehi tava kṣaṇa-mātraṁ

vicārayāmi kramād gātram |

tattve kila nirṇīte

prayāhi bhavanaṁ taḍita-pīte ||224||

na muṣā mādhava racaya vivādaṁ

vidadhe tava muhur aham abhivādam |

gokula-vasatau svaram iva mūrtaṁ

na kim u bhavantaṁ jāne dhūrtam ||225||

vetti na gopī vṛndārāmaṁ

vṛndāvanam api bhuvi kaḥ kāmam |

aham iha tad idaṁ kitava rasālaṁ

katham avaceṣye na kusuma-jālam ||226||

nedam atra kalasa-stani śaṁsa

krodhano nṛpatir eṣa nṛśaṁsaḥ |

tena hanta vidite vana-bhaṅge

yauvataṁ patati bhīti-taraṅge ||227||

tanvi geha-gamana-vyavasāyaṁ

cet karoṣi śṛṇu ramyam upāyam |

atra matta-bahu-ṣaṭpada-vīre

līlayā praviśa kuñja-kuṭīre ||228||

gokule kula-vadhūbhir arcitā

śīla-candana-rasena carcitā |

rādhāham adhikāritām ataḥ

kiṁ karoṣi may dhūrta kāmataḥ ||229||

bhrūlekhāṁ kim arālāṁ tvaṁ nirmāsi karālāṁ

kiṁ vā paśyasi vāmaṁ saṁrambhād abhirāmam |

diṣṭyā kānana-lolā helotphulla-kapolā

vṛttā tvaṁ hari-haste trātānyo bhuvi kas te ||230||

āruhya druma-vāṭīṁ muñcemāṁ paripāṭīṁ

gehāntas tava sarvaṁ jāne bhāmini garvam |

nediṣṭhaḥ kila bhūpaḥ so’yaṁ bhairava-rūpas

tasyāgre cala vāme colīm arpaya vāme ||231||

govinda-līlāmṛta 9.39-49—

iti tad-udita-narmākarṇya karṇāmṛtaṁ

sābhyudita-tanu-vikārān śaśvad āvṛtya yatnāt |

lapanam idam asatyaṁ kāminaḥ kāḥ sva-karṇe

vidadhati tad ito yāmīti nīcair vadantī ||232||

dayitam api manāk taṁ vīkṣya sāvajña-dṛṣṭyā

druta-gati-calitāgre mugdha-vivvoka-digdhā |

kva calasi nanu dhūrte mām anādṛtya bhaṅgyā

harir iti sa vadaṁs tām aṁśukānte dadhāra ||233|| (yugmakam)

anubhūyaiva tat-sparśam ānandotthair vicālitā |

nānā-bhāvaiḥ priyaṁ rādhā tiryag grīvā vyalokayat ||234||

tārā-nartana-sūcitātyavamatiḥ smerā tad-āsyāmbujaṁ

dhāvantī tṛṣitālinīva kuṭila-prāntā nivṛttā tataḥ |

kiñcid bāṣpa-kulākulā'ruṇatayā spṛṣṭāñcalollāsinī rādhā

dṛṣṭir amajjayat priyam apārānanda-vārāṁ nidhau ||235||

ākṛṣya tat-kara-dhṛtaṁ vasanāñcalaṁ sā

tiryag dṛgañcalakalā smara-bāṇa-dṛṣṭyā |

viddhaṁ muhur vidadhatī priyam unmadāndhā

pratyāha taṁ smita-sudhā-subhagānanābjam ||236||

madhura-sarasa-ramyaṁ vastu-jātaṁ hi yad yat

nivasati kila loke prākṛte'prākṛte vā |

śriyam uru-tanu-cauryā tvaṁ harann asya sādhuḥ

svayam asi tad ihānyatrāpi cauryāpavādī ||237||

sādhutve dhārmikatve ca yasya te bhāti sākṣiṇī |

kumārīṇāṁ koṭṭavīnāṁ mūrdhni baddhāñjali-stutiḥ ||238||

vraja-bhuvi yuva-rājaḥ sarva-sādguṇya-pūjyaḥ

pariṇaya-vidhi-yogyānanta-kanyā-yutāyām |

abhinava-taruṇo'py aprāpta-pāṇigraho yat

tad-dhṛta-niyamo'si brahmacārīti satyam ||239||

kiṁ vāsādhāraṇaḥ kaścid bhāti tvayi guṇo mahān |

yam ākarṇya na kāpi tvāṁ kanyā vṛtavatī kvacit ||240||

tat tāpād bhavatā manye turaṅga-brahmacaryakam |

aṅgīkṛtya vraje svasya khyāpitā baṭutā mṛṣā ||241||

baṭuś cet para-rāmāsyālokena kutukī kūtaḥ |

vaṁśī-caurī-hṛtābhir vā para-strībhiḥ kūto ratiḥ ||242||

tad bhavān varṇitākhyāti cchalena svārtha-sādhakaḥ |

kanyānāṁ ca satīnāṁ ca dharma-dhvaṁsāya dīkṣitaḥ ||243||

govinda-līlāmṛta 9.56—

baṭo na te kṛtyam ihāsti puṣpā-

rāme'balā svaira-vihāra-dhāmni |

paśūn avaṁs tvaṁ paśupāla-saṅgī

tac-cāraṇāya vraja śādvaleṣu ||244||

govinda-līlāmṛta 9.51-52—

kadāpy anāropita-puṣpa-vallī

drumaika-poto'pi vanādhikārī |

asaṅkhya-gocāraṇa-lūna-tat-tan-

mūlo'pi satyaṁ vipināvakas tvam ||245||

sakhyāsmākaṁ vṛndayā vardhitaṁ yad

vṛndāraṇyaṁ khyātim etad vidhātrā |

mahyaṁ dattaṁ tat-saratnābhiṣekaṁ

rājānaṅgas tvaṁ ca pāteti satyam ||246||

iti rādhāyāḥ sayuktika-vāk-pīyūṣa-mattaḥ śrī-kṛṣṇaḥ sasmitam āha (stavāvali, kusuma-keli 8-28)

iyaṁ lakṣmī-vṛndād api madhura-vṛndā mama vadhūr

bhaven no ced ārāt sa-śapatham imaṁ pṛcchata satīm |

śrutau yad dam-patyor na hi bhavati bhedas truṭir ato

dvayor nau nāmnaiva tri-jagati jano gāyati vanam ||247||

iti śrī-kṛṣṇasya vāg-amṛtam āpīya rādhā vṛndāṁ prati nīcair āha—

idaṁ vṛnde satyaṁ bhavati na hi kiṁ vā kathaya naḥ

puro lajjāṁ hā hā katham iva tanoṣi priya-gaṇe |

ṛtaṁ cet tad-roṣa-cchalata iva gaccha kṣaṇam ito

yathā nānā-vādair vayam iha jayāmaḥ śaṭha-gurum ||248||

idaṁ karṇe tasyā nigaditavatīṣv āśu sahasaṁ

mṛṣā-roṣād eṣā cala-kuṭila-cillī-kṣaṇa-taṭaiḥ |

alaṁ śoṇair eṇī-dṛg ati-kuṭilāḥ prekṣya sakhi tāḥ

sa-garve govinde pariṣadi dadāv uttaram idam ||249||

aye padmāṣaṇḍa vraja-nagara-bhaṇḍa vraja-vanād

itas tvaṁ ced icche rucira-vana-rājatvam acirāt |

sakhīsthalyāḥ ṣaṣṭhīṁ bhaja nija-vadhūṁ tāṁ kila tadā

yathā sā tuṣṭyā te badara-vana-rājyaṁ vitaratī ||250||

tata itthaṁ tat-saundaryādi-stavanārabhaṭyā śrī gāndharvāyā vṛndāṭavyāṁ svatām arpayantī tam upalabhya sollāsaṁ punar āha—

yad etad bimbatvāl lasati mukham asyāḥ kamalato

dṛśor dvandvaṁ cañcat-kuvalaya-mṛgānām iva cayāt |

udañcan-nāsa-śrīḥ śuka-nava-yuva-troṭi-valanāl

lasad-bandhūkebhyo 'pi ca ruci-ghaṭa-rājyad-adharaḥ ||251||

aye dantāḥ kundāvalī-karaka-bījādi-racanād

api sphītā gītāḥ kumuda-vanato 'pi smita-lavaḥ |

śruti-dvandvaṁ muñjā-lalita-guṇa-puñjād api punar

lalāṭodyal-lakṣmīḥ subhaga-baka-puṣpād atitarām ||252||

calā-cillī-vallī bhramara-vara-paṅkter api tataḥ

sphurañ-jambū-pakva-pracura-phalato 'py etad alakaḥ |

kacollāsaḥ sphurjan-mada-śikhi-śikhaṇḍād api madhau

pikottāna-dhvānād api param udāraṁ mṛdu-vacaḥ ||253||

nitambaḥ śailānām api vipula-bhārād ati-guruḥ

kucau tuṅgau bilvādika-phala-kulād api ati-ghanau |

bhuja-yugmaṁ bhrājad-vratati-tatito 'pīha lalitāṁ

lalāma-śrī-lomāvalīr api bhujāṅgī-tati-ruceḥ ||254||

varorū rambhāli-krama-racana-jṛmbhād api gatir

marālī-pālīnām api calana-raṅgān mṛdutarā |

pada-dvandvaṁ phulla-sthala-kamala-vṛndād api sadā

vadānyatvaṁ kalpa-druma-nikarato 'pi vraja-pure ||255||

dṛśoḥ premṇā śaśvat kṣarad-amṛta-niḥsyanda-vitatis

tathā sveda-stomaḥ kanaka-jayi-varṣma-prapatitaḥ |

mano-gaṅgā-kṛṣṇā-vividha-sarasī-vṛnda-vicalat-

pravāhād apy uccaiḥ pulaka uta nīpa-stavakataḥ ||256||

alaṁ gandha-snigdhā kanaka-giri-vandyā dyutir api

sphuṭat-phulla-campāvalī-kanaka-yūthī-nivahataḥ

api bhrājad-vakṣaḥ-sthalam atula-siṁhāsana-kulād

api bhrāmyan-netra-kramaṇa-naṭanaṁ khañjana-gaṇāt ||257||

paraṁ cāsyādīnāṁ vikasana-bharād eṣu kila sa

kvacin mānān mlāner bata bhavati saivaiṣv iha yataḥ |

ato 'syāś chāyaiva sphuṭam aṭavir itthaṁ khalu bhavet

kathaṁkāraṁ svāmin bhavatu bhavataḥ sāmpratam iyam ||258||

api ca—

mukhādīnāṁ padmādika-puru-padārthaḥ sama-rucaḥ

prapannāḥ sārūpyaṁ yad ati vilasanti sphuṭam ataḥ |

ajāṇḍe vikhyātā prakṛti-madhureyaṁ sama-guṇā

tataḥ śrī-rādhāyāḥ prakaṭam aṭavīyaṁ priya-sakhī ||259||

virājā-chāyātve prakaṭatara-sārūpya-valanāt

sakhītve 'pi krīḍāspadam aṭavir eṣā rasamayī |

sadaitasyā eva vraja-bhuvi bhavaty eva sutarāṁ

yataś chāyā-sakhyoḥ sphurati na hi bhedaḥ kvacid api ||260||

ado vṛndā-nāndī-stava-rasa-bharaiḥ poṣita-vapuḥ

śriyā pūrṇe ghūrṇat-smara-naṭana-tṛṣṇā-taralite |

aho rādhonmīlan-manasija-mahā-nāṭaka-naṭī

naṭācārye tasmin naṭitum iva dṛṣṭiṁ samatanot ||261||

viśākhā tu sneha-snapana-kṛta-romañca-vilasad-

vapus tām āliṅgya stava-racita-hrī-śrī-smita-vṛtām |

sa-hāsaṁ dṛg-bhaṅgyā giri-dharam upālabhya sahasam

vinodair vṛndāyāḥ śirasi sumano-vṛṣṭim akarot ||262||

etan-madhura-varṇanākarṇanena svāntas toṣaṁ bahir vihasya sotprāsaṁ kṛṣṇaḥ punar āha—

tvad-āler aṅgālī mama kamana-vṛndāvana-tanoḥ

sad-aṅgānāṁ kuñjādika-rucira-nāmnāṁ ruci-dhanam |

dhruvaṁ hṛtvā mlānaṁ prakaṭam akarot taṁ katham imam

idānīṁ sārūpya-stavana-miṣato rakṣasi śaṭhe ||263||

tavālyā evaṁ ced ati guṇa-gaṇā mat-priya-vanād

api śreṣṭhaḥ suṣṭhu dhruvam iha bhavanti sphuṭam amī |

tadā tucchaṁ puṣpaṁ katham apaharet seyam athavā

sva-bhāvaś caurāṇāṁ para-dhana-jighṛkṣur na hi calet ||264||

prakāraiś chāyāto yad ati-vara-bimbāsya mahimā-

nam uccair visphārya smarasi mayi rādhāṁ vitaritum |

kathaṁ tat syād yasmāt pati-para-vaśeyaṁ tata imaṁ

sa ced ārād dadyād bhavati mama tarhy eva mamatā ||265||

etad-vicitra-raṅgocchalita-vāg-bhaṇ#i-vilāsa-sudhā-svardhunī-taraṅgenottaralī-kṛta-hṛd-vṛtti-dṛḍha-naukaṁ śrī-rādhāṁ sa-smitam alokayantīṣu sarvāsu sa-smitaṁ lalitā lalāpa—

pipāsārthaḥ kaścit kṣudita-vivaśo vartmani calan

maru-kṣetre kṣārodakam alabhamāno 'pi virasam |

svayambhū-saṁstavyaṁ hari-pura-vara-sthām api sudhāṁ

prapātuṁ drāg icchan jagati kila hāsyāspadam abhūt ||266||

tato rasika-śekharaṁ vraja-rāja-kumāraṁ sa dṛg-añcala-vibhrameṇa pasyantī sakhīḥ prati śrī-rādhā vyajahāra—

sphuṭaṁ kālī śaibyā camara-vanitā madhyama-vadhūr

mahā-padmā padmā parama-ruci-kṛt-kāmada-kucā |

varā ṣaṣṭhī candrāvalir api lased yasya mahiṣī

kathaṁ tasyāpy anyā bhavatu bhuvi yogyā nava-vadhūḥ ||267||

govinda-līlāmṛtam 9.57-67—

smita-ruci-śiśirāt tad-vaktra-pīyūṣa-raśmeś

cala-nayana-kuraṅgotplāva-ramyāt sravantīm |

pibati hari-cakore narma-pīyūṣa-dhārām

atṛpad iha sakhīnāṁ dṛk-cakorī-cayo'pi ||268||

tat-sparśa-bhītyeva vivṛttya kandharāṁ

kaṭākṣa-nīlotpala-mālayā priyam |

sā bhūṣayanty asphuṭa-bhartsanoktikā

sāvajñam agre'pasasāra līlayā ||269||

kṛṣṇo'tha kāntā-tanu-citra-nartakī

lāsyāvalokocchalitātilālasaḥ |

drutaṁ sametyoccalitena pāṇinā

dadhāra cāsyāś cala-kañcukāñcalam ||270||

kāntā vibhugnīkṛta-cilli-kārmukā

śoṇākṣi-koṇekṣaṇa-bāṇa-sañcayaiḥ |

vikhaṇḍya tūrṇaṁ priya-dhairya-kañcukaṁ

līlāravindena tatāḍa taṁ muhuḥ ||271||

tasyāravindāhati-jāta-śātaṁ

viśvāśraye'syāpi mamau na dehe |

tataḥ sakampāt prasasāra bāhye

prasveda-bāṣpotpulaka-cchalena ||272||

tat-sparśa-samphulla-tanor nata-bhruvaś

chinnā svayaṁ kañcuka-bandha-vīṭikā |

nīvī ca cīnaṁ skhalad-antarīyakaṁ

rundhe paraṁ sveda-jalaṁ nitambake ||273||

athāli-varga-smita-lola-netrā

tat-pāṇi-rodhād vasanaṁ vimocya |

tato'pasṛtya druta-nīvi-bandhe

sā dakṣa-hastāpy abhavad vihastā ||274||

kṛṣṇo'pi tāvad vara-bhāji pūrṇe

svedāmbubhis tat-stana-hema-kumbhe |

smarotsavārambha-miṣeṇa pāṇim

ādhātum utko'ntikam āpa tasyāḥ ||275||

kāntā kathañcid vinibaddhya nīvīṁ

netreṇa paśyanty aruṇāñcalena |

vāmena taṁ smera-sakhīḥ pareṇa

tat-pāṇi-rodhaṁ prati satvarāsīt ||276||

smita-rudita-vimiśraṁ gadgadāspaṣṭa-varṇaṁ

ramaṇam anṛju-netrā bhartsayanty utsukāpi |

praṇaya-sukhaja-vāmyodbhrāmitā sāsya vāñchā-

pratihati-rahitaṁ tat-pāṇi-rodhaṁ vyatānīt ||277||

saṅghaṭṭa āsīt karayor niruddhayor

mithaś calat-kaṅkaṇa-nāda-mañjulaḥ |

samīra-gatyā calayoḥ samantataḥ

kūjan-madāli-vrajayor ivābjayoḥ ||278||

govinda-līlāmṛta 10.7-30—

sa-gadgadaṁ bhartsayantī seyaṁ sa-smita-rodanam |

tasmāt kathañcit viśliṣya serṣaṁ tasthau tad-agrataḥ ||279||

mukha-parimala-lubdhasyālivṛndasya

karṇāntikam anupatataḥ sā jhaṅkṛti-trasta-cetāḥ |

tad-anucakita-cañcad-dṛṣṭi-bhaṅgīr dadhānā

svayam apagata-dhairyā sasvaje prāṇa-nātham ||280||

tataḥ sakhīnāṁ smita-jāta-lajjā

kṛta-prayatnāpi tato'pasartum |

tenātigāḍhaṁ hasatā gṛhītā

babhau payode sthira-cañcaleva ||281||

īrṣā-trapā-nirvṛti-vāmatābhir

drāg devatābhir lalanāgrahaiḥ sā |

āviṣṭa-vāṅ-mānasa-vigrahāsīt

sva-ceṣṭayā lokayatāṁ sukhāya ||282||

sa-śapatha-nuti-nindā-tarjanākṣepa-dainyaṁ

smita-rudita-vimiśraṁ śliṣṭam eṣā lapantī |

priya-dṛḍha-bhuja-bandhaṁ mocayantī karābhyāṁ

bhṛśam atanuta sālī-vṛnda-kṛṣṇasya tuṣṭim ||283||

tayor dṛḍhāliṅganataḥ sutṛptāḥ

kampādi-sampan-nicitāh samīkṣya |

sakhīr mudotphulla-mukhīr nikuñje

nāndīmukhīṁ sā vadati sma vṛndā ||284||

āścaryāṁ hariṇā rādhā gāḍham āliṅgitā ciram |

tad-asaṅgati-yuktāpi nivṛtāsīt sakhī-tatir ||285||

adṛṣṭe darśanotkaṇṭhā dṛṣṭe'smin sparśa-lālasā |

sparśe'sya serṣya-vāmyaṁ tac citram āsāṁ viceṣṭitam ||286||

nāndīmukhī tām avadat vaneśvarīṁ

lokottarāṇāṁ vraja-subhruvāṁ sadā |

kṛṣṇaika-saukhyārtha-śarīra-cetasāṁ

tat tan na citraṁ kila ceṣṭitaṁ yataḥ ||287||

sakhyaḥ śrī-rādhikāyā vraja-kumuda-vidhor hlādinī-nāma-śakteḥ

sārāṁśa-prema-vallyāḥ kiśalaya-dala-puṣpādi-tulyāḥ sva-tulyāḥ |

siktāyāṁ kṛṣṇa-līlāmṛta-rasa-nicayair ullasantyām amuṣyāṁ

jātollāsāḥ sva-sekāc chata-guṇam adhikaṁ santi yat tan na citram ||288||

vibhur api sukha-rūpaḥ sva-prakāśo'pi bhāvaḥ

kṣaṇam api nahi rādhā-kṛṣṇayor yā ṛte svāḥ |

pravahati rasa-puṣṭiṁ cid-vibhūtir iveśaḥ

śayati na padam āsāṁ kaḥ sakhīnāṁ rasajñaḥ ||289||

rādhā kāñcanavallī phullā kṛṣṇas tu phulla tāpiñchaḥ |

anayoḥ saṅgama-lakṣmīḥ sukhayati nahi kaṁ sa-cetanaṁ lokam ||290||

āsāṁ viśuddha-praṇayārdra-cetasāṁ

tātparyam asyaiva sukhena cātmanaḥ |

vāmyaṁ hi kāntasya sukhāya subhruvām

atas tad unmīlati tasya saṅgame ||291||

athepsitaitad-dṛḍha-bāhu-vakṣaḥ

sparśotthitānanda-bharāpi rādhā |

vāmyottha-vaimatyam ivācarantī

sā bhartsayantī lalitām avādīt ||292||

sa-kuṣrti-hari-dūtyā kundavallyā milantī

kapaṭini lalite tvaṁ mām ihānīya dhṛṣṭe |

śaṭha-kula-guru-haste netra-bhaṅgyā nidhāya

kalayasi khala-bhartur dhārṣṭya nṛtyaṁ taṭasthā ||293||

prakharā yad abhūr mṛdvī mṛdunāliṅgitāmunā |

na tac citraṁ yad āsīd vāṁ guṇayoḥ parivartanam ||294||

ruṣṭena tuṣṭā lalitāmunā vyadhāt

saṁvādam udyat-smita-garbha-tarjanam |

satī-vrata-dhvaṁsana-dhṛṣṭa-bhūpate

vidhātum ārabdham idaṁ na kiṁ tvayā ||295||

sva-sakhīṁ pṛccha lalite kim iyaṁ kartum udyatā |

balāt svāṅgena saṁveṣṭya mad-aṅgaṁ yātmasād vyadhāt ||296||

punnāgaṁ tvāṁ mādhavīyaṁ svayaṁ

yat phullā svāṅgair veṣṭate yuktam etat |

tvaṁ yat tāṁ tair veṣṭase tan na yuktaṁ

vallyā vṛkṣo veṣṭyate nāmunāsau ||297||

mayāpy asyai dattam aṅgam anayāpy ātma-sāt-kṛtam |

kā te hāniḥ punar naitad ādātuṁ śakyate mayā ||298||

iyaṁ krūrā śūrā jayati lalitā krodha-valitā

yaśaḥ-śvetām etāṁ visṛja śaṭha tāṁ svāñca śaṭhatām |

nijābhidhyām iddhām alipaka susiddhāṁ sva-purataḥ

prajāvatyāṁ satyāṁ tvayi ca rati-matyāṁ viracaya ||299||

lalitāyāḥ puro rādhāṁ vāto'pi spraṣṭum akṣamaḥ |

tat tyajāmuṁ na ced asmād dhāṭi-śāṭīṁ nicolaya ||300||

ity ālapantyāṁ tvaritaṁ ruṣāsyām

agresaratyāṁ sa-sakhī-kulāyām |

kampāśru-romāñca-mukhaiś ca bhāvair

ānanda-jaiḥ so'py abhavad vihastaḥ ||301||

kāntāṅga-saṅgaja-sukhena vimohite'smin

bhīto'yam ity avagate lalitā-bhiyānyaiḥ |

ādāya kampita-karān muralīṁ skhalantīṁ

sā nirgatā jhaṭiti viślatha-bāhu-bandhāt ||302||

atha sakhīnāṁ paraspara-vākyam (vidagdha-mādhava 4.34)—

nidrāgamo’pi sakhi nanda-sutasya hartuṁ

yāṁ śaknuvanti na parāḥ paśu-pāla-bālāḥ |

dhanyā kaṭākṣa-kalayā kila mohayantī

tāṁ rādhikādya purato muralīṁ jahāra ||303||

rādhā svagataṁ (vidagdha-mādhava 4.35)

yā nirmāti niketa-karma-racanārambhe kara-stambhanaṁ

rātrau hanta karoti karṣaṇa-vidhiṁ yā patyur aṅkād api |

gaurīṇāṁ kurute guroṛ api puro yā nīvī-vidhvaṁsanaṁ

dhūrtā gokula-maṅgalasya muralī seyaṁ mamābhud vaśā ||304||

atha vaṁśīṁ pratyāha (padyāvalī 254-255)—

acchidram astu hṛdayaṁ paripūrṇam astu

maukharyam astamitam astu gurutvam astu |

kṛṣṇa-priye sakhi diśāmi sadāśiṣas te

yad vāsare murali me karuṇāṁ karoṣi ||305||

śūnyatvaṁ hṛdaye salāghavam idaṁ śuṣkatvam aṅgeṣu me

maukharyaṁ vraja-nātha-nāma-kathane dattaṁ bhavatyā nijam |

tat kiṁ no murali prayaccasi pnar govinda-vaktrāsavaṁ

yaṁ pītvā bhuvanaṁ vaśe vidadhatī nirlajjam udgāyasi ||306||

govinda-līlāmṛta 10.31-147—

nirgatā tasyāṁ sva-paṭāñcalena

saṅgopayantyāṁ muralīṁ prayatnāt |

āgatya tasyāḥ purato viśākhā

kṛṣṇena saṁlāpam asau vyadhatta ||307||

he kṛṣṇa dor-bimba-vidhuntuda tvaṁ

bhrānto'pi yā te prasabhaṁ gṛhītā |

candrāvalīyaṁ na hi paśya tārā

rādhābhidhānye'pi ca tādṛśo'syāḥ ||308||

asyādvaitā viśākhāham anurādhā tv iyaṁ parā |

iyaṁ jyeṣṭhā dhaniṣṭheyaṁ citreyaṁ bharaṇī tv iyam ||309||

anyā vā kati me gaṇyā yā caikāstīndulekhikā |

sāpi tad-grahaṇāyogyā tattvaṁ candrāvalīṁ vraja ||310||

viśākhe sarva-sukhadā satyaṁ tvaṁ śāṅkarī-tanuḥ |

vāg-vajra-bhīṣaṇā mūrtir lalitā śātamanyavī ||311||

asau viśākhe sulabhāṁ vihāya

candrāvalīṁ tāṁ bahudhopabhuktām |

sudurlabhāṁ vāñchati bhānavīyāṁ

śriyaṁ rasāsvāda-viśeṣa-lipsuḥ ||312||

bhogaḥ krameṇa tārāsu sadā rāhor virājate |

kautukād indulekhām apy apūrvāṁ sa jighṛkṣati ||313||

ity ālapan śrī-harir indulekhām

aliṅgituṁ tat-savidhaṁ jagāma |

dṛṣṭvāntike taṁ cakitāpayāntī

sāpy uccalad-bhrūḥ smita-pūrvam āha ||314||

dhṛṣṭāpagaccha he rāho na te yogyendulekhikā |

pūrṇāṁ candrāvalīṁ yāhi bhuṅkṣva tārāṁ krameṇa va ||315||

tenālakṣitam āgatya gṛhītā lalitābravīt |

anurādhā na te labhyā viśākhā-bhogam antarā ||316||

spṛṣṭā viśākhāpy atha sābravīt taṁ

rādhopabhogād bhavatā viśākhā |

bhuktaiva tat kiṁ punar eṣi dhṛṣṭa

jyeṣṭhāṁ vihāya krama-labhya-bhogām ||317||

jyeṣṭhāpy alakṣitaṁ spṛṣṭvā mliṣṭaṁ ruṣṭā tam abravīt |

citrā-bhogaṁ vinā dhṛṣṭa kliṣṭo'nyāsāṁ tavākramaḥ ||318||

sahasā vidhṛtā citrā tam āhāpaihi lampaṭa |

grahāṇāṁ kramato bhogas tārāsūtkramato na hi ||319||

tuṅgavidyābravīc citre rāhor nātra vyatikramaḥ |

vakrāti cāragatyāpi grahāṇāṁ kvacid ākramaḥ ||320||

sāpy āha tuṅgavidye tvaṁ tulā-rāśis tato'munā |

ākrāntāyāṁ tu citrāyāṁ pīḍitāśu bhaviṣyasi ||321||

tuṅgavidyāha taṁ spṛṣṭvā dhṛṣṭa kiṁ raṅgadevikām |

ādau pīḍyāṁ tulā-rāśiṁ hitvā māṁ tvaṁ jighṛkṣasi ||322||

sāpi spṛṣṭāha taṁ rāho tvaṁ kanyā-rāśi-bhoga-kṛt |

pūrṇa-dṛṣṭāṁ mīna-rāśiṁ campavallīṁ prapīḍaya ||323||

sāpy āśu vidhṛtāpy āha dhūrtemāṁ kumbha-rāśikām |

sudevīṁ tvaritaṁ yāhi yatas te vyutkramā gatiḥ ||324||

spṛṣṭā sudevī taṁ prāha madhusūdana te spṛhām |

sarvāṁ kāñcanvallīyaṁ praphullā pūrayiṣyati ||325||

sā gṛhītāvadat kṛṣṇa cakorātra kim āgataḥ |

sphurac-candra-mukhīm āsāṁ sva-tṛṣṇā-śāntaye vraja ||326||

alakṣitaṁ sāpy amunā gṛhītā

cucumbiṣuṁ taṁ vimukhī jagāda |

tyajāny ajāyāṁ śaṭha vaṁśikāṁ tāṁ

nija-priyāṁ cumba cucumbiṣā cet ||327||

sa cirāt svakarād apacyutāṁ

muralīṁ tām avadhārya tad-girā |

kva gateti vilakṣita-kṣaṇaṁ

sva-dṛśaṁ kundalatānane nyadhāt ||328||

sāpi taṁ cala-dṛg-bhaṅgyā rādhikāṁ tām adarśayat |

tad vijñāya tayā vaṁśī tulasyāṁ guptam arpitā ||329||

sā tāṁ prayatnāt pihitāṁ vidhāya

sthitā viśākhā lalitādi-paścāt |

kṛṣṇo'pi rādhāṁ samupetya tāvad

didhīrṣur enām idam ālalāpa ||330||

mano viśuddhaṁ calam apy adṛśyaṁ

kaṭākṣa-kāmāṅkuśa-śṛṅga-viddham |

vidhāya pāṭaccari me harantyā

na dṛśya-vaṁśī-hṛtir adbhutā te ||331||

sā tāṁ prayatnāt pihitāṁ vidhāya

sthitā viśākhā-lalitādi-paścāt |

kṛṣṇo'pi rādhāṁ samupetya tāvad

didhīṣur enām idam ālalāpa ||332||

rādhāpy asādhāraṇa-bhāva-viddhā

sāvajñam ālokya hariṁ calantī |

vaṁśī-vicāra-cchalato niruddhā

nivāritenāpy amunā gṛhītā ||333||

haris tām āha cauri tvaṁ vṛthā kiṁ ceṣṭase tava |

tyāgo vaṁśyā na me yāvat tāvad dor-bandhanāya saḥ ||334||

mṛṣāruṣārāla-calākṣi-cillī-

lataṁ samudyat-smita-garvitāsyam |

hareḥ puras tāvad upetya tūrṇaṁ

sāṭopatarjjaṁ lalitāvadat tam ||335||

parāṅganā-saṅgam apūta-mūrte

satī-vrata-dhvaṁsana yāhi yāhi |

snātāṁ pavitrāṁ ravi-pūjanārthaṁ

spṛṣṭvā chaloktyā kuru māpavitrām ||336||

unmāditaḥ svādhara-pāyanair yayā

tvaṁ dhṛṣṭayāsīḥ sumanaḥ-sarovare |

vaṁśī tayā te śaṭha śaibyayā hṛtā

na manyase cet tulasīha sākṣiṇī ||337||

khalaḥ karoti durvṛttaṁ nūnaṁ phalati sādhuṣu |

śaibyayā hriyate vaṁśī sādhvī rādhā tu dūṣyate ||338||

tayā dṛśaḥ preraṇayā nidiṣṭāṁ

kṛṣṇe yiyāsau tulasīm abhīṣṭām |

rādhāpayātā dayitoparodhāt

saudhākarī mūrtir ivāmbuvāhāt ||339||

sāpīṅgitajñā laghu rūpa-mañjarī

kare'rpayitvā muralīm atarkitam |

tato'pasartuṁ vihitodyamāmunā

balād gṛhītotpulakāsa kampitā ||340||

nidhāya kubjīkṛta-pāṇi-śākhā

nijānane sābruvatātidīnā |

hā hā kṛpālo tyaja mām ayogyāṁ

nirmañchanaṁ yāmi tavāsmi dāsī ||341||

vaṁśī na mayy asti yad-artham āgrahaḥ

śaibyā-kare sādya mayaiva lokitā |

ity ālapantī cala-dṛṣṭi-saṁjñayā

sāsūyat taṁ prati rūpa-mañjarīm ||342||

yāvad vihāya tulasīṁ madhusūdano'sau

tāṁ mañjarīṁ vidita-veṇu-maranda-gandhām |

āyāti tāvad iyam iṅgita-paṇḍitāśu vaṁśīṁ

nidhāya lalitām anu sādhu tasthau ||343||

kṛṣṇo'pi tāṁ tūrṇam alakṣitāgatiḥ

sva-bāhu-pāśena nibaddhya satvaraḥ |

vaṁśīṁ vicinvan kuca-paṭṭikāntare

tām āha sā taskari te kva gopitā ||344||

sāpy abravīt taṁ vinivārayantī

labdhaiva cauryāṁ mayi sādya vaṁśī |

diṣṭyā bhavān pūrṇa-manoratho'bhūd

gatvānayaivāhvaya gopa-nārīḥ ||345||

nijābhimarśena parāṅganā-tateḥ

satī-vrataḥ dūṣayituṁ tvam utsukaḥ |

svayaṁ vinihnutya kuto'pi vaṁśikāṁ

tan mārgaṇa-vyājam upāśrito'dhunā ||346||

tato dṛśāsmai lalitāṁ pradarśya sā

tad bāhu-bandhāc chitilād vinirgatā |

kṛṣṇo'pi sa svāgati-śaṅkayā rahas tāṁ

kundavally-arpita-vaṁśikāṁ yayau ||347||

upāgataṁ taṁ lalitāha kopanā

huṁ dūratas tiṣṭha kim-artham āgataḥ |

vaṁśī yadīyaṁ mayi naiva vidyate

dhārṣṭyena cet tat-phalam āśv avāpsyasi ||348||

cintāmaṇīnāṁ cayam antike sthitaṁ

padāpi ye nābhimṛśanty avajñayā |

rādhā-sakhībhis tava vaṁśa-nālikā

kim-artham ābhir bata sā hṛtā śaṭha ||349||

sac-chidrayā nīrasayā kaṭhorayā

yayāniśaṁ vyākulitaṁ jagat-trayam |

sa svāmino yan muralī-karād gatā

vṛttaṁ bahūnāṁ tad idam sumaṅgalam ||350||

sva-sthāna-sandānita-nīvi-kuntalāḥ

kurvantu karmāṇi sukhaṁ gṛhe'balāḥ |

svairaṁ hariṇyo'pi carantu sa-priyāḥ

sarantu tūrṇaṁ saritaḥ sarit-patim ||351||

śītārta-nagnāmbu-nimagna-kanyakā

gaṇasya vāsāṁsi hṛtāni yat tvayā |

tenācirāt te muralī-karād gatā

prāpnoti duḥkaṁ para-duḥkado hi yaḥ ||352||

hasta-mātrāyatā śuṣkā sa-randhrā vaṁśa-kāṣṭhikā |

hā hanta gokuleśasya sarvasvaṁ kena vā hṛtam ||353||

vyājād viṣaṇṇam iva taṁ prasamīkṣya kṛṣṇaṁ

sāvajña-hāsa-lalitā vacanāvaruddham |

śrī-rādhikām anunidhāya raho'sya vaṁśīṁ

sākūtam abruvata kundalatābhyupetya ||354||

sac-chidraika-varāṭikārddham api yan-mūlyaṁ na sā jarjarā

yātā maskara-parvikā tava karād yātv astu te maṅgalam |

kā vā hānir iyaṁ viṣīdasi kathaṁ putro'si gopeśitus

tvām etā vihasanti hanta muditāḥ śrutvā mriye'haṁ hriyā ||355||

so'py āha tāṁ kundalate'nabhijñā

vaṁśī-guṇānāṁ yad idaṁ bravīṣi |

citraṁ na tad yat sva-guṇaḥ prakāśyate

yathānayāsu tvayi na kvacit tathā ||356||

yā yā yadecchā mama jāyate'ntar

mayāpy asādhyā kila helayāsau |

tadaiva tāṁ tāṁ kurute susiddhāṁ

nārāyaṇasyeva cid-ākhya-śaktiḥ ||357||

sarva-śakti-yutā seyaṁ mama sarvārtha-sādhikā |

alaukikīṁ śaktim asyā vidanti rādhikādayaḥ ||358||

lalitāha kathaṁ vaṁśīṁ na vidmaḥ kuṭṭanī-nṛpām |

imāṁ tan nīti kuśalāṁ ṣiḍgasya[[4]](#footnote-5) tava vallabhām ||359||

sudhā-pārī-nārī-hṛdaya-kari-vārīyam aniśaṁ

jagad-yoṣā-doṣāmala-sukṛta-moṣātinipuṇā |

ramā-gaurī-saurī-mukha-yuvati-caurī trijagati

prasiddhā siddhā te'dbhuta-guṇa-samṛddhā muralikā ||360||

avadad atha sa lalitā khalu caṇḍī

kuṭila-vacana-dṛḍha-kaṇtaka-durgā |

apaharati ca muralīṁ mama śāṭhyād

bata parivadati ca tām uta māṁ ca ||361||

ity ābhāṣya harau tasyāḥ saṁvyānāntaṁ jighṛkṣati |

sāpasṛtyābravīd bhugna-bhrū-lataṁ sa-smitānanam ||362||

saivāsmi lalitā kṛṣṇa bahudhā kalitā tvayā |

calitā valitālībhiḥ śaṭhatā phalitā na te ||363||

ity udīrya lalitām apayāntīṁ

tāṁ nigṛhya vasane sa jagāda |

vaṁśikā-vitaraṇaṁ na vinā te

yānam adya sulabhaṁ sva-gṛhāya ||364||

tvayā cen na hṛtā vaṁśī kathaṁ bhītyā palāyyate |

śodhayitvā nijāṅganāni yatheṣṭaṁ gaccha tiṣṭha vā ||365||

tataḥ sāṁśukam ākṛṣya vakra-dṛṣṭyāha vīkṣya tam |

aṅgāni sva-prajāvatyāḥ kāma-matta vicāraya ||366||

vaṁśy asmābhir naiva nītā na dṛṣṭā

nojjhasyaugryāc cet tathāpi tvam asmān |

dāsye mūlyaṁ kundavallī-pradiṣṭaṁ

tac cen neṣṭaṁ tat-sadṛkṣāṁ tato'nyām ||367||

mallī-bhṛṅgyau śrī-pulindātmaje naḥ

sakhyau śailendrālaye mad-girā te |

dāsyete te jarjarāṁ chidra-muktām

ānīyaikāṁ parvikāṁ kīcakasya ||368||

pulindānāṁ kanyā mayi parama-dhanyā rati-yuṣas

tṛṇāptāsmat-pādāmbuja-ghusṛṇa-lepa-kṣata-rujaḥ |

girer gunjā-dhātūn bhṛśam upaharanti sva-sahitān

madīyās tā dāsyaḥ katham u tava sakhyaḥ samabhavan ||369||

vaṁśīṁ harasi me mām apy avajānāsi yat tataḥ |

nibadhya daṇḍayāmi tvaṁ ko'sau rakṣati rakṣatu ||370||

lalitāṁ pṛṣṭhataḥ kṛtvā viśākhā tat-puraḥ-sthitā |

nīcair upadiśantīva sa-smitaṁ sā tam abravīt ||371||

pragatārthānām artho naṣṭoddeśaka-sahāyato labhyaḥ |

yuktyā mārgaya tattvaṁ nahy augryeṇa kriyā-siddhiḥ ||372||

avadac campakavallī naṣṭoddeśy-artha-lolupah sutarām |

vaṁśaika-parvikāyai bahu-dhana-hāniḥ katham amunā kriyatām ||373||

tuṅgavidyāha mugdhe tvaṁ marmajñā nāsi tac chṛṇu |

vaṁśy eva yasya sarvasvaṁ kiṁ na dadyāt na tat-kṛte ||374||

caure naṣṭoddeśakasya prasādāt

labdhe grāhyaṁ vittam ātmīyam ādau |

paścān naṣṭoddeśine'pi pradātuṁ

daṇḍyād asmād bhūri kṛtveti nītiḥ ||375||

viśākhāha vada svāmin yan-naṣṭoddeśine tvayā |

deyaś caure tu yo daṇḍas taj jñātvākhyāmi te hitam ||376||

aṅga-sraṅ-maṇi-māle kara-marda-phalaṁ ca cumbakaṁ ratnam |

param api dāsyāmy asmai yo me vaṁśīṁ samuddiśati ||377||

hartur harāmy ambara-ratna-bhūṣaṇe

tāruṇya-ratnaṁ ca ghaṭa-dvaye sthitam |

doḥ-pāśa-bandhaṁ smara daṇḍanāya taṁ

nikuñja-kārām anuveśayāmi ca ||378||

sāpy āha yogyam evaitat gopendra-tanayasya te |

vaṁśīṁ ca hasta-gāṁ viddhi yat tvaṁ kṛpaṇāyase ||379||

vaṁśy-uddeśaṁ kundavally eva

sākṣāt jānāty ekāhaṁ ca tasyāḥ sakāśāt |

mayy uddeśaḥ kleśa-kārī kṛtaḥ syād

dattvotkocam tāṁ tataḥ pṛccha yatnāt ||380||

athāha sā kundalatāṁ prahṛṣṭā

diṣṭyāgatas te sakhi lābha-diṣṭaḥ |

uddiśya vaṁśīṁ nija-devarāya

sudurlabhotkocam imaṁ gṛhāṇa ||381||

kundavallyā viśākhāyāṁ lagnāyāṁ śravasīśvarī |

iṅgitajñā nyadhad vaṁśī nibhṛtaṁ tulasī kare ||382||

sākūtaṁ paśyati tataḥ kundavallyā mukhaṁ harau |

sābravīt tāṁ viśākhe'haṁ na cauraṁ vedmi te śape ||383||

jānīyaṁ ced vinodkocam uddiśāmi svayaṁ hitam |

devṛ-svaṁ[[5]](#footnote-6) yan mamaiva svaṁ nāhaṁ yūyaṁ yathā parāḥ ||384||

vetsi hi cauraṁ tvam iha muralyāḥ

svīkuru ratnāni ca diśa tat tām |

yady anukūlā tvam iha sakhi syās

tarhi ca sā sva-prabhu-karagā syāt ||385||

gṛhāṇa pūrvam utkocaṁ vaṁśikāṁ vā samuddiśa |

vaṁśikotkocayor lābhe yuvayoḥ pratibhūr aham ||386||

kṛṣṇo'pi kundalatikā-nayaneṅgita-jñaḥ

svautsukyam utprakaṭayan nija-vaṁśikāptyai |

pārśvāgataḥ śita-kaṭākṣa-śaraiḥ priyāyāḥ

stabdho bhavann anugayā sa tayā babhāṣe ||387||

nija śyāma-raso vaṁśyāṁ yastvayā nyasyate'tra saḥ |

viśvaṁ kṛṣṇa-ruciṁ kurvan bhāti bindutayā sthitaḥ ||388||

hṛtvā te rādhayā vaṁśī-bindu-cyāvād vaśīkṛtāḥ |

binduḥ sva-cibuke lagno'py ajñātatvān na gopitaḥ ||389||

vaṁśyā mudrāḥ bindum enaṁ tvayādau

diṣṭyā dṛṣṭaṁ svādhareṇāharāśu |

paścāj jitvā nyāyatas tāṁ gṛhītvā

daṇḍotkocāv apy amūḥ daṇḍayoktau ||390||

siddhaiva sā muralikā tava rādhikāyāṁ

tāṁ tvaṁ gṛhāṇa na hi vā mama nātra hāniḥ |

utkocam arthayati māṁ tvaritaṁ viśākhā-

muṣyai pratiśruta-dhanaṁ vitarāgrato me ||391||

mudrām ādau vaṁśikāyā gṛhītvā

dāsyāmy asmai tvat-kṛtotkocam āśu |

paścād vaṁśīṁ dattam utkocam etāṁ

kārā-kuñje daṇḍayāmy atra ruddhā ||392||

iti bruvāṇaṁ dayitāntikāgataṁ

kṛṣṇaṁ samīkṣyādhara daṁśanodyatam |

taṁ vārayantī lalitā mṛṣā ruṣā

madhyaṁ tayor etya jagāda sa-smitam ||393||

mitrārcanā nādya kṛtānayāsyāḥ

kṣatena mālinyam aho vidhātum |

haṭhāt pravṛtto'sy apayāhi kiṁ te

bhītir na devān na ca loka-dharmāt ||394||

haris tām āha he rādhe mad-dantānāṁ mamāpi na |

doṣo'yaṁ kintu te bindur yad bahiḥ prakaṭaṁ dhṛtaḥ ||395||

cibukam anu vasann apy eṣa bindur bhayāt

te paricita-nija-mitraṁ māṁ samīpe samīkṣya |

sapadi daśana-durge sampraviṣṭo'sya saṅgāc

chaśimukhi-daśanā me daṁśanās te babhūvuḥ ||396|| (yugmakam)

tāṁ kundvally āha sucitra-kāvye

vyadarśi bindu-cyutake sva-śaktiḥ |

tvayerṣayā sābhyadhikāmunāpi

bindv-āgame tatra kavīśvareṇa ||397||

vivṛta-sva-guṇotkarṣe guṇini guṇajñā na doṣam āyānti |

prīṇanty asmiṁs tasmān maṇḍaya maṇi-mālayā tvam amum ||398||

devara śiśira-guṇair yat samprati sakhi kundavalli phullāsi |

sva-daśana-kusumaiḥ pūjaya tad-adharam aruṇaṁ tvam evāsya ||399||

ruṣṭeva kundalatikāvadad acyutaṁ sā

seyaṁ hare'timukharā mukharā-sunaptrī |

eṣā sadaiva lalitā prakharā tvayā sā

labhyā kathaṁ nu muralī mṛdu-bhīruṇātra ||400||

etāḥ pragalbhāḥ kuṭilā bahvyas tvaṁ mṛdur ekalaḥ |

saṁrakṣya vastrālaṅkāraṁ tad itaḥ sva-sakhīn vraja ||401||

para-puruṣa-gṛdhnu-cittā

dharmādharma-ga-vicāra-rahitāś ca |

mām api tan-nija-saṅge

kṛtārthayitum udyatā etāḥ ||402||

yāsāṁ sva-dharma-niṣṭhānāṁ sādhvīnām amalātmanām |

bālena devareṇāpi sambhāṣaṇam asāmpratam ||403||

tā naḥ saṁdūṣayanty etā duruktyā yāmi tad-gṛham |

dattvā mocaya māṁ bandhād viśākhāyai pratiśrutam ||404|| (yugmakam)

tato hasann āha hari-viśākhām

ehy ehi ratnāni gṛhāṇa sādhvi |

itīrayaṁs tāṁ pariṣaṣvaje'sau

sakhyo hasantyaḥ parivavrur enam ||405||

tābhis tadāsmin kalahāyamāne

kolāhale procchalite ca rādhā |

prayatna-sanmūkita-bhūṣaṇā sā

praviśya kuñjāntarabhūn nilīnā ||406||

tāvat saśaṅkā tulasī tu vaṁśīṁ

vṛndānvitaṁ kuñjam agād gṛhītvā |

vṛndāpy upādāya karāt tato'syā

nidhāya vaṁśīṁ hṛdi tām avādīt ||407||

vaṁśottaṁsā vaṁśike'si tvam ekā

sad-vaṁśānāṁ kṣudra-vaṁśodbhavāpi |

yā līlānāṁ hetur etādṛśīnām āsīd

rādhā-kṛṣṇayor adbhutānām ||408||

tataḥ sakhī-hāsa-vilola-netrā

sa-gadgadaṁ kṛṣṇa adhikṣipantī |

tad bāhu bandhān niviḍāt prayatnāt

nirgatya roṣād avadad viśākhā ||409||

na smaḥ svīyās tvat-kṛtau vā sahāyā

grāhyaṁ vittaṁ te kathaṁ naḥ parasya |

tasmād arthoddeśikāyai nijāyai

dehy etat tvaṁ bhrātṛ-patnyai śaṭheśa ||410||

kundāli tvaṁ kiṁ pragalbhāpi mugdhā

jātākasmād yat sva-devur dhanaṁ svam |

hitvā maugdhyād anyadīyaṁ cikīrṣur

mālinyaṁ nas tena kiṁ vā karoṣi ||411||

tām abravīt kundalatā viśākhe

dadāty asau vo vara sudvijābhyaḥ |

dhanaṁ vadānyo nija-dharma-vṛddhyai

niṣiddhya pāpaṁ kim ahaṁ vidadhyām ||412||

cet prīti-dānam asyedaṁ kiṁ bhītāḥ sthaḥ pratigrahāt |

gṛhītvā dviguṇaṁ kṛtvā yūyaṁ vitaratācirāt ||413||

citrābravīd dhanam idaṁ nija-vetanatvāt

svīyaṁ sakhi tyajasi kiṁ parakīya-buddhyā |

āḍhyāsy anena na kṛtis tava cet sva-sakhyai

svasyāgrataḥ sapadi dāpaya kundavallyai ||414||

punaḥ kaundy abravīc citre sva-ratnaṁ dīyate'munā |

nāṅgīkuruta cet kāsya hānis tat sva-gṛhe sthitam ||415||

kṛṣṇādānaṁ pradānaṁ te kṣudrāsv etāsu nocitam |

sukalaḥ sukalāyāṁ tvaṁ rādhāyāṁ tat tad ācara ||416||

anviṣya tām atha dṛśā harir apy apaśyan

kutrāpy uvāca lalitāṁ kva nu gopitāsau |

caurī tvayā kuṭilayā sva-sakhī puro me

ānīyatām itarathā tvam ihāsi daṇḍyā ||417||

sāpy āha pratibhūr nāhaṁ kā jānāti kva sā gatā |

kuru rājyaṁ tayātra tvaṁ yogyayā yāmy ahaṁ gṛham ||418||

ekābravīt sā sva-gṛhaṁ prayātā

parābravīt sūrya-samarcanāyai |

anyābravīn mānasa-jāhnavīṁ te

spṛṣṭā pavitrā punar āplavāya ||419||

ity ālībhiḥ pralabdho'sau paśyan kundalatānanam |

tayā dṛśā nikuñjāya preritas taṁ praviṣṭavān ||420||

tasmin praviṣṭe'tha nikuñja-gahvaraṁ

caturṣu sakhyo'tha sa-kundavallikāḥ |

baddha-latā-pāśa-cayaiḥ kavāṭikā-

dvāreṣu kuñjāṅgana eva tāḥ sthitāḥ ||421||

kāntaṁ vīkṣyāntikāyāntaṁ sāpasartuṁ kṛtodyamā |

alabdha-nirgamā dvārṣu talpaṁ nītāmunā balāt ||422||

smara-dāva-pratapto'sau rādhāṁ surataraṅgiṇīm |

raho labdhvā yathā-vāñchaṁ reme kṛṣṇa mataṅgajaḥ ||423||

vidagdha-mādhavaḥ 7.38-39—

bhrū-bhedaḥ smita-saṁvṛto na hi na hīty uktir madenākulā

viśrāntoddhati pāṇi-rodha-racanaṁ śuṣkaṁ tathā krandanam |

sṛṣṭo yaḥ sakhi rādhayā muhur ayaṁ saṅgopanopakramo

bhāvas tena hṛdi sthito mura-bhidi vyaktaḥ samantād abhūt ||424||

prātikūlyam iva yad vivṛṇoti

rādhikā rada-nakhārpaṇoddhūrā |

keli-karmaṇi gatā pragalbhatāṁ

tena tuṣṭim atulāṁ harir yayau ||425||

kṛṣṇa-bhāvanāmṛta 9.64—

tadā tām uddhṛtyorasi bhuja-balād ucchalad-uru-

sphuraj-jaṅgha-grīvāpadam atinanoktyā kuṭilitām |

smarāś cāpaṁ svaṁ cāmpakam iva sa-kampaṁ sarasayan

naṭad-vidyud-vallīm iva nava-ghanas talpam aviśat ||426||

govinda-līlāmṛta 10.148-149—

nīvī-kañcuka-mukti-rodha-vicalad-dor-utsvanat-kaṅkaṇā

vaṁśīṁ me dada dehy alaṁ mama mamā mety ullasad-gadgadāḥ |

tāruṇy-ādi-dhanātma-sātkṛti-susaṁrakṣodgata-vyagrata

udyad dhārṣṭya bhaṭāpasārita-dhṛti-hrī-vāmatādy-ālayaḥ ||427||

āvirbhūta-mitho'tipauruṣa-lasad-gāḍha-prayogotsavāḥ

sītkārāñcita-kaṇṭha-kūjita-sarat-pīyūṣa-dhārotkarāḥ |

anyo'nyāgraha-narma-pūrvaka-kṛtākalpādi-śobhā dvayo

rādhā-mādhavayor jayanti madhurāḥ kuñje rahaḥ-kelayaḥ ||428||

govinda-līlāmṛta 11.4-5, 7-17, 19-20—

krīḍāvasānam avadhārya tataḥ samantād

draṣṭuṁ tayor nidhuvanānta-vilāsam utkāḥ |

āgatya kuñjam anu mukta-kavāṭa-bandhāś

chidreṣu datta-nayanāḥ paritaḥ sthitās tāḥ ||429||

āmreḍitaḥ svāṅga-vibhūṣaṇāya

tat kartuṁ pravṛtto'py anayā nivāritaḥ |

samucchalad vibhramayā tad apy amuṁ

vibhūṣayan nāsa tayā sa bhūṣitaḥ ||430||

sakhī-trapā-kuṇṭhita-nirgamecchāṁ

caurīm iva nyāya-jitāṁ gṛhītvā |

kare balāt phulla-vilocano'sau

kuñjālayāt prāṅgaṇam āsasāda ||431||

saṅkucat-phulla-nayanau prāṇa-preṣṭhau puraḥ-sthitau |

hṛṣyantyaḥ parivāryālyaḥ sakhīm āhuḥ sa-sambhramam ||432||

muñcantyā naḥ kutra yātaṁ bhavatyā

nāsmābhiś cānviṣya labdhvā kuto'pi |

dhṛṣṭenāsīt kvāmunā vā prasaṅgo

jātāsmāt te bhāgyato nābhibhūtiḥ ||433||

niśamya tāsāṁ parihāsa-bhaṅgīṁ

niśāmya cāsau rati-lakṣaṇāni |

kāntaṁ nijālīḥ prati sūcayantaṁ

hriyerṣyayā cocchalitā tadāsīt ||434||

kāntaṁ hasantaṁ kuṭilīkṛta-bhrūś

calādharā gadgada-ruddha-kaṇṭhī |

sā tarjanī-cālanayā tatarja svālīr

hasantīr avadac ca bhaṅgyā ||435||

gṛhonmukhīṁ karṣatha vastra-karṣaṁ

līnāṁ kvacit sūcayathāśv amuṣmai |

saṅge sthitāṁ khedayathāmunā māṁ

saṅgaḥ kathaṁ vo'tha mayā vidheyaḥ ||436||

yuṣmābhir īrita-sumatta-bhujaṅga-varyān

māṁ cañcalāt sapadi kaṇṭaka-valli-sakhyaḥ |

sparśotsukād apasṛtāṁ cakitāṁ rurukṣuḥ

kuñjāś ca rakta-sita-sac-chata-patrikāś ca ||437||

kundavally avadat satyaṁ rādhe te nānṛtaṁ vacaḥ |

yat-tan-nirodhajaṁ cihnaṁ kṛṣṇāṅge dṛśyate sphuṭam ||438||

tīkṣṇaiḥ sva-kaṇṭaka-nakhaiś caṭulābhir ābhis

tvad-gopanāya vapur asya latā-sakhībhiḥ |

ācoṭitaṁ sakhi tad-aupayikaṁ tad etac

citraṁ tv idaṁ tad adhikaṁ yad idaṁ tavāpi ||439||

gopāṅgaṇā-gaṇa-rate rati-lampaṭasya

candrāvaler dhṛtir urasy amalasya yuktā |

yat tvaṁ bibharṣi hṛdi tām ahitām apīdaṁ

citraṁ paraṁ sakhi vadātra ca tatra hetum ||440||

tām ālalāpa lalitā kuru mātra śaṅkāṁ

puṁsaḥ parād aticalād bhaya-vidrutānām |

sparśotsukād vapuṣi sādhvi kathaṁ satīnāṁ

dāridram astu vana-kaṇṭakaja-kṣatānām ||441||

tṛptyai murārer atha rādhikāyā

mādhurya-karpūra-suvāsitāṁ svām |

vidhātu kāmāḥ kavitā-rasālāṁ

tayā niṣiddhāḥ kuṭila-bhruvāpi ||442||

samphulla-govinda-mukhāravinda-

manda-smita-manda-maranda-siktaḥ |

tad-ingita-jñaḥ kramataś calakṣīṁ

taṁ varṇayantyo jahasur vayasyāḥ ||443||

govinda-līlāmṛta 11.25—

kṣayiṣṇuṁ taṁ hitvā śaśa-jaṭharam induṁ mita-kalaṁ

sadā pūrṇānaṅkā vigaṇita-kalānām aghabhidaḥ |

kalābhir bahvībhiḥ kara-nakha-vidhūnāṁ nija-tanūm

alaṁ cakre'syāḥ kiṁ stana-giriśa-liṅga-dvayam idam ||444||

govinda-līlāmṛta 11.43—

nābhir lomāvalir urasija-dvandvam āsyaṁ vibhāti

śrī-rādhāyāyām iti vidhikṛtā paśyatāṁ bhrāntir eṣā |

satyaṁ sāndrāmṛta-maya-sarasy eka-nālottham abja

dvandvaṁ śaśvat kara-paricayair mīlaya na dīvyatīnduḥ ||445||

govinda-līlāmṛta 11.45—

nābhiḥ kuṇḍaṁ trivali-vitatir mekhalā cāvalagnaṁ

vedir lomāvalir api juhūḥ śrī-kucau bhadra-kumbhau |

kāmo yajvā sujaghana-galau pīṭha-śaṅkhau bakāreś

cittākṛṣṭiḥ phalam iha babhau yajña-śālāsya rādhā ||446||

govinda-līlāmṛta 11.47—

bhrū-romāvalyau dhanur asi-late śrī-kaṭākṣāḥ pṛṣatkā

bāhū pāśau gala iha daraḥ śrī-nitambo rathāṅgam |

dīvyad-gaṇḍau kanaka-phalake śrī-nakhāś cāṅkuśāḥ

śrī-rādhā bhāti smara-narapateḥ śastra-śālā viśālā ||447||

govinda-līlāmṛta 11.49—

rādhāyāḥ sutanuḥ sudhā-suradhunī bāhū viśe sat-stanau

kokau śrī-mukha-nābhi-pāṇi-caraṇāḥ padmāni vakrālakāḥ |

rolambā madhura-smitaṁ ca kumudaṁ netre tathendīvare

romālī jala-nīlikeha lasati śrī-kṛṣṇa-hṛt-kunjaraḥ ||448||

govinda-līlāmṛta 11.77—

yo bālārka-vikāśi-supta-madhupa-svarṇāmbujaika-cchado

viśrāmyat-pika-hema-mandira-gavākṣādho-viṭaṅko'pi yaḥ |

tau rādhā-mada-bindu-cāru-cibukaṁ dṛṣṭvā sva-sāmyotsukau

śrī-kṛṣṇāṅguli-saṅga-saubhaga-guṇair nyakkṛtya vibhrājate ||449||

govinda-līlāmṛta 11.117—

rādhāyāḥ kuṅkumānāṁ parimala-vitatir nirjihīte'khilāṅgān

nabhi-bhrū-keśa-netrād aguru-mṛgamadālipta-nīlotpalānām |

vakṣaḥ-śrotrāsya-nāsā-kara-pada-yugalād indu-liptāmbujānāṁ

kakṣa-śreṇī-nakhebhyo malayaja-rasa-saṁsikta-sat-ketakīnām ||450||

alaṅkāra-kaustubha 5.129—

kayātma-mūrtir likhitā nakhena

vāma-stanārdhe tava paṅkajākṣa |

na māti na mlāyate divya-rūpāṁ

yām udvahan hanta na lajjase tvam ||451||

alaṅkāra-kaustubha 8.35—

śrīvatsasya ca kaustubhasya ca ramā-devyāś ca garhākaro |

rādhā-pāda-saroja-yāvaka-raso vakṣaḥsthala-stho hareḥ |

bālārka-dyuti-maṇḍalīva timiraiś chandena bandīkṛtā

kālindyāḥ payasīva pībavikakṣaṁ raktotpalaṁ pātu vaḥ ||452||

kṛṣṇa-bhāvanāmṛta 10.70—

mithas tāsāṁ premāmbudhi-mathana-jāṁ vāṅ-maya-sudhāṁ

dhayan kṛṣṇas tṛṣṇām adhikam upalebhe śruti-bhṛtām |

tad-āsyābjenāpi pravara-parihāsāmṛta-madhu-dravā-

sārair vṛṣṭair atula-mudam ādyanta-mahilāḥ ||453||

govinda-līlāmṛta 12.1-2—

athāha vṛndā vraja-kāmaneśau

pādāmbuje vāmṛtu-kāru-mukhyaiḥ |

niveditaṁ ṣaḍbhir ihāsti yat tat

sārdhaṁ samākarṇayataṁ sakhībhiḥ ||454||

prīty-arthaṁ yuvayoḥ sucitritam idaṁ vṛndāvanaṁ kiṅkarair

asmābhir bahu-yatnato nipuṇatā-sarvasva-pratyarpaṇaiḥ |

tan-nāthau kṛpayā samīkṣya saphalaṁ kartuṁ yuvām arhataṁ

bhṛtyānāṁ hi viśeṣa-kauśala-kṛter īśāvalokaḥ phalam ||455||

kṛṣṇa-bhāvanāmṛta 11.1-5—

niryan kuñjād āli-pālī-parītaḥ

kṛṣṇaḥ kāntāpāṅga-bhṛṅgī-vilīḍhaḥ |

pañceṣūṇāṁ sañcayaṁ prāñcayan kiṁ

pādāgraika-tviṭ-kaṇaṁ svaṁ vireje ||456||

vīkṣyākasmāt preyasaḥ savya-doṣṇā

rādhā-skandhaṁ sanditaṁ svaṁ cakampe |

mādhuryābdher uttaraṅgeṇa kenāpy

abhyamṛṣṭā kanakāmbhojinīva ||457||

pārśva-dvandve dīyamāne sakhībhyāṁ

rādhā-kṛṣṇau cāru-tāmbūla-vīṭyau |

nītvā savyāsavya-pāṇāṅgulībhir

vaktra-dvandve'nyonyam evādadhāte ||458||

vāmā preyo-vāma-pāṇiṁ nirāsyad-

vakṣojaṁ svaṁ spaṣṭu-kāmaṁ kareṇa |

citraṁ manye'rundha lāvaṇya-vāpī-

padmaṁ cakrāsvādi-raktotpalena ||459||

śākhi-vrātair āvṛte'py antar antaḥ

sūrya-dyoti prasphuraty ākulātmā |

sadyaḥ-svedi śrī-mukhaṁ sva-priyayās

tiryaṅ mauli-cchāyayācchādayaṁ saḥ ||460||

govinda-līlāmṛta 12.34-47—

kiñcid vivakṣau purataḥ sarantyāṁ

calat-karāyāṁ vana-pālikāyām |

daivāt samīrābhimukhī yad āsīd

vaṁśī tad āsya dhvanir uccacāra ||461||

tat-kākalī-śravaṇataś cakitāsu sarvā

svāsādya tāṁ sapadi kundalatā sakhībhiḥ |

ādāya tat-kara-talān muralīm athaināṁ

caurīyam ity upanināya hareḥ samīpam ||462||

rādhābravīn muralikāṁ vinidhāya vṛndā-

pāṇau kadarthayati te sakhi devaro'smān |

tan manyase na yadi pṛccha kuto'nayeyaṁ

prāptā na ced vadati satyam iyaṁ hi daṇḍyā ||463||

vṛndāha kakkhaṭikayā vaṁśī śaivyā-karād balāt |

ācchidyānīya me dattā kuñje nāndīmukhī-puraḥ ||464||

atha kundalatā vaṁśīṁ kṛṣṇa-pāṇau samarpayat |

so'py ādāya cirāl labdhāṁ prahṛṣṭām avādayat ||465||

mano vaṁśān kurvaṁs trijagad-abalānāṁ madana-rug-

ghūrṇotkīrṇān jīrṇān sthira-caraga-dharmān vinimayan |

ṛtūnāṁ sapattīr-yugapad iha ṣaṇṇāṁ samudayan

sudhā-sāraiḥ siñcan jagad-udala-sad-veṇu-ninadaḥ ||466||

śrī-kṛṣṇasyāvikala-muralī-dhvāna-bāṇair vidūrān

nārīṇāṁ yad vara-dhṛti-yujāṁ darpakonmattatāsīt |

astrī-loko'py abhavad atanūccaṇḍa-pīḍā-vihastas

tan nāścaryaṁ yad ayam abhito māra-mūrti-svarūpaḥ ||467||

dravati śikhara-vṛnde'cañcale veṇu-nādair

diśi diśi visarantīr nirjharāpaḥ samīkṣya |

tṛṣita-khaga-mṛgālī gantum utkā jaḍā taiḥ

svayam api savidhāptā naiva pātuṁ samarthā ||468||

vaṁśī-nādaiḥ sarasi payasi prāpite grāva-dharmaṁ

haṁsīḥ sandānita-pada-yugāḥ stambhitāṅgī riraṁsuḥ |

āsann īśāḥ svayam api jaḍā baddha-pādā na gantuṁ

tābhyo dātuṁ na viṣa-śakalaṁ nāpi bhoktuṁ marālāḥ ||469||

tato vṛndāṭavīṁ vṛndā sphītāṁ tat-tad-ṛtu-śriyā |

darśayantī sva-nāthau tāv abhāṣata puro-gatā ||470||

sphurat-stambhāstabdhair vilasita-caraiḥ kampa-valitā

sthiraiḥ kampraiḥ svinnā sravad-upalakair gadgada-yutā |

virāvair aspaṣṭaiḥ pulaka-valitāṅgy-aṅkura-cayaiḥ

sakhī-śreṇīveśau praṇaya-vivaśā seyam aṭavī ||471||

vāsantī bakulādikair vicakilāmoghā śirīṣādikair

yūthī-nīpa-suketakī-prabhṛtibhir jāty-abja-bāṇādibhiḥ |

lodhrāmlāna-mukhaiś ca cāru-kusumair bandhūka-kundādibhiḥ

kḷptākalpa-vibhūṣaṇārcita-tanus tair bhāti saiṣāṭavī ||472||

phullābhir mādhavībhir bakahara vilasanty atra phullā rasālāḥ

san-mallībhiḥ śirīṣās tv iha vara-gaṇikā vīthibhiś cātra nīpāḥ |

jātībhiḥ sapta-parṇā iha ca kusumitāmlāna-pālībhir asmin

lodhrās te vāṁ saparyārthina iha phalinī śreṇibhiḥ kunda-bhedāḥ ||473||

bhṛṅgaiḥ kvāpi vana-priyāḥ kvacid ime cāṣaiś ca dhūmyāṭakā

dātyūhaiḥ śikhi-cātakās tata ito haṁsādayaḥ sārasaiḥ |

kīrāḥ kvāpi kikhī-kulair iha bharadvājaiś ca hārītakā

gāyantīva mudātra vāṁ guṇa-yaśaḥ premnā ruvantaḥ sadā ||474||

ānanda-vṛndāvana-campū 1.17-20—

kvacin marakata-sthalī kanaka-gulma-vīrud-drumāḥ

kvacit kanaka-vīthikā-marakatasya vanyādayaḥ |

kvacit kamala-rāga-bhū-sphaṭika-gulma-vīrud-drumāḥ

kvacit sphaṭika-vāṭikā kamala-rāga-vally-ādayaḥ ||475||

kvacin marakata-drumāḥ kanaka-vallibhir vellitāḥ

kvacit kanaka-pādapā marakatasya vallī-juṣaḥ |

kvacit sphaṭika-bhūruhāḥ kamala-rāga-vallī-bhṛto

drumāḥ kamala-rāgajāḥ sphaṭika-valli-bhājaḥ kvacit ||476||

na so’sti maṇi-bhūruho vividha-ratna-śākho na yaḥ

sucitra-maṇi-pallavā na khalu yā na śākhāś ca tāḥ |

na te’pi maṇi-pallavā vividha-ratna-puṣpā na ye

na puṣpa-nikaro’py asau vividha-gandha-bandhur na yaḥ ||477||

vihāra-maṇi-parvata-prakarataḥ patadbhir maṇi-

dravair iva sunirjharaiḥ svayam itas tataḥ pūritā |

sthala-sthala-ruhāṁ maṇītara-maṇībhir ākalpitā

tathā maṇi-patatribhir vilasitālavālāvalī ||478||

ānanda-vṛndāvana-campū 1.23—

ke’py ālavāla-kuruvinda-mayūkha-vṛndair

lākṣā-rasair niravadhīva kṛtābhiṣekāḥ |

antar na māntam iva santatam edhamānaṁ

kṛṣṇānurāga-rasam eva samudvamanti ||479||

ānanda-vṛndāvana-campū 1.42-43—

catvāras taravaś caturṣu sarucaḥ koṇeṣu teṣām adho

dve dve cobhayataḥ priye iva late viṣvak tathāvardhatām |

tān ākramya parasparātta-vapuṣaḥ puṣpaiḥ phale pallavaiḥ

sāṅgopāṅga-maṇīndra-maṇḍapa-rucaṁ kurvanti sarvā yathā ||480||

stambhās te’mī baḍabhyo niyata-kusumitāḥ skandha-śākhās tadīyā

vallīnāṁ puṣpitānāṁ api viṭapa-kulaiḥ kalpitāni cchadīṁsi |

kaiścid dvāro’pi bhaṅgī-viracana-rucirā bhittayaḥ kaiścid anyaiḥ

puṣpaiḥ prālamba-cūḍā-kalasa-viracanā-cāmarādīni kaiścit ||481||

saṅgraha-kartuḥ—

tayetthaṁ darśitaṁ sarvaṁ vilokya pāritoṣikam |

dadatur hāra-yugmaṁ ca ślāghāṁ cakratur īśvarau [||482||](file:///\\482\\)

alaṅkāra-kaustubha 5.26-28—

arghyaṁ kuṭmalakair maranda-paṭalaiḥ pādyaṁ parāgair madhu-

syandārdrair anulepanaṁ kisalayaiḥ puṣpaiś ca bhūṣāṁ phalaiḥ |

naivedyaṁ pavanāhatair avayavair nṛtyaṁ madāli-svanair

gītaṁ kalpayatā harir vana-gato vallī-cayenācitaḥ [||483||](file:///\\5.27\\)

api ca—

ekenānila-capalena patra-haste-

nārautsīt stavaka-payodharaṁ pareṇa |

ākṣepaṁ na na na na neti cañcalāli-

bhrū-bhaṅgyā vādhita hariṁ vilokya vallī [||484||](file:///\\5.28\\)

santrāsaṁ kisalaya-pāṇi-kampanena

protsāhaṁ kusuma-mayena susmitena |

roṣaṁ ca bhramara-ghaṭākaṭākṣa-pātair

āsanne madhubhidi vīrudho’bhyanaiṣuḥ ||485||

nānā-puṣpāṇi dṛṣṭvā sa-lālasaḥ kṛṣṇo rādhāṁ prasādhayati (alaṅkāra-kaustubha 5.29)—

sīmantopari bandhu-jīva-kusumaṁ sindhūra-bindu-kṛtaṁ

citrair navya-dalair vyadhāyi makarī gaṇḍe nakhāgra-kṣataiḥ |

cakre kañculikā payodhara-bhare nānā-prasūna-cchadaiḥ

kṛṣṇena praṇayātur eka-rabhasas tasyām abhivyañjitaḥ ||486||

alaṅkāra-kaustubha 5.63—

vipina-latā-dala-kusumair vibhūṣya rādhāṁ hariḥ prāha |

tvaṁ sumukhi kṛṣṇa-pakṣa-praṇayavatī kuñja-devatā kāpi ||487||

alaṅkāra-kaustubha 8.36—

rādhe mukhaṁ tava vidhur nu saroruhaṁ nu

netre ca khañjana-yugaṁ nu cakorakī nu |

mūrtiś ca kāñcana-lataiva nu candrikā nu

dhātā nu pañca-viśikhī nu raso nu vā’dya ||488||

alaṅkāra-kaustubha 8.39—

udañcad-vakṣoja-stavaka-namitā bāhu-viṭapa-

dvayī-dole ramyā smita-kusuma-saurabhya-subhagā |

iyaṁ sandhyārāga-cchavila-mṛdu-pāṇy-aṅguli-dalā

navīnā te rādhe vilasati tanū ratna-latikā ||489||

alaṅkāra-kaustubha 8.73—

pūrṇo yadi syād aniśaṁ sudhāṁśuḥ

sa cet kalaṅkena bhaved vihīnaḥ |

cakora-peyo’pi na ced ayaṁ syāt

tvad-āsya-dāsyāya tadaiva rādhe ||490||

alaṅkāra-kaustubha 8.171—

svataś capala-lohite sumukhi rādhike te dṛśau

gataṁ sahaja-lālasaṁ prakṛti-manda-mandaṁ smitam |

svabhāva-mṛdu-vakratā lalitam ardham ardhaṁ vaco

madaś ca madano’thavā madhu-madaś ca kair lakṣyatām ||491||

alaṅkāra-kaustubha 5.70—

stanau stavaka-vibhramau vihasitaṁ prasūnodgatir

vaco madhuraso dṛśāv abhimukhī-sthitau khañjanau |

bhruvau bhramara-maṇḍalī kara-padaṁ navāḥ pallavās

tvam eva sakhi rādhike madana-kalpa-vallī bhuvi ||492||

evaṁ varṇayatas tasya mukhaṁ dṛṣṭvā sā mānaṁ cakāreti varṇayati (a.kau. 5.194)

gaṇḍe kuṇḍala-padmarāga-mahaso kimbaṁ prati preyasaḥ

pārakyo’dhara-rāga ity aruṇitāpāṅgī calaṁ vīkṣya tam |

snigdhākṣī dayito ruṣaṁ viditavān no veti dolāyitā

nyañcad-vaktratayā vicārya ca mṛṣā mānaṁ dadhe rādhikā ||493||

alaṅkāra-kaustubha 4.3—

kope yathātilalitaṁ na tathā prasāde

vaktraṁ vidhis tava tanotu sadaiva kopam |

ity ākalayya dayitasya vaco-vibhaṅgīṁ

rādhā jahāsa vihasatsu sakhī-janeṣu ||494||

alaṅkāra-kaustubha 5.195—

priyāloke dṛṣṭiṁ namayati tam anyāṁ prati lasad-

dṛśaṁ snigdhāvakta-pracala-nayanā paśyyati vadhūḥ |

punaḥ paśyy 7 smita-pulaka-saṅgopana-parā

haṭhāt tena śliṣṭā sapadi gata-vāmyā samabhavat ||495||

kānta-bhuja-bandhanāt viśliṣṭā calantī agre bhramaraṁ dṛṣṭvā parāvṛtya kākam āha (u.nī. 13.14)—

api kara-dhutibhir mayāpanunno

mukham ayam añcati cañcalo dvirephaḥ |

aghadamana mayi prasīda vande

kuru karuṇām avarundhi duṣṭam enam ||496||

ujjvala-nīlamaṇi 11.68—

rakṣa rakṣa muhur eṣa bhīṣaṇo

dhāvati śravaṇa-campakaṁ mama |

ity udīrya madhupād viśaṅkitā

sasvaje hariṇa-locanā harim ||497||

saṅgraha-kartuḥ—

rādhābhāso marakata-mayīṁ kurvate kṛṣṇa-kāntiṁ

kṛṣṇasyābhā api ca haritī-kurvate dhāma tasyā |

sthāne sthāne yadi bata nivasatastau tadā gaura-nīlāv

eka-sthāne yadi tadā tulya-bhāsau vibhātaḥ ||498||

caitanya-caritāmṛta-mahā-kāvyaṁ 9.19—

keśavāṁsa-taṭa-rāji-bhujāya

manthāralasa-gateḥ saha yāntyāḥ |

tan-nitamba-bhuvi lagna-vilagno

vīcivat kila rarāja nitambaḥ ||499||

caitanya-caritāmṛta-mahā-kāvyaṁ 9.13-16—

ullasan-madana-manthara-pāda-

nyāsa-bhāji-gamane ramaṇīnām |

śroṇi-bimba-kucayoḥ pariṇāhaḥ

khedayann api babhūva sukhāya ||500||

vīci-bhaṅga iva kāñcana-kāñcī-

kāma-ḍiṇḍima-raveṇa nitambaḥ |

subhruvāṁ gamana-vibhrama-bhūṣo

manda-mandam alasena nanarta ||501||

komalaṁ caraṇa-padmam aśaktaṁ

mā sma gā drutataraṁ madirākṣi |

ity atīva vivaśau rudataḥ kiṁ

nūpurau praṇayato ramaṇīnām ||502||

tat-tad-aṅghri-kamalasya vilāse

saspṛhaṁ kathayatīva mahāntam |

svānurāgam anurāgavatīnāṁ

yāvakair aruṇitā vana-bhūmiḥ ||503||

govinda-līlāmṛta 12.68—

īśāv imaṁ paśyatam ātmano'gre

vasanta-kāntākhyam araṇya-bhāgam |

yasminn ṛtūnām adhipo mudā vāṁ

sevotsukaḥ svair vibhavaiś cakāsti ||504||

kṛṣṇāhnika-kaumudī 3.58—

yasmin puñjita-mañju-guñjad-alayo vāsantikā maṇḍapāḥ

kūjat-kokila-keli-kautuka-rahaḥ-kohalāḥ pādapāḥ |

cañcac-candana-śaila-nandana-marul-lolal-latā-bāndhavaṁ

līlā-caṅkramaṇa-krameṇa sa yayau deśaṁ vasantotsavam ||505||

govinda-līlāmṛta 12.69—

atha tad-vilokamuditena sva-

madhurima-darśanodgatā sā |

hṛdaya-dayitāṁ prati tāṁ pramadād

avarṇi hariṇā vana-dyutiḥ ||506||

ānanda-vṛndāvana-campū 1.35—

punnāgair avataṁsanaṁ vidadhatī vāsantikābhiḥ srajaṁ

gucchārdhaṁ bakulair lalāṭa-phalake sindūrakaṁ kiṁśukaiḥ |

cāmpeyaiḥ kuca-kañcukaṁ kaṭi-taṭe śoṇāmbaraṁ vañjulair

nityaṁ mūrtimatī satī vijayate śrīr yatra pauṣpākarī ||507||

govinda-līlāmṛta 12.70-76—

kunde marandāśana-tundilānte

mandādarāḥ samprati kunda-danti |

indindirāḥ paśya maranda-lubhdā

mākandam ucchūna-śikhaṁ prayānti ||508||

mauna-vrataṁ tyaktum ivānya-puṣṭāḥ

kaṇṭhaṁ kaṣāyeṇa viśodhayantaḥ |

sārdhaṁ pikībhiḥ kala-kaṇṭha paśya

mākandam udyan-mukulaṁ prayānti ||509||

vāsantī svarṇa-yūthī-mukha-hasita-latālībhir āliṅgitāṅgī

phulleyaṁ campakālī bakula-tatir iyaṁ sāpi tāpiñcha-mālā |

seyaṁ punnāga-vīthī sutilaka-vitatiḥ sā tv iyaṁ cūtapālī

śreṇīyaṁ vañjulānāṁ vilasati purataś cāvaliḥ keśarāṇām ||510||

punnāgāḥ saptalābhir vidhumukhi bakulāḥ sal-lavaṅgāvalībhiḥ

kubjābhiḥ kovidārāḥ sudati rurucire campakāḥ ketakībhiḥ |

te'śokāḥ svarṇa-yūthī-tatibhir iha lasat-kiṁśukāḥ pāṭalībhir

vāsantībhī rasālāḥ sita-śata-dalikā-śreṇibhiḥ keśarāś ca ||511||

atimuktair atimuktair atimuktaiś cānvitaṁ vanaṁ yad idam |

ratha-kṛn-mālika-mokṣākāṅkṣair api sevitaṁ tasmāt ||512||

śarotpatti-sthānāyata idam araṇyaṁ ratipater

latā-vṛkṣa-vrātaḥ kusuma-śara-kārāyata iha |

patan bhṛṅga-vyūhaḥ pratikusumam uccair dhvani-miṣād

diśan bhadrābhadraṁ gaṇayati parīkṣā-kara iva ||513||

madhupī madhupaṁ viṣṭaṁ sva-pratibimbāñci-puṣpam anu dṛṣṭvā |

militāṁ madhupīm anyāṁ matvā tṛṣitāpi nivavṛte roṣāt ||514||

kṛṣṇa-bhāvanāmṛta 13.19—

ajani madano rāja mantrī madhur malayānilo

nikhila-vijayi senānīndraś carā bhramarā iha |

pika-pariṣadaḥ prāpur daṇḍe'dhikāram adakṣiṇā

vraja-kula-bhuvo daṇḍyāḥ kārāḥ kṛtā giri-gahvarā ||515||

ānanda-vṛndāvana-campū 1.33-34—

mākandānāṁ kalita-kalikāsvādanaḥ kokilo’yaṁ

cañcac-cañcur yad ayam anadat kaṇṭha-mūlaṁ dunānaḥ |

grāsī-bhūtaḥ saha kalikayā yatra labdhāvakāśo

mūrto nādaḥ kuhur iti bahir yāti yatra dvirephaḥ ||516||

mada-kalakala-kaṇṭha-kaṇṭha-ghaṇṭā-

dhvani-nikarānumita-svatantra-cāraḥ |

pratisarati sa yatra matta-vāmā-

kalakaladaḥ smara-gandha-sindhurendraḥ ||517||

atha kānta-vākyam asahamānānām iva sakhīnāṁ parasparam utprekṣoktiḥ, ānanda-vṛndāvana-campū 14.31—

āmanda-candana-samīra-gurūpadeśāt

pratyagra-pallava-karābhinayaṁ dadhatyaḥ |

gītena bhṛṅga-mithuna-prakarasya vallyaḥ

kṛṣṇāvalokana-mudā sarasaṁ naṭanti ||518||

alaṅkāra-kaustubha 5.28, 27—

santrāsaṁ kisalaya[[6]](#footnote-7)-pāṇi-kampanena

protsāhaṁ kusuma-mayena susmitena |

roṣaṁ ca bhramara-ghaṭākaṭākṣa-pātair

āsanne madhubhidi vīrudho’bhyanaiṣuḥ ||519||

ekenānila-capalena patra-haste-

nārautsīt stavaka-payodharaṁ pareṇa |

ākṣepaṁ na na na na neti cañcalāli-

bhrū-bhaṅgyā vādhita hariṁ vilokya vallī [||520||](file:///\\5.28\\)

ehīty āhvayata ivāpareṇa kāñcit sa-vrīḍā kusuma-mayaṁ smitaṁ pidhatte—

saṅgraha-kartuḥ—

athāraṇya-śrānteḥ śrita-viṭapi-mūlā murabhidaḥ

prasūnair vāsantair akṛta vividhākalpa-racanām |

yadā rādhāṁ sālīṁ racayaitum asau bhūṣita-tanuṁ

samārabdha-hrīto’sthita nahi tadā tasya savidhe ||521||

ānanda-vṛndāvana-campū 14.14—

kacaughe punnāgaṁ bakula-mukulāni bhramarakeṣv

aśokaṁ sīmante śravasi sahakārasya kalikāḥ |

stanāgre vāsantīkusuma-dala-māleti kusumaiḥ

svayaṁ vṛndā rādhāṁ sapadi mumude’laṅkṛtavatī ||522||

ānanda-vṛndāvana-campū 14.13—

vṛndādibhiḥ sarabhasaṁ vanadevatābhiḥ

prīty-ādareṇa mahatābhyupagamyamānāḥ |

kāmaṁ vasanta-maha-maṅgala-veṣa-vāso

bhūṣādibhir vidadhire paribhūṣitās tāḥ ||523||

govinda-līlāmṛta 14.27-30—

tathāha vṛndā vraja-maṅgalākarā

vālepa-citrai rucirāṁ suvistṛtām |

vasanta-līlotsava-raṅga-vedikā-

sthalīm imāṁ paśyatam agrataḥ sthitām ||524||

aguru-ghusṛṇa-kastūrīndu-sac-candanānāṁ

pṛthag apṛthag udañcat-kardamāmbhaḥ-prapūrṇaiḥ |

vividha-maṇi-citāmbu-kṣepa-yantrair virājad-

vitata-vadana-kubhair anvitāṁ śātakumbhaiḥ ||525||

saindūra-kārpūraka-pauṣpa-kandukaiḥ

śarāsanair bāṇa-cayaiś ca kausumaiḥ |

tāmbūla-mālyaiḥ kusumāmbu-candanair

āpūrṇa-sauvarṇaka-bhājanair yutām ||526||

karpūra-kuṅkuma-madāguru-candanānāṁ

paṅkaiś ca cūrṇa-nikarair atipūritābhiḥ |

śvāsābhilavya-mṛdu-jātuṣa-kūpikābhir

āpūrṇa-haima-tata-bhājana-vṛnda-yuktām ||527||

ānanda-vṛndāvana-campū 14.17—

bāṣpa-cchedya-sadaccha-jātuṣapuṭi-garbheṣu sampūritāṁ

nānā-varṇa-vilāsa-cūrṇa-paṭalīṁ paṅkaṁ ca kāstūrikam |

pauṣpaṁ kārmukam āyudhaṁ ca vividhaṁ nānā-vidhān kandukān

ratnānāṁ jala-yantrakāṇi suṣuvuḥ kalpa-drumāṇāṁ gaṇāḥ ||528||

govinda-līlāmṛta 14.31—

āruhya tāṁ śrī-ramaṇī-caryo bhavaṁs

tadaikataḥ śrī-ramaṇo'py athaikataḥ |

gṛhīta-tat-taj-jala-yantrakādikaḥ

parasparaṁ prema-bharād arīramat ||529||

ānanda-vṛndāvana-campū 22.14-15—

kāścit kauṅkuma-dhūli-dhoraṇi-bhṛtāṁ vāso’ñcalīṁ līlayā

tiryak kāñcana-kāñcin-sīmni jaghane baddhāṁ babhuḥ |

yābhir yac cira-sañcitaṁ rati-kalā-vaidagdhya-vidyā-dhanaṁ

kretuṁ kṛṣṇa-mano-maṇiṁ tad iva tā granthau nidhāyāgatāḥ ||530||

ścyotair āguravair mahāsurabhibhiḥ kastūrikā-kardamaiḥ

kārpūrair api reṇubhir malaya-jakṣodaiś ca sampūritāḥ |

bāṣpa-cchedyatayā mahā-maṇi-maya-sthālyantara-sthāpitāḥ

kāścij jātuṣa-kūpikāḥ karatalenādāya tatrāyayuḥ ||531||

ānanda-vṛndāvana-campū 14.24—

valgad-valgum apīndra-kuṇḍala-dhurā-dīrghīkṛta-cchidrayor

bibhrat tat-kṣaṇa-bhugna-cūta-mukulaṁ śrī-karṇayor ekataḥ |

gaṇḍe tat-pratibimba-bhāji madhurāṁ kāñcit tviṣo mañjarīṁ

grīvā-sīmni vilāsa-baddha-cikura-stome’timukta-srajam ||532||

ānanda-vṛndāvana-campū 14.28—

uddhūnitais tata itaḥ paṭavāsapūrair

bālāruṇākṛtibhir udbhaṭa-gandhavadbhiḥ |

atyanta-lāghavatayā nabhasi bhramadbhir

aprāpta-mauli-tilakālaka-pakṣma-lakṣmīḥ ||533||

ānanda-vṛndāvana-campū 21.10—

kṛṣṇaḥ kalena muralī-ninadena tāsāṁ

vṛndāvanaṁ sucira-sañcita-gāna-garvam |

kāśmīra-reṇu-nikareṇa samaṁ samantāt

tābhiḥ pramoda-rabhasena vikīryate sma ||534||

ānanda-vṛndāvana-campū 14.228—

nānā-yantram avādayanta katicit kecid vasantaṁ jaguḥ

kecid gandha-rajāṁsi kanduka-cayān anyonyam ācikṣipuḥ |

śrī-kṛṣṇānucarotkareṣu subala-śreṣṭheṣu hṛṣṭāntaro

hāsaika-praṇayī baṭuḥ paṭur aṭann ullāsa-nṛtyaṁ vyadhāt ||535||

ānanda-vṛndāvana-campū 21.9—

anyonya-hāsa-parihāsa-vilāsa-pūrvaṁ

saindūra-kauṅkuma-rajo-nikaraṁ kirantyaḥ |

vīṇādi-vādana-vidhāna-rasena mukta-

kaṇṭhaṁ jagur dvipadikāṁ madirāgratākṣyaḥ ||536||

ānanda-vṛndāvana-campū 22.5—

kāścit kuṅkuma-vāribhir malayajāmbhobhiś ca kastūrikā-

pāthobhiḥ kusuma-dravair api pṛthak sampūritaṁ pauraṭam |

bibhratyo jalayantra-jālam atulaṁ śilpena nānātmanā

rejur manmatha-yuddha-yāntrika-tater mūrtā ivaujaḥ-śriyaḥ ||537||

ānanda-vṛndāvana-campū 21.11—

kṛṣṇe gāyati carcarīm atikalāṁ kaṇṭhena vīṇājitā

stabhnāti sma kalindajā taru-latā-śreṇyo’śru-varṣaṁ dadhuḥ |

śṛṇvantaḥ śravaṇopakaṇṭha-galitaṁ svedāmbu tan-mādhurī-

dhārāsyanda-dhiyā lihanti rabhasād anyonyam eṇī-gaṇāḥ||538||

ānanda-vṛndāvana-campū 21.12—

gāndhāra-grāma-sandhāpita-garima-dhurādhūta-gāndharva-vidyaṁ

gandharvī-garva-kharvī-karaṇa-paṭu naṭad-bhrū-lataṁ rakta-kaṇṭhī |

tristhāna-sparśi nānā-vidha-gamaka-gamaṁ sāhasotsāhanaśyad-

vrīḍā-krīḍā-rasenālapad atilalitodāra-kedāra-rāgam ||539||

ānanda-vṛndāvana-campū 21.16—

aśmāno ya ime maṇīndra-vapuṣo vṛkṣā’’lavālātmakāḥ

sarve vidrutim āgatā yad avamann ambhas tad etat punaḥ |

jāta-stambham alambhayat kaṭhinatāṁ yeyaṁ tayā sarvato

vṛkṣāṇāṁ pratimūlam eva niviḍā vyātenire vedayaḥ ||540||

ānanda-vṛndāvana-campū 14.47-49—

ālīnāṁ kuṭila-kaṭākṣa-bāṇa-lakṣair

ābiddho harir asṛjat kaṭākṣa-bāṇam |

rādhāyā urasi nipatya hī kathañcit

sa vrīḍā-kavaca-vibhedam eva tene ||541||

vyatanuta vṛṣabhānu-nandinīyaṁ

tanutara-kajjala-kālakūṭa-digdham |

sa hasita-niśitaḥ kaṭākṣa-bāṇo

hari-hṛdayaṁ vidarya vinirbibheda ||542||

līlāsāṁ mukulitākṣa-marālita-bhrūr

jhaṅkārit-kaṅkaṇam udasya karābja-koṣam |

kenāpy alakṣitam atho vṛṣabhānu-putrī

sindūra-kandukam urasy akiran murāreḥ ||543||

ānanda-vṛndāvana-campū 14.37-38—

sahacara-kara-dattaiḥ kandukaiḥ kaiṅkarātaiḥ

sakala-kula-vadhūnām eva vikṣobhi vakṣaḥ |

yad akṛta kṛta-hasto yaugapadyena sadyas

tad-amara-vara-nāryaḥ sādhu-vādaiḥ pupūjuḥ ||544||

śoṇa-ślakṣṇaāruṇa-surabhir dhūlibhir dhūlibhiś ca

krīḍā-yuddhaṁ samajani mahat kandukaiḥ kandukaiś ca |

śṛṅgonmuktaiḥ kusuma-dhanuṣo vāruṇāstrair ivārāt

kāśmīrīyair atisurabhibhir vāribhir vāribhiś ca ||545||

govinda-līlāmṛta 14.37-43—

aṁsālambita-pauṣpa-kārmuka-latāṁ bāṇāvalīṁ kausumīṁ

vaṁśīṁ cātula-tunda-bandha-nihitāṁ ratnāmbu-yantraṁ kare |

bibhrat-śrī-ghaṭikāṇcalaṁ ca nibhṛtaṁ piṣṭātakaiḥ śrī-hariḥ

kāntā-yantra-vimukta-gandha-salilaiḥ siñcann imā divyati ||546||

ekāsya niḥsarati yā jala-yantra-dhārā

vyomādhvanīha śatadhā ca sahasradhā ca |

āsann apāta-samaye kila lakṣadhāsau

lakṣyeṣu pāta-samaye bata koṭidhā syāt ||547||

jātuṣyo yā gandha-cūrṇaiḥ prapūrnāḥ

kṣiptās tābhis tena vā kūpikās tāḥ |

bhūmau petūḥ kṣepa-vegair vaśīrṇās

tan-madhya-sthā golikā lakṣyam āpuḥ ||548||

tāsāṁ tanau kuṅkuma-bindu-jāla-

madhye virājan mada-bindavas te |

suvarṇa-vallī-tati-puṣpa-vṛnda-

suptāli-saṅgha-bhramam unnayanti ||549||

śrī-rādhikā-prathama-kīrṇa-susūkṣma-randhra-

sad-yantra-kuṅkuma-jalāmala-bindu-jālaiḥ |

vyāptaṁ parisphurati saṁhananaṁ bakārer

udyat-sudhā-kiraṇa-bimba-śatair nabho vā ||550||

tāḥ kṣepa-vega-galitāvṛti-kūpikānāṁ

karpūra-nāgaja-parāgaja-golikābhiḥ |

lagnābhir aṅga-vasane'tha sugandhi-toyaiḥ

paṅkatvam etya vihitāḥ śavalāṅga-bhāsaḥ ||551||

nānā-varṇair gandha-cūrṇair vikīrṇair

ādau bhūr dyaur vyānaśe dig vidik ca |

gandhāmbūnāṁ vṛṣṭi-saṁchinna-mūlair

lebhe paścāc citra-candrātapatvam ||552||

govinda-līlāmṛta 14.47—

kṛṣṇas tīkṣṇair atanu-viśikhair narma-mantra-pravīṇais

tāsām āsīn madana-vivaśo viddha-marmā kaṭākṣaiḥ |

tat-pratyastraiḥ sa-dara-hasitāpāṅga-lokāśugais tān

pratyāvartya vyadhad atha tā vyākulāḥ so'pi śaśvat ||553||

ānanda-vṛndāvana-campū 14.56—

kācid vaṁśīm apahṛtavatī kāpi pānīya-yantraṁ

kācit pauṣpaṁ dhanur anupamaṁ bāṇa-jālaṁ ca kācit |

apy anyasyāṁ kutuka-kalayā maṇḍanāny āharantyāṁ

bhrū-bhaṅgena smita-surucinā rādhikā bādhikāsīt ||554||

ānanda-vṛndāvana-campū 22.31-32—

āvegasya javena tena mahatā nirbhajya vibhraśyato

bhūmau jātuṣa-koṣāto’timṛdulān niḥsṛtya dūraṁ gataiḥ |

gandhair āguravair dhanair malaya-jakṣodaiś ca golāyitair

bhittvāṇḍaṁ khaga-potakair iva vahnir bhūtair nipete’bhitaḥ ||555||

teṣāṁ ye vraja-rāja-sūnu-nikaṭe vegāt samaṁ sarvataḥ

kṣiptānāṁ nipatanti tān arahayan pārśva-sthitāḥ subhruvaḥ |

ye vā ke’pi laganti tasmāt jalada-śyāme pratīke’bhitaḥ

tān ālumpati rādhikā smita-mukhī sveda-cyutā pāṇinā ||556||

ānanda-vṛndāvana-campū 14.57—

svāñcalena ghusṛṇādika-paṅkān

sveda-vāri ca śanaiḥ kṣayantyā |

yat pape madhurimāsya dṛśā tad

vīra-pānam iva jātam amuṣyāḥ ||557||

kṛṣṇa-bhāvanāmṛta 12.84—

anū dakṣiṇottara-diśau viśākhayā

saha citrayā vyajala-cāru-cālanaiḥ |

vyatidarśanopadhika-gharma-bindavaḥ

sahasāstatāṁ dadhati vāṁ sahoditāḥ ||558||

saṅgraha-kartuḥ (?)—

līlā-vilāsa-gamana-krama-manda-manda-

śabdāyamāna-maṇi-nūpura-kiṅkiṇīkaḥ |

oṣṭhādhare lalitayā laitopanītaṁ

tāmbūla-pūrakam adan mada-matta-mūrtiḥ ||559||

govinda-līlāmṛta 14.33-34—

klinnātisūkṣma-vasanāntar-udīrṇa-tat-tad-

aṅgāvalī-madhurimāmṛta-sat-pravāhaiḥ |

saṁsikta-kānta-nayanābjamanastaṭīkās

tasyāpi tair atiniṣikta-vitṛpta-netrāḥ ||560||

tāmbūla-carvita-darocchvasitaika-gaṇḍāḥ

klinnālakāli-vṛta-gharma-jalāñci-bhālāḥ |

visrasta-keśa-vigalat-kusumāvalikā

lolat-kacāṁsa-yuga-cāru-kucāṁśa-madhyā ||561||

govinda-līlāmṛta 14.48—

mahyāṁ meghaḥ sa ca nara-vapus taṁ ca siñcanty ajasraṁ

śampās tasmāt pṛthag-ita-lasan-mūrtayo gandha-vārān |

dhārā-sāraiḥ satatam amunā sicyamānā mudāsmin

vṛndādīnām apibad amṛtaṁ netra-vāpīha vargaḥ ||562||

saṅgraha-kartuḥ—

kāñcī-kuntala-hāra-mauli-kaṭakaiḥ śayyātapatrālayair

vallī-vṛkṣa-mṛga-dvijair bahu-vidhair nānā-kalā-kalpitaiḥ |

pauṣpair eva mudā vādhuḥ parijana-śreṇyas tayoḥ svāminoḥ

sevāṁ svādita-vanya-mūla-phalayos tāmbūla-pūrṇāsyayoḥ ||563||

govinda-līlāmṛta 12.79-80—

aṭavīṁ priyām atha darśayan |

avadat priyau madhumaṅgalaḥ ||564||

nicāyataṁ śrī-vraja-kānaneśau

nidāgha-mañjuṁ vana-bhāgam etam |

yaḥ svāgatau vīkṣya puro-bhavantau

sevotsukaḥ svair vibhavaiś cakāsti ||565||

saṅgraha-kartuḥ—

yatra nirjhara-nihrāda-nivṛtta-svana-jhillikam |

sva-sva-tucchīkara-jīṣa-druma-maṇḍala-maṇḍitam ||566||

sarit-saraḥ prasravaṇormi-vāyunā

kahlāra-kañjotpala-reṇu-hāriṇā |

na vidyate yatra vanaukasāṁ davo

nidāgha-vahny-arka-bhavo’tiśādvale ||567||

agādha-toya-hradinī-taṭormibhir

dravat-purīṣyāḥ pulinaiḥ samantataḥ |

na yatra caṇḍāṁśu-karā viṣolbaṇā-

bhuvo rasaṁ śādvalitaṁ ca gṛhṇate ||568||

govinda-līlāmṛta 12.82-91—

vastrāṇi sat-pāṭali-puṣpa-vṛndaiḥ

śirīṣa-puṣpair avataṁsakāṁś ca |

mallībhir aṅgābharaṇāni harṣād

bibharty asau vām iva dātum utkaḥ ||569||

supaktrimaiḥ pīlu-karīra-dhātrī-

rājādanaiḥ sat-panasāmra-bilvaiḥ |

vikaṅkatair jālaka-tāla-bījaiḥ

siṣeviṣur vāṁ dhinute'sakau mām ||570||

iha ravi-maṇi baddha-prānta-bhūmy-uṣma-dīpyad-

dina-kara-karajālair mlānim āśaṅkya vāṁ kim |

praṇayatata nijāṅgaiś chādayantyo bhavantau

kalayatam aga-vallyaḥ pallavair vījayantī ||571||

bahu-prajeyaṁ kadalī nijātmajair

vṛtābhitas taiḥ suta-vaskarā yathā |

tān lālayantī cchada-pāṇinā babhau

dhayanty adho'ñcat-sumanaḥ-snuta-stanam ||572||

sudīrgha nāseti supaktrimāmre

vinyasta-cañcuṁ pikam ākalayya |

smerānanāḥ prekṣya puro nijālīḥ

priyāṁ hare paśya vinamra-vaktrām ||573||

mallī-vallī-matallī-tatibhir iha lasal-lola-lolāli-mālā

cillībhiś cāru-tallī-taṭa-bhuvi vidadhat-sādhu-hallīśa-kelim |

krudhyat-kandarpa-mallī-kṛta-kusuma-cayeṣat-smitābhis tamālaḥ

so'yaṁ śrī-gopa-pallī-pati-suta iva sad-vallarībhiś cakāsti ||574||

niśamya vācaṁ madhumaṅgalasya

rādhā-mukundau smita-śobhitāsyau |

vṛndā-vitīrṇān śravaṇe nyadhāt tāṁ

śirīṣa-puṣpa-stavakān parasparam ||575||

karāravindena parāga-pāṁśulān

kṛṣṇaḥ priyāyā alakān vyatustayat |

sāpy asya cūḍopari keki-candrakān

vikāśi-dor-mūlam athālakān api ||576||

priyām āhi hṛdi spṛśan priye

nidāgha-tāpair upatāpito'bhitaḥ |

palāyamānaḥ kuca-śaila-durgakaṁ

samāśritaḥ śaitya-guṇo'sti kiṁ tava ||577||

kānte sudhāṁśu-maṇi-baddha-nagālabāle

tad-vaktra-śubhra-kiraṇodaya-jāmbu-pūre |

snātvā nipīya salilaṁ vigatoṣṇatāpās

tat-setu-mūrdhni vilasanti khagāḥ sakāntāḥ ||578||

kṛṣṇa-bhāvanāmṛta 13.20-21—

kalaya purataḥ kānte govardhano'khila-bhūbhṛtāṁ

nṛpatir abhavac chakraṁ śatruṁ cirasya nirasya kiṁ |

nija-nija-rucāṁ tatyā merv-ādibhiḥ kara-bhūtayā

yad ayam adhunāpāsāṁ-cakre vinihnuta-vigrahaiḥ ||579||

kvacana kanaka-prasthāt svasthā prasarpati jāhnavī

kvacid iha guhā vidyotante himair vihitālayāḥ |

kvacana śikharair vīthīṁ roddhuṁ raver abhilāṣate

kvacana rajata-grāvaiḥ siṁhāsanāny api bhānti nau ||580||

lalita-mādhava 8.27-29—

bhṛṅgārās tanu-nirjharair viṭapibhis tatrātapatrāvalī

palyaṅkā sphaṭikair alaṅkṛti-kulaṁ dhautojjvalair dhātubhiḥ |

ratnānāṁ nikurambakeṇa haraye yenārpitā darpaṇāḥ

so’yaṁ rājati śekharaḥ śikhariṇāṁ govardhanākhyo giriḥ ||581||

vilasati kila so’yaṁ paśya matto mayūraḥ

śikhara-bhuvi niviṣṭas tanvi govardhanasya |

muhur amala-śikhaṇḍaṁ tāṇḍava-vyājatas te

vyakirad upaharan yaḥ karṇapūrotsavāya ||582||

agre campaka-cakram asya purataḥ punnāga-vīthī tato

jambūnāṁ nikurambakaṁ tad abhitas tuṅgā kadambāṭavī |

ity uccair vara-śākhibhiḥ paricitair ebhiḥ kramād ācitaḥ

kālindīm upatiṣṭhate giri-taṭāt panthāḥ prathīyān asau ||583||

alaṅkāra-kaustubha 5.116—

kṛṣṇena harṣād upaḍhaukitāni

nirmāya puṣpābharaṇāni yāni |

uccair abhīṣṭāny api tāni rādhā

necchad gabhīra-praṇaya-smayena ||584||

ujjvala-nīlamaṇi 15.107—

aham iha vicinomi tvad-giraiva prasūnaṁ

kathaya katham akāṇḍe caṇḍi vācaṁ yamāsi |

viditam upadhinālaṁ rādhike śādhi kena

priya-sakhi kusumena śrotram uttaṁsayāmi ||585||

ujjvala-nīlamaṇi 15.111—

roṣas tavābhūd yadi rādhike’dhikas

tathāstu gaṇḍaḥ katham ucchvasity asau |

sva-narmaṇetthaṁ durapahnava-smitāṁ

priyām acumbat paśupendra-nandanaḥ ||586||

kṛṣṇāhnika-kaumudī 3.59—

līlā-ratna-mayācalodara-śarac-chītāmbhaso nirjharaḥ

pracchāyakṣata-bhānu-nikarā bhūmi-ruhāṇāṁ varāḥ |

vātāḥ pāṭali-vāṭikā-parimalaiḥ khañjanti yat khañjavat

sthānaṁ phulla-śirīṣa-kuñjam agamat tad-grīṣma-santoṣavat ||587||

kṛṣṇa-bhāvanāmṛta 11.11—

kiṁ vā hemodyoti-nīlāśma-divya-

cchatrī-bhāvaṁ prāpya gharmāpanutyai |

vaivarṇyāsre ūhatur gadgadodyan-

mandra-dhvānenāstuvātāṁ mudemau ||588||

ānanda-vṛndāvana-campū 1.38-39—

karpūra-trasareṇu-bandhubhir apāṁ niḥsyandibhir bindubhiś

cañcac-cāmara-cāru-māruta-dhūtair muktā-vitānair api |

ākīrṇe jala-yantra-veśmani saro-vāpy-ādi-madhya-sthite

kṛṣṇo yatra mudā nidāgha-divase śete samaṁ kāntayā ||589||

bhāla-prānta-nibaddha-kuntala-bharo muktā-srajā sthūlayā

vāsaḥ kāñcana-vāri-hāri pavana-spandānumeyaṁ dadhat |

mallī-koraka-mālayā drutatara-śrīkhaṇḍa-paṅkena ca

dvitreṇa priya-maṇḍanena ca kṛtākalpo hariḥ khelati ||590||

ujjvala-nīlamaṇi 11.57—

subhrū-bhaṅgam anaṅga-bāṇa-jananīr ālokayantī latāḥ

sollāsaṁ pada-paṅkaje diśi diśi preṅkholayanty ujjvalā |

gandhākṛṣṭa-dhiyaḥ kareṇa mṛdunā vyādhunvatī ṣaṭ-padān

rādhā nandati kuñja-kandara-taṭe vṛndāvana-śrīr iva ||591||

govinda-līlāmṛta 12.92-94—

rādhā-kṛṣṇau prāha tatas tau subalo'pi

prāvṛḍ-mañjuṁ paśyatam agre vana-bhāgam |

vidyun-meghau vām iha matvā praṇayāndhau

nṛtyaty ārān matta-mayūra-vraja eṣaḥ ||592||

mallī-matallī-kula-pālikānām

aṅke niṣaṇṇān bhramarān sulolān |

sva-saurabhaiḥ paśyatam ātta-garvāḥ

karṣanty amuṣmin gaṇikā hasantyaḥ ||593||

asmin bhṛṅgāli-lalitā varṣāvarṣorjitāṭavī |

ghana-meghāvṛtā bhāti yūthī yūthī-kṛtālikā ||594||

govinda-līlāmṛta 12.99—

kadambaiḥ prālambān kuṭaja-kusumair garbhaka-

varān kirītān ketakyā dala-samudayai raṅgaṇa-yutaiḥ |

sphuṭad-yūthī-puṣpair api vividha-hārān sa-kakubhair

asau prāvṛḍ-lakṣmīś caraṇa-kamaleṣv arpayati vām ||595||

kṛṣṇāhnika-kaumudī 3.60—

antaḥ-stambhita-vāri jāti-mukulonmeṣa-kṣamaṁ varṣatāṁ

sphūrjat-sphūrjathum apy apohya śikhināṁ lāsyocitaṁ garjatām |

śliṣṭvā śīkara-vāhinaṁ jalamucām oghaḥ kadambānilaṁ

yatrāste satataṁ sa tat pratiyayau varṣā-praharṣa-sthalam ||596||

ānanda-vṛndāvana-campū 1.23-27—

samunmiṣita-mālatī-kusuma-susmitā medinī-

kadamba-taru-korakaiḥ pulakitā vanānāṁ tatiḥ |

ajasra-galad-asra-bhṛd-ghana-payaḥ-kaṇānāṁ gaṇair

api dyuramaṇī samaṁ yad anurāgam ātanvate ||597||

purandara-dhanur-latā-tilaka-cāru-bhāla-sthalā

taḍit-kanaka-ketakī-dala-lasat-tamaḥ-kuntalā |

vilola-viṣa-kaṇṭhikā-vimala-māla-bhāriṇy asau

navonnata-payodharā hari-manoharā dig-vadhūḥ ||598||

sāraṅgī-kula-kāku-karṣaṇa-vidher āśvāsa-vāṅ mālinī-

māna-kṣodana-peṣaṇī-bhrami-valat-susnigdha-mandra-dhvaniḥ |

nṛtyan-matta-mayūra-mauraja-ravaḥ prāṇeśa-viśleṣiṇī

prāṇākarṣaṇam astra-pāṭha-ninado megha-svanaḥ śrūyate ||599||

dātyūhāḥ parito ruvanti gaṇaśaḥ koyaṣṭikāḥ sarvato

maṇḍūkāḥ pracalākinas tata ito dhārādharā vyomani |

āsārāḥ payasāṁ jhapajjhapad iti snigdhātimandra-svarāḥ

sarve mugdha-dṛśāṁ ratānta-samaye svāpotsavaṁ kurvate ||600||

madhye gaurī pariṇata-phalair namra-śālai rasālair

ante śyāmā rucibhir abhitaḥ pakva-jambu-phalānām |

prānte pāṇḍuḥ sphuṭa-surabhibhiḥ sūcibhiḥ ketakānām

udyāna-śrīḥ sphurati vividhair varṇakaiś citriteva ||601||

kṛṣṇa-bhāvanāmṛta 11.12-14—

ūrdhvordhvoru-śyāma-śākhā-sahasraiḥ

pītaiḥ puṣpaiḥ syandamānair marandaiḥ |

śampāmbhoda-śrī-jayinyāṁ viśantau

nīpāṭavyāṁ rejatus tau lasantau ||602||

madhye tasyā yā maṇi-kuṭṭimālyo

drāghīyasyaḥ kṛṣṇa-mud-vapra-bhūtāḥ |

tā vindante'har-niśaṁ sīdhu-vṛṣṭiṁ

jāgratyā satyāli-pālyaiva pālyāḥ ||603||

tat-prāntottha-stambhavat dvi-dvi-vṛkṣod-

añcac-chākhānyonya-saṁśleṣa-bhaṅgyā |

gopānasyevāñcitā bhānti puṣpa-

prālambāḍhyā mārakatyo valabhyaḥ ||604||

ānanda-vṛndāvana-campū 22.4—

yac chākhāgra-vilambinībhir anati-sthūlābhir āndolinī

baddhā kāñcana-rajjūbhir vijayate preṅkhola-khaṭvā hareḥ |

yā prāg dakṣiṇa-paścimottara-gate tulye samastāṅgaṇe

sarvābhir mama sammukhīti kakubhāṁ lakṣmībhir ālokyate ||605||

kṛṣṇa-bhāvanāmṛta 11.16-25—

puṣpaiḥ sūkṣma-ślakṣna-celāntarasthair

vṛntonmuktaiḥ kiṅkarībhiḥ kalābhiḥ |

ācchannās tāḥ saurabhaiḥ saukumāryais

tāv ākraṣṭuṁ sādhu-śaktiṁ tadādhuḥ ||606||

madhye tāsāṁ kāñcid añcat patākāṁ

vīkṣyāruhya śyāma-dhāmā vireje |

śobhā-devyā sevyamānam ivaitāṁ

manye mūrtānanda evādhyatiṣṭhat ||607||

karṣan kāntāṁ harṣa-varṣāsu samyak

timyan hastālambam ālambamānām |

uddāpyaitāṁ svāgrato jāgrataḥ kiṁ

premṇo vāpīm āpipat svābhimukhyam ||608||

puṣpāvaly-ārātrikeṇāsya padma-

dvandvaṁ nīrājyāli-saṅgha sa-gānam |

hāroṣṇīṣādy āpayan susthitatvaṁ

srak-tāmbūla-sthāsakaiḥ paryacārīt ||609||

kāñcy-āmukta-prāñci-śāṭy-ancalānte

kiñcit paurvāparyato'ṅghrī vilaṅghya |

kubjī-bhūyādāya dolāṁ kṣipantyāv

anvasthātāṁ dve diśau prāṇa-sakhyau ||610||

anye dhanye tiṣṭhataḥ smekṣamāṇe

dhṛtvā pāṇyoḥ puṇya-tāmbūla-vīṭyau |

yūnor āsyāmbhojayor arpayantyau

vegopānte maṅkṣu labdhāvakāśe ||611||

ālo mānyāḥ prema-vanyā ivānyāḥ

parva-śrīlāḥ sarvataḥ sādhu-śīlāḥ |

hastodastaiḥ śasta-rāgaiḥ parāgaiś

cakrur vṛṣṭiṁ dṛṣṭim āpayya hṛṣṭim ||612||

devyas tv iṣṭaṁ mānayantyaḥ sva-diṣṭaṁ

tau paśyantyaḥ śyantya evākhilādhim |

jāta-stambhā apy asambhāvitāśā

divy ātenuḥ puṣpa-varṣaṁ sa-tarṣam ||613||

tat-saṅginyo vipruṣo vṛṣyamāṇā

hṛṣyan meghais tan marandatvam āpuḥ |

rāmā-rājer aṅga-saṅgāt tadīyair

muktā-vṛndair anvavindanta maitrīm ||614||

jṛmbhodañcat-saurabha-vrātam ādyad

bhṛṅga-śreṇi-stotra-bhājā mukhena |

gītair nītair mādhurīṁ sādhu-rīti

dyām ācchādya dyotane smāli-pāli ||615||

govinda-līlāmṛta 13.55—

tayor bhraśyat-kaiśyaṁ mitha iha calat-kuṇḍala-yuge

tathā cañcat-kāñcī-stavaka-paṭalaṁ tat-samudaye |

parimlāyan-mālya-dvayam api calat-kaṅkaṇa-vare

dṛḍhaṁ dolāndole sati sapadi sandānitam abhūt ||616||

kṛṣṇa-bhāvanāmṛta 11.26-52—

nṛtyaṁ bhejur hāra-tāṭaṅka-mālyāny

atodyatvaṁ kiṅkiṇī-nūpurādyāḥ |

vaktre smitvā sabhyatām ādadāte

yūnor dolānanda-candre vivṛddhe ||617||

anyonyāṅga-procchalat-kānti-sindhor

vīcī-vrātāmanda-hindolikāsu |

prāptāndolānyonya-netrāravinda-

śrī-sandohair āḍhyatām āpur ālyaḥ ||618||

itthaṁ cetas tv etayor dolayan yat

kāmo vāmo'ntarāyaṁ na cakre |

līlā-śakter eva tatra prabhāvaḥ

ko'py ojasvī hetur ity āhur āryāḥ ||619||

dola-rajjvālamba-śākhe sva-laulyād

etau cañcat-pañca-śākhāgrābhiḥ |

puṣpāḍhyābhiḥ pallavālibhir iṣṭaiḥ

sevete smāmodanair vījanaiḥ kim ||620||

tat-tat-patrābhyantarānanta-śilpa-

protan dhartuṁ cañcalān mālya-khaṇḍān |

yatnair bhṛṅgā nāśakan yad bhramantas

tatrāguñjan kevalaṁ sāpi śobhā ||621||

dolāvegādhikya-kāmau sva-padbhyām

ākramyaitāṁ svāvanaty-unnatibhyām |

svaṁ svaṁ sarvāḥ kauśalaṁ darśayantau

premānandaṁ tundilaṁ cakratus tau ||622||

hindolāyā raṁhasi vindamāne

paryāyeṇa dve diśau sto yad-antau |

prāpyordhvādhaḥ-sthāyino khelatoḥ sā

yūnoḥ kāntiḥ kautukaṁ kāpi tene ||623||

rādhā-hāraḥ saṁspṛśan kṛṣṇa-vakṣaś

cakre nṛtyāny ekato diśy udāram |

anyatrāsyāḥ kañcukīṁ śliṣyati sma

srak tasyāpīty āyayur modam ālyaḥ ||624||

anyonyāṅgādarśa-dṛṣṭa-sva-bhāsor

anyonyānālokaja-kānti-bhājoḥ |

tarhy anyonya-śvāsa-bhūmābhimarśād

anyonyaṁ saṁspṛśya tau hṛṣyataḥ sma ||625||

itthaṁ līlā-vāridhiḥ kautukitvād

atyudrekaṁ raṁhaso nirmimāṇaḥ |

pṛṣṭhāmṛṣṭottuṅga-paryanta-śākhā-

patrālīkāṁ tāṁ cakāreva bhītām ||626||

maivaṁ maivaṁ mādhikaṁ hanta dolety

uktiṁ tasyāṁ tat-sakhīnāṁ ca śṛṇvan |

smitvā smitvā vardhayann eva dolā-

jaṅghālatvaṁ mādhavo bhrājate sma ||627||

bandhād veṇī vicyutā nāvaguṇṭhas

tasthau mūrdhni vyastatā bhūṣaṇānām |

pādau śāṭī nāpy adhād ity amuṣyā

vaiyagrye hā jahāsīti sma kṛṣṇaḥ ||628||

itthaṁ svākṣṇos tṛpyato raṁhasā tāṁ

vitrastākṣīm āsanān bhraṁśayitvā |

svīyaṁ kaṇṭhaṁ grāhayamāsa madhye

dolā-khaṭṭaṁ tāṁ ca jagrāha dorbhyām ||629||

ekī-bhūte campakendīvarābhe

mūrtī yūnor udgirantyāv abhātām |

sammardotthaṁ saurabhaṁ vyāśnuvānaṁ

pāre svargaṁ hanta padmādi-nāsā ||630||

sāmyag vegā sā samantād dhṛtābhūd

dolāpy ārād āgatābhiḥ sakhībhiḥ |

rādhā drāg evāvaruhyātha tasyās

tāvis tat tat saṁlapantī lalāsa ||631||

mukhyāsv aṣṭāsv ādya-bhūtām athālīm

ārohyāsyāṁ tāṁ sa kṛṣṇāṁ svayaṁ sā |

premṇā gāyad dolayantī sa cāpi

preyān dole pūrvavat tām ajaisīt ||632||

evaṁ preṣṭhāstā viśākhādikālī

sāndraṁ dolāndolam āpayya tasyāḥ |

hindolātaḥ so'vatīryyeva sarvā

svekaikasyām anya-hindolikāsu ||633||

tāsāṁ dve dve sundarīṇāṁ sva-dorbhyāṁ

tatrāgṛhyārohya mahyāḥ prasahya |

bhrāmyann eko dolayat tāḥ samastāḥ

premāmbhodes tasya kiṁ vāsty akṛtyam ||634||

tāḥ sarvās tu sva-sva-hindolikāntas

taṁ cāpaśyan sva-sva-vaktraṁ dhayantam |

naitac citraṁ gokulādhīśa-sūnor

icchā-śakter kiṁ punaḥ syād aśakyam ||635||

ekaṁ tatraivāsti hindolanābjaṁ

vṛndoddiṣṭa-preyasībhir mukundaḥ |

āruhyaitat karṇikāsthopabarhā-

lambī doṣāśliṣṭārādho rarāja ||636||

aṣṭābālyo'py aṣṭa-patrāntarasthās

tat-tad-bāhye ṣoḍaśālyo vibhāntyaḥ |

vṛndānīta svādu-kharjura-jambū-

drākṣāḥ prāśnan kānta-bhuktāvaśiṣṭāḥ ||637||

pīyūṣāntar-garva-sarvaṅkaṣasya

prāg evābhūt pānakādeḥ prapāṇam |

ante hema-dyoti-tāmbūla-vīṭi

vṛndānyonya-prīti-dānābhiyogaḥ ||638||

nāndī vṛnde vindataḥ sma pramodaṁ

nodaṁ pāṇyodolanābje dadatyau |

dāsyo'py āsyollāsam āpadya sadyo

nānā gānārambha-śambhā babhūvuḥ ||639||

dolāndolana-krīḍayā tāḥ samastāḥ

jitvā prāptāśleṣa-cumbādi-ratnaḥ |

sārdhaṁ kānta-maṇḍalenāvaruhya

prāgāt preyān kānanāt kānanāya ||640||

rādhāsyotthā mudritā yā smita-śrīs

tasyās tatra smārakān eva dṛṣṭvā |

yūthy-ālīnāṁ korakān sa vyacaiṣīt

hṛdy ādhātuṁ tān srajaḥ saṁracayya ||641||

khe'gān meghaḥ kṛṣṇa-gātra-cchavitvaṁ

vidyut tāsām aṅga-bhāsā-tatitvam |

bhūme rūḍhair indra-gopaiḥ samūḍhaiḥ

pādālaktābhyaktatā vyaktam āsīt ||642||

kṛṣṇābhreṇātula-ghana-rasaiḥ sarvato vṛṣyamānair

utphullāḥ kila sumanasaḥ sarvavatyo latāś ca |

tat sasyālyo'py asama-suṣamāḥ śaṁ cirāyānvabhūvan

varṣā-harṣaṁ vanam api yato harṣa-varṣāsv amāṅkṣīt ||643||

kṛṣṇāhnika-kaumudī 3.61—

yatrotphulla-saroruhotpala-calat-kahlāra-raktotpalaiḥ

satkāraṇḍava-haṁsa-sārasa-baka-krauñcādibhiś cañcalaiḥ |

vāpyo ratna-taṭāḥ sarāṁsy api sudhā-nyak-kāri-kārīṇy atha

prāyoddeśa-mayaṁ tam eva śarad-āmodaṁ navo manmathaḥ ||644||

govinda-līlāmṛta 13.6-8—

athāvad kundalatā nicāyataṁ

vṛndāvaneśau vana-bhāgam agrataḥ |

imaṁ śarac-cārutayeha viśrutaṁ

vayasyayā vāṁ śaradā vibhūṣitam ||645||

cañcat-khañjana-locanāmbuja-mukhī lolāli-mālālakā

khelat-koka-kucā sitābhra-sicayā raktotpalauṣṭhādharā |

kūjat-sārasa-pāli-ramya-rasanā nīlotpalottaṁsikā

nāthau paśyatam atra vāṁ śarad iyaṁ sevotsukāste sakhī ||646||

jātībhiḥ saha raṅgaṇābhir akhilāṅgālaṅkṛtīḥ kairavair

uttaṁsān avataṁsakāṁś ca subhagau raktotpalendīvaraiḥ |

śayyāṁ kuñja-gṛhe svayaṁ nipatitaiḥ śephālikā-sañcayair

nirmāyārpayituṁ śarat sahacarī vāṁ vartma saṁvīkṣyate ||647||

ānanda-vṛndāvana-campū 1.68—

sthala-kamala-vanāntaḥ kausumaṁ yasya talpaṁ

vimala-bahula-tāraṁ vyoma muktā-vitānam |

vikaśita-cala-kāśāś cāmarāṇāṁ samūhaḥ

sa ṛtur atula-kāntir yatra rājeva reje ||648||

kṛṣṇa-bhāvanāmṛta 12.7-16—

atha vṛndayopahṛtam ambujaṁ hariḥ

parigṛhya hasta-nalinena śasta-ruk |

samajighrad apy atula-saurabhaiḥ kṣitau

jayasi tvam ity alaghu tuṣṭuve ca tat ||649||

kamala-stave sakhi kṛte mayā kathaṁ

vadanaṁ tavābhavad arāla-cillikam |

dara-śoṇimāṁ caṭulitāṅgy avediṣaṁ

nija-gaurava-cyavana-hetukaṁ hi taṁ ||650||

bhavatu kramād ubhayam eva jighratā

yatarad bhaven madhura saurabhādhikam |

tad avetya tasya jaya eva sarvadā

nija-veṇunāpy alaghu gāsyate mayā ||651||

iti tāṁ nigadya tad-alakṣitaṁ hariḥ

paricumbya tan-mukham uvāca vismitaḥ |

ahahātulaḥ parimalo'yam eva tat

sakhi nānṛtaṁ tvam api me samakrudhaḥ ||652||

dhig are vṛthaiva pariphulla mūḍha kiṁ

trapase na jaitra-vanitāsya-sannidhau |

nija-paṅkajatva-jalajatvayor dvayor

anurūpam eva śaṭha ceṣṭase'thavā ||653||

taru-valli-lāsya-vidhi-śikṣaṇaṁ prati-

kṣaṇam eva sa kṣaṇam ito vitanvatā |

tad-upāhṛta-sva-makaranda-saurabho-

ccaya-dakṣiṇābhir api na prasīdatā ||654||

śṛṇu kopane tava mukhāmbujāñcalī-

taṭam eva kiṁ naṭayatā nabhasvatā |

pratilabhya tat-parimalān sudurlabhān

aham adya dhanya iti nābhyamanyata ||655||

lalitāha yasya dara-gandha-mātratas

tvam udāra-mun muraharābhilakṣyase |

makarandam asya kim u hāsyasi tvam

ity aśaṅkayā kavalitāṁ karoṣi mām ||656||

sakhi mā viṣīda kati vā na mādhurī

saritaḥ sravanti parito yato'niśam |

sakṛd eva pañcaṣa-pṛṣanti-pānataḥ

saraso'sya kiṁ nu bhavitā daridratā ||657||

iti savya-dor-bhujaga-pāśa-veṣṭanaiḥ

sva-balād vaśīkṛta-tanor nata-bhruvaḥ |

adharāmṛtaṁ yad apibat tad-utthitā

vadana-dvaya-dyutir atītṛpat sakhīḥ ||658||

kṛṣṇāhnika-kaumudī 3.62—

pakvāmrātaka-piṅgalām aruṇitāṁ sat-pakva-nāraṅgakaiḥ

pītāṁ paktrima-karma-raṅgaka-phalaiḥ śyāmāṁ ca bhallātakaiḥ |

āpakvair atha phulla-lodhra-dhavalām amlāyada-mlānakāṁ

śrī-kṛṣṇo vipina-sthalīm atha yayau hemanta-santoṣikām ||659||

govinda-līlāmṛta 13.45-51—

nāndīmukhī tad anu tāv avadad vaneśau

nicāyataṁ sva-purato vana-bhāgam etam |

hemanta-śantamatayā prathitaṁ nijaiḥ sat-

sampac-cayaiś caraṇam arcitum utsukaṁ vām ||660||

citrā-mlāna-kuruṇḍakaiḥ phullair lasat-saurabhā

mādyat-tittiri-lāva-ṣaṭpada-kikhī-kīrāravair mañjulā |

hṛdyā paktrima-nāgaraṅga-rucakaiḥ śītā tuṣārānilaiḥ

seyaṁ bhāti vana-sthalīha bhavato pañcendiryāhlādinī ||661||

sphurita-sahacarālī-veṣṭito'mlāna-kāntis

tata-kusuma-dhanur mūrcchāli-gopī-pragītaḥ |

vikaca-kusuma-bāṇaḥ kṛṣṇa te deha-tulyo

mukharita-śuka-līlo bhāti hemanta-kālaḥ ||662||

hima-ṛtu-lakṣmīm atimuditas tām |

harir atha kāntāṁ pratikurute sma ||663||

rucira-vividha-varṇā pakva-śāly aṁśukāṅgī

mada-kala-śuka-pālī-nāda-nāndīmukhī va |

sumukhi pariṇatoccair nāgaraṅga-stanīyaṁ

valaya vara-naṭīvābhāti hemanta-lakṣmīḥ ||664||

auṣṇyaṁ himartum anu te hṛdayākhya-durgaṁ

bhānoḥ samāśrayati sādhvi tuṣāra-bhītyā |

tat-saṅgamād anupalabdha-viyoga-duḥkhaṁ

rātrindivaṁ vilasati stana-koka-yugmam ||665||

ṛtāv ihāgneḥ prabaloṣṇa-bhāvā

bhiyā himānyāḥ parito dravantaḥ |

kūpāpsu kecid vinipatya līnāḥ

kroḍe drumasyādri-darīṣu cānye ||666||

ānanda-vṛndāvana-campū 1.31—

kramād bhānor uṣmā hrasati hima-yogena mahatā

valante vakṣoja-dvaya-parisareṣūṣma-vibhavāḥ |

kramād dairghyaṁ rātrer bhavati hrasimā vāmya-rahaso

vadhūnāṁ śītārta-priyatama-pariṣvañjana-vidhau ||667||

kṛṣṇa-bhāvanāmṛta 13.3-7—

iha sakhi tuṣārāṁśor aṁśo niśā'tisamedhate

hrasati divaso bhāgo bhā-gopater api tāmyati |

tanur api dhṛtotkampā śampāsamāpya tanūddhṛtā

hima-mahimabhiḥ kānte kāṁ te gamiṣyate vā daśām ||667||

tad iha mama hṛd-veśmany asmins tvad-utkalikālibhis

tad-ucita-nivāsārthaṁ koṣṇī-kṛte nibhṛtekṣaṇam |

praviśa sahasā jaḍyaṁ dūre vihāya vihāriṇīty

atijava-bhuja-dvandvenaināṁ cakarṣa sa harṣadaḥ ||668||

nahi nahi nahīty uktenāpi priyeṇa dṛḍhaṁ balād

urasi rasikā sā bāhubhyāṁ nyabadhyata vallabhā |

śithila rasanā-bandhād bandhos tad-uru-vimarditād

apatad avanau vaṁśī roṣād ivādara-lāghavat ||669||

tvam asi kaṭhine śītā gītāśrayāpy uru-doṣa-bhūs

tad-ucita-phalaṁ viśvodvejiny avāpnuhi sāmpratam |

iti lalitayā sa veṇy agre nibadhya nijuhnuve

smara-madhum adāt tāṁ tat svāmī cirād api nāsmarat ||670||

samaya-vid ataithābhyaḥ sārdhaṁ priyeṇa vihāriṇā

sarasam aṭavī-pālī pālī pramoda-dhurādharā |

aruṇa-kapiśa-śyāmān ślakṣnān suvarna-rasāñjitān

laghu laghu laghūn nīśārāṇāṁ cayān samupāharat ||671||

ānanda-vṛndāvana-campū 1.77-78—

kuruvaka-kusumāni keśa-pāśeṣv

alaka-kuleṣu vahanti lodhra-dhūlīḥ |

srajam urasi mahā-sahā-prasūnair

vraja-sudṛśo na maṇīndra-maṇḍanāni ||672||

kālīyakālepanam aṅga-rāge

līlā-gṛhe kevala-dhūpa-dhūmaḥ |

tāmbūla-melādi-kaṭu-prayogaṁ

noṣṇetaro yatra guṇo guṇāya ||673||

kṛṣṇāhnika-kaumudī 3.63—

prāleya-drava-śīkarair dina-mukhe kṛṣṇāgamākāṅkṣayā

yā harṣeṇa viroditīva vikasat-kundaugha-danta-śriyā |

uddāma-dyuti-dāmabhir damanakais tāṁ kīrṇa-keśām iva

prītyāśvāsayituṁ jagāma śiśirāmoda-sthalīṁ mādhavaḥ ||674||

govinda-līlāmṛta 13.55-65—

athālokayantau puro'raṇya-bhāgam |

samutkau nijeśāv avādīd vaneśā ||675||

praviśad akhila-jantūtkampa-romāñca-kārī

kvacid alaghu-nagādhaḥ koṣṇatā-śīta-hārī |

mṛdulita-ravi-kāntir dakṣiṇāśāgatārkaḥ

śiśira-rucira-nāmā bhāty araṇyaika-deśaḥ ||676||

javā-bandhūkābhāruṇa-vara-dukūlaṁ damanaka-

prabhā-colīṁ kunda-dyuti-sita-nicolaṁ ca dadhatī |

bharadvāja-śreṇī-viruti-yuta-hārīta-rutibhiḥ

stuvantīva premnā śiśira-ṛtu-lakṣmīr milati vām ||677||

niviḍa-dala-tarūṇāṁ vāsarādy-anta-kālā-

gata-ravi-karakoṣṇe sūryakāntāñcite'ṅke |

mṛga-tatir upaviṣṭā manda-romantha-ramyā

prakaṭa-pulaka-bāṣpā vāṁ samīkṣyābhyupaiti ||678||

ṛtāv asmin tejaḥ kṣatir anudinaṁ prāṇa-suhṛdāṁ

sarojānāṁ naṣṭiḥ sva-sukha-samayāhno'pi laghutā |

tuṣāraiś caṇḍāṁśor api mṛdubhir uccair bata kṛtā

vinaikaṁ viśveśaṁ bhavati nahi kaḥ kāla-vaśagaḥ ||679||

prabala-śiśira-bhītyā bhānur auṣṇyam sva-vittaṁ

stana-yuga-giri-durge ballabīnāṁ nyadhatta |

tvaritam idam amūbhiḥ kṛṣṇa-bhogāya kḷptaṁ

prabhavati nahi gāḍha-premni dharmādy-apekṣā ||680||

iti tad-girā pramudito'tra

śiśira-ṛtujāṁ vana-śriyam |

bakaripur atha kalayan sa

tadā lalitaṁ jagāda nija-priyām ||681||

bhramad-indindira-vṛndaṁ sundari śiśirāgamam |

diśaty atra mandādaram aravinde vindati kunde yad ānandam ||682||

paśyendirendindira-vṛnda-saṁyutā

dandahyamānaṁ prabalair himair nijām |

vihāya sampraty aravinda-mandiraṁ

kundāvalau sundari mandirīyati ||683||

himāni rāhu-senānī sūryaṁ nirjetum akṣamā |

tasmin praṇayinīṁ jñātvājvālayat padminī tatim ||684||

toyotthitāyā vraja-kanyakā-tateḥ

stanāvalī yāṁ smṛtim ānināya me |

pākonmukhī sad-badarī-phalāvalī

tām atra sā mat-smṛtim ānayaty asau ||685||

ānanda-vṛndāvana-campū 1.35—

kaca-bharam adhi bandhu-jīva-mālā

damanaka-pallava-vallabho’vataṁsaḥ |

urasi ca nava-kundakorakāṇāṁ

srag iti vadhūr na dadhe maṇīndra-bhūṣām ||686||

govinda-līlāmṛta 13.66-71—

harir atha dayitāyā vṛndayānīya dattau

sita-mṛdula-javāntar-mañjarī-karṇa-pūrau |

sa-pulaka-kara-kampaṁ karṇayoḥ saṁnyadhatta

śruti-yugam anu tasyaiṣāpi kaundāvataṁsau ||687||

rādhāyāḥ kara-paṅkaje'tha nihitā kaundī mudā vṛndayā

yā mālā laghu-lohitotpala-kula-srag-dīptim eṣa dadhe |

sūkṣmendīvara-mālya-rocir anayā kṛṣṇasya kaṇṭhe'rpitā

tenāsyā hṛdi yojitā sa-pulake cāmpeya-mālya-dyutim ||688||

smerā viśākhā'vadad etad adbhutaṁ

sukomalā paśyata kundavallikā |

ekaiva puṣpiṇy aniśaṁ smaronmadaiḥ

kramotkramābhyāṁ bhramaraiḥ prapīyate ||689||

citrābravīt sādhvi na citram etat

saubhadram eṣāṁ ramaṇaṁ yad asyām |

vibhāty amīṣv atyanurāgavatyāṁ

pracetasām āsa yathaiva vārkṣyām ||690||

kaundyālalāpa kalayādbhutam āli phullān

svān svān nijāntika-gatān api bandhujīvān |

santyajya dhairya-rahitā nava-bandhu-jīvam

ekaṁ pibanti tam imaṁ śataśo bhramaryaḥ ||691||

citrāha sāra-grahilātipūtā

kṛṣṇa-tviḍ udyan madhu-mātra-vṛttiḥ |

bhṛṅgī-tatiḥ pañcama-gāna-gurvī

yatrātiśuddhaṁ madhu tatra saktā ||692||

govinda-līlāmṛta 14.1-5—

athāli-vargānana-saurabhāhṛtas

tābhir mukhābjeṣu patan nivāritaḥ |

vindan sa rādhā-vadanāmbujaṁ ruvaṁs

tad-gandha-mattaḥ parito'lir añcati ||693||

netrāntoddhuvanaiś ca kaṅkaṇa-jhanatkārormi-santarjanais

trāsād-dolita-pāṇi-padma-dhuvanaiḥ kṣipto'pi bhṛṅgo yadā |

lobhān nāpasasāra tarhy apasṛtā śrī-rādhikā śrī-hareḥ

saṁvyānāñcala-saṁvṛtāsya-kamalā pārśve nilīya sthitā ||694||

tasmin gate padma-vanīm alau cale

tām āhur ālyaḥ sakhi mā bhayaṁ kuru |

nivārito'smābhir asau ruvan śaṭhaḥ

padmālim utko madhusūdano gataḥ ||695||

āḍhyaṁ-karaṇyā subhagaṁ-karaṇyā

sthūlaṁ-karaṇyā praṇayocca-lakṣmyā |

andhaṁ-karaṇyā dayitaṁ purasthaṁ

nāndhīkṛtāsāv anusandadhe tam ||696||

tāvat kṛṣṇena tāḥ sakhya iṅgita-jñena vāritāḥ |

tat-pakṣaṁ jagṛhuḥ sakhyā vismitāḥ prema-ceṣṭitaiḥ ||697||

vidagdha-mādhava 5.46—

samajani davād vitrastānāṁ kim ārta-ravo gavāṁ

mayi kim abhavad vaiguṇyaṁ vā niraṅkuśam īkṣitam |

vyaraci nibhṛtaṁ kiṁ vāhūtiḥ kayācid abhīṣṭayā

yad iha sahasā mām atyākṣīd vane vanajekṣaṇaḥ ||698||

govinda-līlāmṛta 14.6-15—

prema-vaicittya-vibhrāntā kāntā kāntāntaraṁ gatam |

kāntaṁ matvā tato'bhyetya ruṣṭā prāha dhaniṣṭhikām ||699||

dhaniṣṭhe dhṛṣṭas te kv anu kapaṭa-nāṭīnaṭinaṭas

tvad-arthaṁ sva-preyān kusumam avacetuṁ sakhi gataḥ |

gato'yaṁ padmālīṁ kapaṭini sa tām ānayati ced

bhaviṣyaty apy eṣā tava mukharucā nirjita-ruciḥ ||700||

doṣo'tra te nāsty aham eva mūḍhā

śrutvāpi yātaṁ gahane sa-śaibyam |

viśrabhya vāṇyāṁ tava kūṭa-dūtyā

yadā gatā tasya śaṭhasya pārśvam ||701||

dhaniṣṭhaiṣāpy asmad-dhṛdaya-sadṛśī vañcayati naḥ

sa cāpy asmān asyan vilasati tayā mat-priya-vane |

idaṁ cāpy asmākaṁ nayana-viṣayaṁ samprati gataṁ

ciraṁ jīved yo'smin jagati sa hi vā paśyati na kim ||702||

idaṁ kiṁ soḍhavyaṁ bhavati yad ayaṁ mat-priya-saro-

nikuñje padmālīṁ kvacid api nidhāyātra nibhṛtam |

samānāyyāpy asmān kṣaṇam ahaha sandarśya śaṭha-dhīr

mudhālāpārambhaṁ na iha sa vihāyāgamad amūm ||703||

lalitā prāha tad-dhārṣṭyaṁ mayā dṛṣṭaṁ muhuḥ sakhi |

nāvaiṣi saralā tat tvam ehi yāmaḥ sva-mandiram ||704||

iti tāṁ lalitā-pāṇau dhṛtvā cakre gṛhonmukhīm |

sāpi tad-virahād bhītā dīnārtotkā jagāda tām ||705||

dṛṣṭān doṣān na gṛhnāti cintayaty asato guṇān |

didṛkṣate tādṛśaṁ taṁ vāmaṁ cetaḥ karomi kim ||706||

strī-tater na kvacit kāmajāpy urjjitā

lālasā vallarī dṛśyate bāhya-gā |

ṣaṣṭhikā dhānya-jāter ivetīritā

sā tayā tāṁ sakhīṁ rādhikā vyāharat ||707||

tyaja vyarthāṁ nārī-caya-naya-kathāṁ karṇa-tudanīṁ

viniryānti prāṇāḥ sphuṭati mama hṛd ghūrṇati vapuḥ |

vrajen nāśaṁ māno vrajatu mahimā hrīś ca sa-dhṛtiḥ

sakhi tvāṁ vande hā hṛdaya-dayitaṁ darśaya laghu ||708||

ujjvala-nīlamaṇi 15.148—

ābhīrendra-sute sphuraty api puras tīvrānurāgotthayā

viśleṣa-jvara-sampadā vivaśa-dhīr atyantam udghūrṇitā |

kāntaṁ me sakhi darśayeti daśanair udgūrṇa-śasyāṅkurā

rādhā hanta tathā vyaceṣṭate yataḥ kṛṣṇo’py abhūd vismitaḥ ||709||

govinda-līlāmṛta 14.16-24—

sāralyaṁ te vividha-ramaṇī-lampaṭo dhṛṣṭa-bhūpaś

cāpalyaṁ cāpy anupamam idaṁ kvāpi rāmāsv adṛṣṭam |

ālokyeto'py adhikam ahaho vañcayiṣyaty asau tvāṁ

tvac-caritrair vayam iha hatāḥ kiṁ punar haṁsi vāsmān ||710||

ito'pi kā sāsty adhikātra vañcanā

yayā śaṭho'smān sa kadarthayiṣyati |

ity ālapantī priyam aikṣatāgrataḥ

sāliṅgya kāñcid dayitāṁ samāgatam ||711||

tāṁ vīkṣya paścād dayitopagūḍhāṁ

sva-saṁmukhīnāṁ pratikurvatīṁ svam |

padmā sakhītvena vinirṇayantī

hriyerṣyayā sā vimukhī cakampe ||712||

valgūyantīṁ samīkṣyāmūṁ mantūyantīha rādhikā |

sā kundalatayābhāṣi kṛṣṇeneritayā dṛśā ||712||

kāntaṁ draṣṭuṁ samutkā tvam āgataṁ taṁ samutsukam |

drutaṁ mila kathaṁ jātāsy akasmād vimukhī ruṣā ||713||

sāpy āha tāṁ harer vakṣasy amūṁ kiṁ tvaṁ na paśyasi |

yāṁ pradarśayituṁ gehād ānītāhaṁ tvayā śaṭhe ||714||

kṛṣṇābravīd yāṁ manuse na saiṣā

kāpy āgataikātra mayānuyuktā |

rādhā vayasyā vana-devatāsmīty

uktvā balān māṁ parirabhya sāste ||715||

āliṅgya saṁcumbya ca māṁ sva-vidyayā

pṛṣṭhena lagnorasi me tathāsakau |

yathā na niḥsārayituṁ kṣamo'smy amuṁ

svayaṁ ca niḥsartum api prayatnataḥ ||716||

prārthitāpi mayā naiṣā māṁ jahāty atikāmukī |

vārayaināṁ nija-sakhīṁ balān māṁ pīḍayaty asau ||717||

ujjvala-nīlamaṇi 10.30—

śṛṇu sakhi tava karṇe varṇayāmy atra nīcair

viracaya mukha-candraṁ mā vṛthārād vivarṇam |

iyam urasi murārer asti nānyā mṛgākṣī

marakata-mukurābhe bimbitāsi tvam eva ||719||

govinda-līlāmṛta 14.25—

lagnāyāṁ lalitāyāṁ tac chrutau sāsīd adho-mukhī |

sa-kṛṣṇā jahasuḥ sabhyāḥ kundavallī jagāda tām ||720||

govinda-līlāmṛta 14.26—

naivākṣi lagnaṁ dayitam vilokase

chāyāṁ nijām anya-janīṁ ca manyase |

sarvatra candrāvalikāṁ viśaṅkase

citraṁ tavedaṁ praṇayākhya-nartanam ||721||

ujjvala-nīlamaṇi 14.81—

jyotsnā-śīdhuṁ hari-mukha-vidhor apy analpaṁ pibantau

nāntas tṛptiṁ tava katham api prāpnuto dṛk-cakorau |

āghūrṇantau mada-kalatayā suṣṭhu mugdhau yad etau

bhūyo bhūyas tam iha vamato bāṣpa-pūra-cchalena ||722||

ujjvala-nīlamaṇi 14.150—

samārambhaṁ pārasparika-vijayāya prathayator

apūrvā keyaṁ vām aghadamana saṁrambha-laharī |

mano-hastī baddhas tava yad anayā rāga-nigaḍais

tvayāpy asyāḥ premotsava-nava-guṇaiś citta-hariṇaḥ ||723||

ujjvala-nīlamaṇi 14.155—

rādhāyā bhavataś ca citta-jatunī svedair vilāpya kramāt

yuñjann adri-nikuñja-kuñjara-pate nirdhūta-bheda-bhramam |

citrāya svayam anvarañjayad iha brahmāṇḍa-harmyodare

bhūyobhir nava-rāga-hiṅgula-bharaiḥ śṛṅgāra-kāruḥ kṛtī ||724||

govinda-līlāmṛta 13.114—

itthaṁ dīvyann avikala-kalā-śāli-sīmantinīnāṁ

narma-cchadmādhara-kuca-kara-sparśa-puṣpārcanādyaiḥ |

vallīnāṁ vā kiśalaya-phalāsvāda-mattaḥ pikeśo

bhrāmaṁ bhrāmaṁ sa kila lalitānandadaṁ kuñjam āpa ||725||

govinda-līlāmṛta 14.77-104—

atha tābhiḥ samaṁ kṛṣṇo mādhvīka-pāna-kuṭṭime |

niviṣṭaḥ śītala-cchāye viśrāma-sukham anvabhūt ||726||

gopīnām aravinda-sundaradṛśāṁ śrī-kṛṣṇa-pārśva-dvayād

ārabhyāgrata eva maṇḍalatayā tatropaveśa-sthitim |

labdhānāṁ purataḥ sa rājati dhṛtālaṅkāra-pītāmbaro

ratnālī-khacito yathā harimaṇiḥ sauvarṇa-hārāntare ||727||

athālayaḥ svake kare saroja-sañcayād vare

nidhāya pañca-cāmaraṁ citā bharair mudāmaram |

niviṣṭam atra kāntayā nitānta-keli-tāntayā

nyavījayan nijaṁ priyaṁ rucā jita-smara-śriyam ||728||

gata śrame'smin sa-gaṇe sakhībhiḥ

padābja-saṁvāhana-vījanādyaiḥ |

mādhvīka-pūrṇaṁ caṣakaṁ purastāt

tayoḥ samānīya dadhāra vṛndā ||729||

vikasitam anu nṛtyat-khañjanābhyāṁ virājat-

kanaka-kamalam ekaṁ nīla-rājīvam anyat |

varatanu-bakaśatrvoḥ paśyatoḥ prādurāsīd

adhi caṣakam akasmāt padma-yugmaṁ vicitram ||730||

nayana-madhupa-yugmaṁ rādhikāyāḥ pralubdhaṁ

jhaṭiti-patitam āsīn nīla-padme'tha tasmāt |

dyuti-bhara-madhu-pūrṇān nālam utthātum āsīt

kanaka-kamala-madhye tadvad evācyutasya ||731||

saundaryaṁ madhutāṁ mukhaṁ caṣakatāṁ mādhvīkam ādarśatāṁ

netra-dvandvam avāpa san madhupatāṁ sarvendriyaṁ netratām |

anyāṅgaṁ jaḍatāṁ tayoḥ sa-pulakaṁ cittaṁ smaronmattatāṁ

sāmyag eva tadetarettham abhavat pāna-kriyāptonnatim ||732||

kaundy abravīt peyam idaṁ sva-cakṣuṣā

pītaṁ yuvābhyāṁ madhu paṅkajānanau |

netrotpalāsyābja-suvāsitaṁ dvayo

rasajñayā peyam idaṁ nipīyatām ||733||

ādāya ninye caṣakaṁ balānujaḥ

pibeti kāntā-vadanābja-sannidhim |

tiryaṅ-mukhī tad-dayitāpi lajjayā

kareṇa jagrāha nijena tat karāt ||734||

āvṛtya vaktraṁ vasanāñcalena sā

mādhvīkam āghrāya sakṛt sudhā-mukhī |

nijādhara-sparśa-suvāsitīkṛtaṁ

samarpayāmāsa kare priyasya sā ||735||

priyāṭavī-vṛkṣa-latodbhavaṁ priyaṁ

priyādhara-sparśa-susaurabhaṁ madhu |

nija-priyālī-parihāsa-vāsitaṁ

priyārpitaṁ sa-spṛham āpapau priyaḥ ||736||

dayitā-guṇa-medureṇa tad-

dayitā-pāṇi-tale'munārpitam |

dayitādhara-vāsitaṁ papau

dayitāpy aṁśuka-saṁvṛtānanā ||737||

tad-vaktra-śeṣāmṛta-miśritāsavaiḥ

pūrṇāni kṛtvā caṣakāṇi sādaram |

vṛndā sa-vṛndā saha-kundavallikā

nyadhāt sakhīnāṁ pūrataḥ pramodataḥ ||738||

tābhiḥ sakhīnāṁ caṣakeṣv athāgrato

nyasteṣu kṛṣṇaḥ sva-vicitra-vidyayā |

pārśve'khilānāṁ yugapat sa dakṣiṇe

nāloki kenāpi parisphurann api ||739||

sakhyas tāḥ kevalaṁ svasya svasyaiva pārśvam āgatam |

pāyayantaṁ pibantaṁ ca madhu taṁ dadṛśuḥ priyam ||740||

kādambarī-mada-vighūrṇita-śoṇa

koṇa-protphulla-locana-saroja-virājitāni |

āmoda-modita-nimantrita-ṣaṭpadāni

hāsendu-kānti-valitādhara-pallavāni ||741||

kṛṣṇasya netra-rasanā svadanīya-bhūri

saundarya-sallavaṇim āsava-pūritāni |

tasyāti-pānam anu tṛṭ-paripūraṇāya

vakrāṇyayuś caṣakatāṁ sudṛśām amūṣām ||742||

smara-yujāṁ sarakāya mṛgīdṛśāṁ

saraka-pāna-madonmada-cetasaḥ |

sarakatām ayite mukha-paṅkaje

sarakatāṁ samagād adharo hareḥ ||743||

mādhvīka-bhedān vividhān sa-vṛndā

vṛndātha vṛndāvana-nāthayoḥ sā |

nānā-vidaṁśaiḥ sahitān purastāt

samarpayāmāsa tathā sakhīnām ||744||

tāṁs tān prapibatāṁ teṣāṁ pāna-pāyana-mādhurī |

netronmādāya vṛndādeś cirāya madirāyate ||745||

avirata-madhupāne svādu-kāntādharoṣṭhaṁ

satatam adhara-pāne madhvabhūt tad-vidaṁśaḥ |

madana-madhumadābhyāṁ tṛṣṇayā pānabhājāṁ

mitha iha mithunānāṁ niścayo nāsa pāne ||746||

mādhavāgaty-anaṅgotthair madair mādhava-pānajaiḥ |

mādhava-sparśajaiś cāsan vyākulās tāḥ varāṅganāḥ ||747||

skhalita-vasana-bhūṣāṅgādya sambhālanaṁ

yat-sphuṭa-hasitam akāṇḍe'praśna-pūrvottaraṁ ca |

pralapita-maṇi-dānaṁ cotthitaṁ vallabīnāṁ

prathayati madam antar-vāruṇī-pānajaṁ tat ||748||

nidhuvanam anu pūrvaṁ yat priyeṇa priyāṇāṁ

skhalanam ayana-vāsaḥ keśa-vācāṁ vidheyam |

madhu-mada iha kurvan tad vadhūnām amūṣām

akuruta muraśatroḥ prīti-sāhāyyam asya ||749||

uktau lohalatā gatau skhalitatā keśāṁśuke srastatā

netrānte'ruṇatā mukhe surabhitā netre tathodghūrṇatā |

narmoktau sphuṭatā dṛśi bhramitatā tat-tat-kṛtau dhṛṣṭatā

yāyāsīt sudṛśāṁ tadā tri-sarakotpannādhinot sā priyam ||750||

kṛṣṇe vrajāmbujadṛśāṁ hṛdi gāḍha-

rāgo nārī-svabhāvaja-hriyā vinigūhito yaḥ |

āḍambaraṁ madhu-madasya na soḍhum īśo

netrotpaleṣu bahir etya cakāra vāsam ||751||

navena madhu-pānena kācin nava-kiśorikā |

madodrekād bhrānta-netrā pralalāpāti vihvalā ||752||

la-la-la-lalite pa-pa-pa-paśya rādhācyutau

sa-sa-sa-saha vo ma-ma-ma-maṇḍalair bhrāmyataḥ |

vi-vi-vi-vipinaṁ ma-ma-ma-mahī ca tābhyāṁ

samaṁ ga-ga-ga-gaganaṁ lambate hā katham ||753||

ānanda-vṛndāvana-campū 20.165—

alaṅkāra-kaustubha 5.22—

aṅkāṅki sūvalanaṁ karākari manaḥ-saṁvāda-saṁvedanaṁ

karṇākarṇi vṛthā-kathāsu yugapac-cumbāḥ śataṁ gaṇḍayoḥ |

skandhāskandhi bhujau mukhāmukhi muhur mādhvīka-pāna-kramo

rādhā-mādhavayor madhau madhumada-krīḍā jarījṛmbhate ||755||

alaṅkāra-kaustubha 5.31—

āli preyān harir atiśaṭhaḥ kṛṣṇa me samprasīda

śyāme sa tvām abhisarati kiṁ nātha dāsī tavāsmi |

ity anyonya-prakṛti-vikṛtī bhāvato’nanvitoktī

rādhā-kṛṣṇau madhu-mada-mudā mohitau vaḥ punītām ||756||

ujjvala-nīlamaṇi 11.88—

karoti nādaṁ muralī ralī ralī

vrajāṅganā-hṛn-mathanaṁ thanaṁ thanam |

tato vidūnā bhajate jate jate

hare bhavantaṁ lalitā litā litā ||757||

govinda-līlāmṛtam 14.105-112—

visṛtvarāmoda-vikṛṣṭa-bhṛṅga-

vikasvarāmbhoja-vinindi-vaktraḥ |

madhvāsaveṣṭādhara-sīdhu-pāna-

prodbuddha-kandarpa-madātilolaḥ ||758||

antar-vilolāli-samīra-vellat-

protphulla-raktotpala-jaitra-netraḥ |

lalāsa lolal-lalanā-sudhṛṣṇak

kṛṣṇaḥ sa-tṛṣṇālir ivābjinīṣu ||759||

maderitābhyām atha tau sakhībhyāṁ

riraṁsayāntaś ca suṣupsayā ca |

niṣevitāv āsatur āli-pāliḥ

suṣupsayā kevalayāñcitāsīt ||760||

tayor madotpanna-nigūḍha-līlā-

spṛhā-vidah preraṇayātha kaundyāḥ |

kāntāvataṁsārtham aśoka-puṣpa-

gucchāya gacchaty aravinda-netre ||761||

kāntāpi ghūrṇā paripūrṇitākṣī

sevā-parālī-tati-sevyamānā |

nikuñja-kuñjābhidha-kuñja-rāje

suṣvāpa puṣpāvali-talpa-bhāji ||762||

gandhottamāḥ parimalādhika-vāsitodyaj-

jṛmbhodgamāsya-kamalā galad-ambarāṅgyaḥ |

ghūrṇāyamāna-nayanāḥ śayanābhilāṣāḥ

sakhyo'py ayus tata itaḥ skhalitāṅghri-pātāḥ ||763||

talpopakalpana-gṛhīta-dalāli-kañja-

kiñjalka-dhūli-paripiñjaritāntareṣu |

saṁvartikābja-dala-pallava-puṣpatalpa-

talpa-puñjeṣu cañcala-dali-guñjita-mañjuleṣu ||764||

guñjāvalī-kusuma-mañjari-citriteṣu

tāmbūla-gandha-jala-bhājana-rājiteṣu |

kuñjeṣu kañja-vadanā mada-khañjanākṣyaḥ

sarvāḥ pṛthak pṛthag itāḥ suṣupur vayasyāḥ ||765||

govinda-līlāmṛtam 15.1-7—

kaṅkelli-pallavaka-tallaja-karṇa-pūraḥ

kaṅkelli-valli-navaka-stavakāñci-pāṇiḥ |

tatrāgato’tha sa hariḥ praviveśa tūrṇaṁ

vṛndā-dṛśodita-nikuñja-sarojam utkaḥ ||766||

rādhā-suradhanīṁ prāpte kṛṣṇa-matta-mataṅgaje |

uḍḍīyāpasasārālī marālī-pālir añjasā ||767||

pibann asau locana-puṣkareṇa

lāvaṇya-rūpāmṛtam ambujākṣyāḥ |

vyadālayat kañcuka-śaivalaṁ śrī-

karaṇe nīvī-nalinīṁ ca lolaḥ ||768||

kāntāpi tandṛa-vinimīlitākṣī

svapne dadarśa priyam antikāptam |

nīvī-kucākarṣaṇa-yatnavantaṁ

taṁ vārayantī pralalāpa vāmyāt ||769||

ma ma ma māpi pi pi pṛśa māṁ hare

ki ki ki kiṁ vi vidhātum ihaicchasi |

śa śayituṁ da da dehi mama kṣaṇaṁ

ka kalitākṣi-yugāsmi ghū ghūrṇaya ||770||

smita-rudita-vimiśraṁ gadgadāspaṣṭa-varṇaṁ

ramaṇam anu tad eti vyāharantī karābhyām |

priyakaram atilolaṁ vārayantī prabuddhā

priyam atha tam apaśyat svaṁ ca tādṛk-kriyaṁ sā ||771||

mīlitonmīlitākṣī sa smara-mādhvīkam āditā |

svapna-jāgarayor āsīt samavāk-ceṣṭitādikā ||772||

alaṅkāra-kaustubha 5.14—

dhṛte pāṇi-dvandve jhaṭiti jhaṇitaṁ ratna-valayair

hṛte nīvī-granthī mukharitam amandaṁ rasanayā |

priyāyāḥ svānanda-pratihata-dhiyaḥ kintv apaghano

ghanottṛṣṇaṁ kṛṣṇaṁ prati sama-tanottarjanam iva ||773||

saṅgraha-kartuḥ—

prāg-dor-maṇḍala-pīḍanoddhūra-dhiyaḥ proddāma-vaijātyayā

nirbandhād adharāmṛtāni pibataḥ sītkāra-pūrṇāsyayā |

kandarpotsava-paṇḍitasya maṇitair ākrānta-kuñjāntayā

sārdhaṁ rādhikayā harer nidhuvana-krīḍā-vidhir vardhate ||774||

śrī-govinda-rati-mañjarī 5.92—

rādhāyāḥ stana-maṇḍale hari-parīrambheṇa dambhoddhuraṁ

vyāptā svarṇa-dharādharaṁ jaladharārambho’dya bhūyān abhūt |

sva-sthānaṁ parihṛtya kaustubha-maṇi-vyājena nirvāṇa-daṁ

sthātuṁ samprati nūnam ambara-maṇis tat-sandhim abhyāviśat ||775||

gīta-govinda 12.10-13—

pratyūha-pulakāṅkureṇa niviḍa-leśa-nimeṣeṇa ca

krīḍākūta-vilokite'dhara-sudhā-pāne kathā-kelibhiḥ |

ānandādhigamena manmatha-kalā-yuddhe'pi yasminn abhud

udbhūtaḥ sa tayor babhūva suratārambhaḥ priyambhāvukaḥ ||776||

dorbhyāṁ saṁyamitaḥ payodhara-bhareṇāpīḍitaḥ pāṇijair

āviddho daśanaiḥ kṣatādhara-puṭaḥ śroṇī-taṭenāhataḥ |

hastenānamitaḥ kace'dhara-madhu-syandena saṁmohitaḥ

kāntaḥ kām api tṛptim āpa tad aho kāmasya vāmā gatiḥ ||777||

mārāṅke rati-keli-saṅkula-raṇārambhe tayā sāhasa-

prāyaṁ kānta-jayāya kiṁcid upari prārambhi yat-sambhramāt |

niṣpandā jaghana-sthalī śithilitā dor-vallir utkampitaṁ

vakṣo militam akṣi pauruṣa-rasaḥ strīṇāṁ kutaḥ sidhyati ||778||

tasyāḥ pāṭala-pāṇijāṅkitam uro nidrā-kāṣāye dṛśau

nirdhautādhara-śonimā vilulita-srasta-srajo mūrdha-jaḥ |

kāñcī-dāma dara-ślathāñcalam iti prātar nikhātair dṛśor

ebhiḥ kāmaśarais tad-adbhutam abhūt patyur manaḥ kīlitaṁ ||779||

govinda-līlāmṛtam 15.21, 23-29—

tadāsyāḥ śrī-bhālaṁ śrama-salila-lolālaka-vṛtaṁ

nitambo niṣpandaḥ stana-yugalam ucchvāsa-capalam |

bhuja-dvandvaṁ mandaṁ nayana-yugam āmīlitam abhūt

parābhūtetīyaṁ samiti dayitānandam atanot ||780||

śrama-jala-kaṇa-digdha-niṣpanda-mūrtir

galita-vasana-bhūṣākalpa-talpa-prajalpā |

priya-hṛdi patitāṅgī rādhikā mīlitākṣī

sthira-taḍid iva nayvāmbhodhare sā rarāja ||781||

asyāḥ śvāsoccalat-tundaṁ muhuḥ kṛṣṇodaraḥ spṛśat |

kim ānanda-jaḍaṁ tasyāḥ sevāyai cetayaty amum ||782||

dīvyat-tadātvodita-mādhurīṇāṁ

sparśekṣaṇecchā dayitāṅgakānām |

samāgatālīva harer mṛgākṣyā

glānis tadaikā tanu-sevikāsīt ||783||

tābhyāṁ tu sandhau vihite tadā tayoḥ

premṇā priyāyāḥ svakarāmbujanmanā |

utthāya cakre śrama-toya-mārjanaṁ

kaiśyālakāly-ambara-saṁvṛtiṁ ca saḥ ||784||

samprārthito vapur alaṅkṛtaye tayā tāṁ

naicchat sa tāṁ vihasituṁ purataḥ sakhīnām |

āmreḍitaḥ punar imāṁ vidadhan niṣiddhas

tat-sparśa-sammadaja-vibhramayānayoce ||785||

mayā kiṁ bhūṣāyai tvam asi ramaṇa prārthita iha

tyaja vyarthāṁ śrāntiṁ virama nahi bhūṣā mama mude |

na cāhaṁ śaktālaṅkaraṇa-caya-bhārasya vahane

dunoty udghūrṇā māṁ kṣaṇam avasaraṁ dehi śayitum ||786||

iti gadita-marandaṁ preyasī-vaktra-padmāt

smita-rudita-suramyān mīlitākṣāt satṛṣṇaḥ |

harir atha sa nipīyāspaṣṭa-varṇāt tadāsīd

udita-madana-mattaḥ sasmito vismitaś ca ||787||

samāhartuḥ—

śivottaṁsādi-caraṇāṅgulñānta-vibhūṣaṇaiḥ |

vibhūṣya tāṁ hariḥ paścāt tayāsīt tair vibhūṣitaḥ ||788||

govinda-līlāmṛtam 15.30-36—

tāvat tayoḥ sevana-mātra-saukhyāḥ

pratīkṣamāṇāḥ samayaṁ vahiṣṭhāḥ |

sevopacārānvita-pāṇi-kuñjāḥ

kuñjālayaṁ tā viviśuḥ priyālyaḥ ||789||

tāmbūla-śītala-jalāmala-gandha-mālyaiḥ

pādāmbujādi-mṛdu-mardana-bījanādyaiḥ |

tābhir niṣevita-padau praṇayonmadābhir

āmodam āpatur alaṁ vigata-śramau ||790||

sākūta-sa-smita-dṛśā priyam īrayantī

kāntābravīt priya na śarma labhe vinā yāḥ |

kuñjeṣu kuñja-vadanā mada-vihvalāṅgyaḥ

sakhyaḥ svapanti ramaṇānaya tāḥ prabodhya ||791||

tad anicchan narmaṇāsau priyayā muhur arthitaḥ |

niryayau tā ramayituṁ mattebha iva padminīḥ ||792||

kṛṣṇaś cakre manasi lalitāṁ yāmi kiṁ vā viśākhām

ādau citrām iti sa nikhilā bhāvayaṁs tāḥ priyālīḥ |

gacchan harṣād yugapad akhile prāviśat kuñja-vṛnde

ātmānaṁ te nija-viracite jīva-dehe yathaikaḥ ||793||

tāsāṁ kuñjeṣu sarvāsāṁ tena līlā manoharā |

svapna-jāgarayor āsīd yūtheśāyā yathā purā ||794||

ālī-mallī-matallīs tā dor-yuddhe tat-kṛte mithaḥ |

jigāya yugapat sarvāḥ śrī-kṛṣṇo malla-tallajaḥ ||795||

govinda-līlāmṛtam 15.38-39—

svādhīna-kānta-kara-kārita-bhūri-bhūṣā-

saṁchāditāṅga-rati-lakṣaṇa-sañcayāpi |

prauḍha-smarāhava-vimardana-sūcakāṅgī

bhūyo’bhimārjita-samāpta-makha-sthalīva ||796||

svālīṁ prati praṇaya-roṣa-vibhaṅgura-bhrūr

lajjā-vinamra-vadanā skhalitāṅghri-pātā |

āyāsa-viślatha-bhujārdha-nimīlitākṣī

sāli-tatis tata ito militābhyupetya ||797||

kṛṣṇa-bhāvanāmṛta 19.5-7—

upālipsur alīḥ punar upasṛtā vīkṣya pihita-

smitā cillī-vallīṁ dara caṭulayanty āha sutanuḥ |

aho kaṣṭaṁ kiṁ vaḥ kṣatam ajani bimbādhara-kuce

bhujaṅgaṁ mṛgyantyaḥ kam aviśata vā gahvara-varam ||798||

bhujaṅgaṁ svādhīnaṁ sumukhi janatāṁ daṁśayasi yat

tad āstāṁ te khyātaṁ vraja-bhuvi yaśo mā hasa punaḥ |

ahaṁ ced vyākhyāsye kim api caritaṁ tat sapadi te

giraṁ tāṁ hrīr devī viramayitum āvir na bhavitā ||799||

ity eva yāval lalitābabhāṣe

madhye-sabhaṁ tāvad upetya kṛṣṇaḥ |

prāhālayo vacmi caritram asyāś

citraṁ yad evādyatanaṁ suramyam ||800||

ujjvala-nīlamaṇi 5.50—

sakhyās tavānaṅga-raṇotsave’dhunā

nanarta muktā-latikā stanopari |

utplutya yasyāḥ sakhi nāyakaś calo

dhīraṁ muhur me prajahāra kaustubham ||801||

alaṅkāra-kaustubha 8.124—

mano-rāgaṁ dattvā caraṇa-dala-rāgo mṛgadṛśas

tvayādatto vakṣaḥ-sthalam alati yaḥ kaustubha iva |

rasaṁ dattvā nītā tvad-adhara-puṭenekṣaṇam asau

samaṁ tvad-vaidagdhyaṁ tad-avayava-vaidagdhyam api ca ||802||

atha sakhīm apy āha, vidagdha-mādhave 7.41—

nairañjanyam upeyatuḥ parigalan-modāśruṇī locane

svedoddhūta-vilepanaṁ kila kuca-dvandvaṁ jahau rāgitām |

yogautsukyam agād uraḥ sphurad iti prekṣyodayaṁ saṅgināṁ

rādhe nīvir iyaṁ tava ślatha-guṇā śaṅke mumukṣāṁ dadhe ||803||

ujjvala-nīlamaṇi 7.49—

pūrṇaṁ pramodottaralena rādhe

śyāmāṁ rasānāṁ nidhim indubhājam |

savyena netrāñjalinā pibantī

tvam unmanāḥ kumbha-bhavāyitāsi ||804||

ujjvala-nīlamaṇi 10.40—

citraṁ dhaniṣṭhe tanu-vāsaso’pi

cīnasya pīna-stani saṅgamena |

lipteva te lohita-candanena

mūrtir bindunā sakhi lohitāsīt ||805||

ujjvala-nīlamaṇi 4.8—

kacās tava sukuñcitā mukham adhīra-dīrghekṣaṇaṁ

kaṭhora-kuca-bhāg-uraḥ kraśima-śāli madhya-sthalam |

nate śirasi dorlate karaja-ratna-ramyau karau

vidhūnayati rādhike tri-jagad eṣa rupotsavaḥ ||806||

ujjvala-nīlamaṇi 4.22—

taḍid-aticalatāṁ te kiṁ dṛgantād apāṭhīd

vidhu-mukhi taḍito vā kiṁ tavāyaṁ dṛgantaḥ |

dhruvam iha gurutābhūt tvad-dṛg-antasya rādhe

varam atijavināṁ me yena jigye mano'pi ||807||

ujjvala-nīlamaṇi 4.27—

suvadane vadane tava radhike

sphurati keyam ihākṣara-mādhurī |

vikalatāṁ labhate kila kokilaḥ

sakhi yayādya sudhāpi mudhārthatām ||808||

ujjvala-nīlamaṇi 4.41—

tiryak-kṣipta-calad-dṛgañcala-rucir lāsyollasad-bhrū-latā

kundābha-smita-candrikojjvala-mukhī gaṇḍocchalat-kuṇḍalā |

kandarpāgama-siddha-mantra-gahanām ardhaṁ duhānā giraṁ

hāriṇy adya harer jahāra hṛdayaṁ rādhā vilāsormibhiḥ ||809||

ujjvala-nīlamaṇi 5.29—

bhruvor vikṣepas te kavalayati mīna-dhvaja-dhanuḥ-

prabhārambhaṁ rambhā-śriyam upahasaty uru-yugalam |

kuca-dvandvaṁ dhatte ratha-caraṇa-yūnor vilasitaṁ

varorūṇāṁ rādhe taruṇimani cūḍāmaṇir asi ||810||

ujjvala-nīlamaṇi 12.16—

preyasyaḥ paramādbhutāḥ kati na me dīvyanti goṣṭhāntare

tāsāṁ nojjvala-narma-bhaṅgibhir api prāpto’smi tuṣṭiṁ tathā |

dvitrair adya muhus taraṅgad-adhara-grastārdha-varṇair yathā

rādhāyāḥ sakhi roṣa-gadgada-padair ākṣepa-vāg-bindubhiḥ ||811||

saṅgraha-kartuḥ—

iti mādhave’bhidadhatīha dīpita-

pramadā-maṇī-mukham udañcita-smitam |

dara-bhugna-tāra-sarasekṣaṇaṁ kṣaṇād

adhayad dṛśoccalitayā bhṛśotsukaḥ ||812||

govinda-līlāmṛta 15.42-49—

madhu-ripu-rati-līlāgādhā-pīyūṣa-sindhuḥ

satata-duravagāhaḥ prema-tīrthāvagāhaiḥ |

praṇayi-virala-lokaiḥ svādyate’sau yad anyaiḥ

kavibhir api taṭasthaiḥ spṛśyate bhāgyam etat ||813||

atha vividha-vilāsa-śrāntitaḥ klānti-pūrṇā

avasara-nija-sevābhijñayopetya tūrṇam |

jalam anu jala-līlā-vāñchayālyā tadāntar

hari-hari-dayitālyaś cālyamānā babhūvuḥ ||814||

grīva-saṁyamita-keli-vimukta-keśāḥ

saṁvastritābhinava-śukla-sucīna-celāḥ |

sevā-parāli-nicayair avatāritāti-

bhārāṅga-bhūṣaṇa-cayāḥ sudṛśo bahus tāḥ ||815||

udyat-sudhāṁśu-śata-puṣkara-nindi-kāntiḥ

prodyad-vibhākara-vikasvara-puṣkarākṣaḥ |

kandarpa-saumanasa-puṣkara-jit-kaṭākṣaḥ

śrānti-praśānti-kara-puṣkara-keli-lolaḥ ||816||

saṁveṣṭitaḥ sakala-puṣkariṇībhir ābhiḥ

kṛṣṇaḥ priyā-dayita-puṣkariṇīṁ jagāhe |

śrāntaḥ śramākulita-puṣkariṇī-ghaṭābhiḥ

svairī vanecara-madotkaṭa-puṣkarīva ||817||

(yugmakam)

netrotpalāsya-kamalālaka-lola-bhṛṅgā

vakṣoja-koka-yugalā tanu-dor-mṛṇālā |

kṛṣṇākṣi-matta-gajayor jala-keli-tuṣṭyai

gopī-tatiḥ prathamataḥ sarasī tadāsīt ||818||

bhīru-svabhāvād ajalāvagāhāḥ

kāścit taṭasthāḥ salilair niṣicya |

balād gṛhītvā vasane’payāntīr

ninyur hasantyaḥ salilāntar anyāḥ ||819||

kāścid sva-jānudvayase sthitā jale

bhītyoru-daghne priyo-sekato parāḥ |

sva-nābhi-mātre salile sthito hariḥ

sarvā nyasiñcad vihasan balāj jalaiḥ ||820||

kṛṣṇāhnika-kaumudī 4.136-144—

tāḥ paraspara-viṣakta-śarīrāḥ

keli-lola-manasas tv atidhīrāḥ |

kṛṣṇa-sannidhi-viyoga-bhītāḥ

paryuparyuparicelur abhītāḥ ||821||

kāpi kṛṣṇa-kṛta-puṣpa-vibhūṣā-

hānaye dhṛta-nimajjena doṣā |

kūla-mūlam avalambitu-kāmā

tasthūṣī viruruce vara-rāmā ||822||

tāṁ vilokya sumukhīm atha kūle

svābhilāṣa-rabhaseṣv anukūle |

satvarāḥ praṇayato’tivicitrād

utsukā vicakarṣur mṛga-netrāḥ ||823||

tāṁ tathāpi kṛta-bhūri-vilambām

ambubhir bhṛta-karāmbuja-limbāḥ |

tāḥ samaṁ sarasa-cāru-vilāsā

nirbhiyo’bhiṣiṣicuḥ kṛta-hāsāḥ ||824||

ānanaiḥ sarasijaiḥ kucaka-kumbhaiś

cakravāka-mithunair gata-dambhaiḥ |

nābhibhir ghana-rasa-bhrami-gartair

maitruvāsa suṣamā-parivartaiḥ ||825||

ātta-pāṇir itaretaram āsām

āvaliḥ kanaka-jāla-vilāsā |

āvavāra hṛdayeśam amandaṁ

candrikā-tatir ivāmbuda-vṛndam ||826||

bandham etya sa tad-antara-vartī

bhrū-vibhaṅga-vara-nartaka-nartī |

subhruvāṁ nayana-vidrava-śūrair

bandha-bhaṅgam akaroj jala-pūraiḥ ||827||

tāḥ sametya rabhasād avidūraṁ

vāribhiḥ siṣicur añjali-pūram |

pāṇi-ruddha-nayanaḥ kṛta-harṣaṁ

śeka eṣa sudṛśāṁ jala-varṣam ||828||

vāri-varṣa-rabhasena vihastaṁ

subhruvām apaghano’tha samastaḥ |

eka eva kila kintu na jaglau

harṣato vadana-bimba iva glauḥ ||829||

kṛṣṇāhnika-kaumudī 4.146-151—

taṁ siṣeca kara-paṅkaja-koṣaiḥ

sāmbubhiḥ samaṇi-kaṅkaṇa-ghoṣaiḥ |

vāruṇāstram eva tat kusumeṣor

atyasahyam abhavd vijigīṣoḥ ||830||

ambudasya kutukāj jala-yantrī-

bhūtam añjali-puṭaṁ viniyantrī |

akṣipaj jala-bharaṁ karābhyāṁ

dīrgha-dhāram aticārutarābhyāṁ ||831||

hṛt-pater urasi sā jala-dhārāṁ

petuṣī viruruce’lam udārā |

manmathasya guru-dīrgha-śalākā

kāpi śuktir iva ruddha-patākā ||832||

śaślathe bhagavatī vana-mālā

hāra-yaṣṭir apatat suviśālā |

eka eva balavān priya-dehe

kaustubhaḥ paribhavaṁ sa viṣehe ||833||

sahyatām ayam ayaṁ mama pāthaḥ-

seka ity atha nigadya sa nāthaḥ |

preyasī-vadana eva saharṣaḥ

sasmitaṁ sarasa-añjur avarṣa [||834||](file:///\\4.150\\)

pāṇi-padma-kṛta-locana-rodhā

kṛṣṇa-kīrṇa-salilaiḥ kṛta-bādhā |

añjasāsahata khañjana-netrā

preminī-matir atīva vicitrā ||835||

kṛṣṇa-bhāvanāmṛta 14.40—

athaitya madhusūdane dhayati tā balāt padminīr

apāṅga-śara-pañjarāntaram api praviśyaujasā |

sa jhaṅkṛti maṇīmayābharaṇam ādadāne mṛgī-

dṛśāṁ kalakale'py alaṁ śikhi-pikaiḥ pravṛddhī-kṛte ||836||

kṛṣṇa-bhāvanāmṛta 14.43—

kucān vigata-kañcukān nakhara-vikṣatān dor-dvayaiḥ

pidhāya timitāyatālaka-lipi-praliptānanā |

nibadhya śaśi-śekharān visamiṣogra-pāśair babhāv

anaṅga-pṛtanaiva sā na khalu padminī-saṁhatiḥ ||837||

kṛṣṇa-bhāvanāmṛta 14.42—

tatah śvasita-cañcalac-cala-dala-cchadābhodarā

girā skhalita-gadgadākṣara-bhṛtaitya nāndīmukhīm |

jagāda kim api priya-pratihṛtottarīyābalā-

tatir vigata-bhūṣaṇāpy atanu-mādhurīṁ bibhrati ||838||

govinda-līlāmṛta 15.50—

klinnāti-sūkṣma-vasanāntar udīrṇa-tat-tad-

aṅgāli-sauṣṭhava-sarit-suṣamāpsu tāsām |

magnaṁ harer lasati netra-madebha-yugmaṁ

tasyāpi tāsu dayitādṛg-ibhī-ghaṭāpi ||839||

govinda-līlāmṛta 15.52—

rājīva-raktotpala-puṇḍarīka-

kahlāra-nīlotpala-kairavāṇām |

sravan-marandaiś ca patat-parāgaiḥ

saurabhya-bhājy-ambhasi tā vijahruḥ ||840||

govinda-līlāmṛta 15.55—

vyātyukṣī-pradhanaṁ tadā samabhavat tābhiḥ samaṁ śrī-harer

yatrāsāṁ mṛdu-secanaiḥ sa vidadhe protsāha-vṛddhiṁ kṣaṇam |

siñcantyaḥ parito nirantara-jalāsārair amuṁ tā vyadhur

bhītyādho-vadanaṁ karāṅguli-dalair uddhākṣi-nāsā-śrutim ||841||

vrṇdāvana-mahimāmṛtam 3.36—

jala-krīḍā-kāle kanaka-kamaliny-eka-vipine

nilīnā śrī-rādhā yad-adhi kamalaṁ cumbati harau |

sva-vaktrābja-bhrāntyā hasitam atha nālaṁ sthagayituṁ

hasitvā kāntenādhriyata hasitālī-parikarā ||842||

vrṇdāvana-mahimāmṛtam 5.4—

sakhībhiḥ sambhūya sva-kara-kamala-dvandva-kalitair

jalaiḥ sekaṁ rādhā bahu vidadhatī nāgara-maṇeḥ |

sudhā-pūrṇān varṇān namita-vadanendor alam alaṁ

jito'smīty ākarṇyāsad-uparatā yatra kim iti ||843||

stava-mālā, gītāvalī 42—

= dhanāśrīḥ =

rādhe nija-kuṇḍa-payasi tuṅgīkuru raṅgam |

kiṁ ca siñca piñcha-mukuṭam aṅgīkṛta-bhaṅgam ||dhruva||

asya paśya phulla-kusuma-racitojjvala-cūḍā |

bhītibhir atinīla-niviḍa-kuntalam anu gūḍhā ||

dhātu-racita-citra-vīthir ambhasi parilīnā |

mālāpy atiśithila-vṛttir ajani bhṛṅga-hīnā ||

śrī-sanātana-sumaṇi-ratnam aṁśubhir api caṇḍam |

bheje pratibimba-bhāva-dambhī tava gaṇḍam ||844||

govinda-līlāmṛta 15.68—

cūḍā paścād apasṛtavatī kaustubho bimba-dambhād

gaṇḍe te’sau śaraṇam abhajat kuṇḍale kampa-lole |

līnaṁ cāsīt tilakam alike chinna-bhinnāsya mālā

tasmād yuddhād virama sakhi mā kātaraṁ pīḍayāmum ||845||

govinda-līlāmṛta 15.91—

hari-hari-dayitānāṁ gātra-saurabhya-śaityais

adhika-surabhi-śītaṁ toṣam āsīt sarasyāḥ |

asita-sita-piśaṅgaiḥ karburaṁ cāṅga-rāgair

bhavati hi guṇi-saṅgān nirmalānāṁ guṇāptiḥ ||846||

kṛṣṇāhnika-kaumudī 4.152-186—

evam eva virate jala-yuddhe

manmathasya rabhase pratibuddhe |

āhavaḥ samajaniṣṭa sa padmā-

padmi padma-nayanāvali-sadmā ||847||

ālibhiḥ samavacitya vitīrṇaiḥ

paṅkajaiḥ karatale’nupaśīrṇaiḥ |

udbhuja dara-vikasvara-kakṣaṁ

sā jaghāna hṛdaye kamalākṣam ||848||

yad yad utkṣiptai padmam udārā

vallabhorasi sujāta-vikārā |

tat tad eva sa kareṇa gṛhītvā

tāṁ nihanti kutukena hasitvā ||849||

evam evam ubhayoḥ kara-saṅge

vardhita-cchavi gatāgata-raṅge |

paṅkajaṁ jayati tatra supīva-

prema-hema-paṭavāsa-turīva ||850||

tāvatāṁ jalaruhām anuyāyī

prollasat-parimala-vyavasāyī |

sa dvayor iva kaṭākṣa-śaroghaḥ

pupluve’li-nikaro’yam amoghaḥ ||851||

dor-late vilulite ghana-sāndrā

śvāsa-pālir atha dṛk ca sa-tandrā |

subhruvaḥ stana-taṭī ca sa-kampā

vardhate tad api kely-anukampā ||852||

projjhya paṅkajam alir vadane’syāḥ

pāda-sīmni śapharī savayasyā |

niṣpapāta yugapad yadi dūnā

sā bhiyāsa dayitorasi līnā [||853||](file:///\\4.158\\)

ālayas tu samam etya tam etāḥ

paṅkajaiḥ parita evam abhītāḥ |

jaghnur unnata-bhujāḥ sa-vilāsaḥ

tāṁ ca taṁ ca parihāsa-vikāśam ||854||

tat-sakhī-jana-saroruha-varṣaṁ

hanta sā ca sa ca sa-smita-harṣam |

padminī-dala-mṛṇāla-varābhyāṁ

prākṣipat kara-tale vidhṛtābhyāṁ ||855||

mukhyayā vyatani yuddha-visargaḥ

kiṁ kariṣyati sakhī-jana-vargaḥ |

ity anarti dayitasya sapakṣaiḥ

pakṣibhir jalacarair dhṛta-pakṣaiḥ ||856||

tām uro-dvayaso vāri-nimagnāṁ

vīkṣya kṛṣṇa-savidhe mṛdu-bhagnām |

prāpa koka-mithunaṁ nija-gotra-

bhrāntitaḥ stana-yugāntikam atra ||857||

tad vilokya dayitaḥ karakoṣe-

ṇāmṛśad valati mānasa-toṣe |

apy adhatta kuca-maṇḍalam eṣā

svastikena dhṛta-bhūṣaṇa-veṣā ||858||

kaṇṭham arpayati cāru-mṛṇālaṁ

vallabhe suvalitaṁ suviśālam |

dor-late pulakite vidhu-mukhyāṁ

premṇa eva mahatīyam abhikhyā ||859||

veṣṭayantu parito bhavad-ālyas

tvaṁ ca tiṣṭha sakhi mām anupālya |

ānayadhvam abhito mṛgayitvā

māṁ nimagnam iha sādhu gṛhītvā ||860||

subhruvām atha tathā sthitavatyām

ābalau priya-girā rasavatyāḥ |

nirmamajja dayito’mbuni rasyaḥ

paśyato vidhumukhī-nikarasya ||861||

tāḥ paraspara-parācita-hastāś

candrikā-valaya-jālavad astāḥ |

maṇḍalīṁ vidadhire krama-hrasvāṁ

taṁ vivektum upasarpaṇataḥ svām ||862||

tā upary upari lagna-śarīrā

hrasva-maṇḍalatayā rasa-dhīrāḥ |

pāṇibhiḥ sarasijair iva lolair

vaijayanta salilāny akarālaiḥ ||863||

tāḥ krameṇa savidhaṁ vidhumukhyāḥ

prāptavatya uditotsava-mukhyāḥ |

lebhire na ramaṇaṁ yadi rāmās

tasthur eva hasitair abhirāmāḥ ||864||

tās tathā sthitavatīr vihasantīr

madhyagā vidhumukhī kalayantī |

āha vaḥ katamayaiva sa vāmaḥ

prattam antaram ato sa jagāma[[7]](#footnote-8) ||865||

no mayā na ca mayā na mayāpi

prāttam antaram ayaṁ tu tathāpi |

kutra vā sakhi kayāpy uta rītyā

prāpalāyata tavaiva hi bhītyā ||866||

tat tvam eva sakhi vetsi nitāntaṁ

no vayaṁ tv apagataṁ tava kāntam |

gopayasy api kathaṁ tvad-adhīnā

mādṛśīḥ prati vilāsa-navīnā ||867||

ity amūbhir upahasya vinunyā

sā tilārdha-virahe’py atikhinnā |

vismitā sthitavatī kṛta-cintaṁ

nyakṣipad diśi diśi sva-dṛgantam ||868||

guñjitena kṛta-vāg-vyavasāyaḥ

puñjito madhulihāṁ samudāyaḥ |

vyājahāra nalinī-vana-līnaṁ

līlayā kutukinaṁ tam adīnam ||869||

tās tathaiva kṛta-maṇḍala-bandhaṁ

tat-palāyana-bhiyā’pratibandham |

satvarāntam abhitaḥ parivavruḥ

kām śriyaṁ ca paramāṁ na vivavruḥ ||870||

āvṛtaḥ sa parito’yam amūbhir

jitvarībhr iva kāma-camūbhiḥ |

āpa tuṣṭim atha dṛṣṭy-aravinda-

syandamāna-karuṇā-makarandaḥ ||871||

padminī-vana-vihāriṇam ekaṁ

kiṁ nu veṣṭayatha mām atirekam |

nirjitā api hriyaṁ na labhadhve

khelituṁ punar api prayatadhve ||872||

ity udāra-madhuraṁ madhu-rañji

vyāharantam abalā-gaṇa-gañji |

sa-smayaṁ sa-kutukaṁ sa-virodhaṁ

subhruvo jagadur enam adoṣam ||873||

padma-keli-samaraṁ virahayya

tvaṁ saroruha-vanaṁ prapalayya |

prāptavān asi jito’sy abalābhir

lajjase na hi kalā-kuśalābhiḥ ||874||

vāri-majjana-miṣeṇa hi mūrtaṁ

dhūrta-bhāvam avalambya muhūrtam |

vartmanātha katamena kathaṁ vā

nirgato’si hiryam eṣi na kiṁ vā ||875||

vettu ko’tra kathayiṣyati kasmai

yujyate kathayituṁ na parasmai

yo’bhavat paribhavo bhavatībhyas

taṁ nyavedayad ayaṁ nalinībhyaḥ ||876||

eka eṣa bahavo hi bhavatyaḥ

khelane paribhavo’sya hi satyaḥ |

ity uvāca sumukhī yadi mukhyā

preyaso vyajani kācid abhikhyā ||877||

ehi sundari mamāsi sapakṣā

vetsi me’ntaram amūr na vipakṣāḥ |

pūjayāmi bhavatīm iti kṛṣṇas

tām abhūṣayad atīva sa-tṛṣṇaḥ ||878||

bīja-koṣa-śakalaiḥ avataṁse

sacchadaiś cikura-cāru-vataṁsaḥ |

keśaraiś ca kuṭilālaka-śilpaṁ

tena tena uru-vāñcham analpam ||879||

śaivalena maṇi-kāñcir udāraḥ

san-mṛṇāla-śakalair api hāraḥ |

gaṇḍa-maṇḍalam akāri sa-rāgair

maṇḍitaṁ kamala-ṣaṇḍā-parāgaiḥ ||880||

pāṇinā payasi pāṇi-talasthe

tāḍite kala-ravair avatasthe |

tair akāri jala-maṇḍukam ādyaṁ

tābhir ātma-jaya-ḍiṇḍima-vādyam ||881||

kṛṣṇāhnika-kaumudī 4.191-199—

hari-valgiṣu babhau guṇa-nāśas

tatra bandha-rahitaḥ kaca-pāśaḥ |

te radacchada-puṭāḥ kṣata-rāgāḥ |

sarva-lepa-rahitāḥ stana-bhāgāḥ ||882||

locanaṁ vigalitāñjanam āsīt

kiṅkiṇī kim api maunam ayāsīt |

prāpa nīvir api mokṣa-paratvaṁ

paśya kṛṣṇa-jala-keli-mahattvam ||883||

vrīḍayeva parayā tanu-lagnaṁ

tyāga-bhīti-vaśato’tivirugnam |

nirgalaj-jala-lavair atidīnaṁ

roditīva sudṛśām atha cīnam ||884||

pāṇḍimānam agamat tanu-śobhā

locanaṁ vikaca-kokanadābhāḥ |

tac ca tac ca sudṛśām atiramyaṁ

hṛt-pateḥ samabhavan nanu kāmyam ||885||

pūrvam eva katicit kṛta-khelāḥ

snāta-mṛṣṭa-tanavo dhṛta-celāḥ |

ukta-pūrva-pulinodara-kuñjān

lebhire dhṛta-paricchada-puñjān ||886||

āli-pālir atha vāriṇi rādhā-

kṛṣṇayoḥ praṇayataḥ kṣata-bādhā |

vāri-khelana-makhe’vabhṛthākhyaṁ

snānam ārabhata dīvyad abhikhyam ||887||

cārubhiḥ kara-saroruha-koṣair

nikvaṇat-kanaka-kaṅkaṇa-ghoṣaiḥ |

kṣālayantya ucita-praṇayārdrāḥ

sveda-śīkara-bharair api sārdrāḥ ||888||

padma-reṇu-dala-keśara-nālair

āvilamba-pura-pūrva-marālaiḥ |

tat tayor vidadhire’tha ramaṇyo

hāri vāri-kari-vāri-kariṇyoḥ ||889||

gandha-taila-milana-vyavasāyaiḥ

sa-prabandha-śubha-gandha-kaṣāyaiḥ |

keśa-śodhanam asādhyata pūrvaṁ

gātra-śuddhir atha tābhir apūrvam ||890||

govinda-līlāmṛta 15.93-96—

sevālībhiḥ kṛṣṇa-kṛṣṇa-priyās tās

tailair gandhodvartanaiḥ sevitāṅgāḥ |

premṇānyonyaṁ snāpayitvā praharṣāt

snātvottasthur nīratas tīrtha-tīre ||890||

gaurāṅgīṇām aṅga-lagnāmbarāntā-

dvārāṁ dhārā niṣpatantyo virejuḥ |

yadvat sauvarṇācala-kṣudra-śṛṅga-

śreṇī-lagnācchāradāmbhoda-vṛndāt ||891||

visrasta-kuntala-tateḥ śikharād galantas

tāsāṁ guṇa-grathita-mauktika-pālit-tulyāḥ |

antar-hṛdīśitur alaṁ jala-bindavo’mī

ekāvalī-nicayatām upalabhya rejuḥ ||892||

svapne’pi durlabha-viloka-lavasya tasya

dṛṣṭāpta-vighna-rahiteṣṭa-susaṅgam asya |

citraṁ cirān madhurmāmṛtam āpibantyas

tṛṣṇābhivṛddhim agaman dviguṇāṁ mṛgākṣyāḥ ||893||

govinda-līlāmṛta 15.99-108—

ālī-calena parimārjita-deha-keśaś

cīnāṁśukaiḥ parihitodgamanīya-celaḥ |

kṛṣṇaś ca kṛṣṇa-ramaṇī-nicayaḥ sasabhyaḥ

śrī-padma-mandiram ito drutam āruroha ||894||

analpair ākalpaiḥ kusuma-racitair bhūṣaṇa-cayair

niviṣṭaṁ taṁ yāmye kamala-gṛha-sat-kuṭṭima-vare |

nija-prāṇa-preṣṭhaṁ praṇaya-paripāṭī-ghaṭanayā

svayaṁ śrī-rādhālī-nicaya-sahitā maṇḍayati sā ||895||

dhūpair āguravair viśuṣka-surabhīn śrī-kaṅkatī-śodhitān

mallī-garbhaka-veṣṭitān sva-dayitasyodyamya baddhvā kacān |

jātī-raṅgaṇa-yūthikā-bakula-sad-gāṅgeya-yūthī-kṛtair

gucchotpallava-ketakī-dala-lasac-cāmpeya-barhānvitaiḥ ||896||

guñjā-mauktika-mālya-yugma-vilasat-pārśva-dvayair mālyakair

ūrdhvordhva-krama-veṣṭitāṁ stavaka-yuk-piñchair lasat-śekharām |

mūle sthūlatāṁ susūkṣma-śikharāṁ kṛṣṭāli-vṛndāṁ vyadhāt

cūḍāṁ cāmara-ḍāmarīm alikagāṁ rādhā jagan-mohinīm ||897||

yasyāṁ lagnā na dṛg-ali-ghaṭā nirjihīte’ṅganānāṁ

yā saṁlagnā hṛdaya-kamale jātu naitaj jahāti |

yasyāś chāyā bhramayati sakṛd-vīkṣyamāṇāpi kṛṣṇaṁ

kārṣṇīṁ cūḍā vilasati jagat sā pibantī sva-dhāmnā ||898||

yat kauṅkamaṁ lalitayā tilakaṁ lalāṭe

sṛṣṭaṁ hareḥ śaśi-nibhaṁ mada-bindu-madhyam |

śrī-khaṇḍa-bindu-nicitaṁ bahir etad āsāṁ

hṛt-khaṇḍane madana-hāṭaka-cakram āsīt ||899||

bhakti-cchedair anvitāṁ yāṁ sucarcāṁ

citrā cakre kauṅkumīṁ tat tanau sā |

lāvaṇyormi-cañcalāsmārayat tāṁ

dīvyad-gopī-kṛṣṇa-yugmāṇi rāse ||900||

citrātha citram akaron nija-mitra-gātre

maitrī-pavitra-caritāmbuda-jaitra-kāntau |

yat tat sakhī nayana-khañjana-bandhanāya

kandarpa-śākunika-vistṛta-jālam āsīt ||901||

nānā-varṇa-sugandha-puṣpam puṣpaiḥ kṛtaiḥ pallavaiḥ

kḷptaiḥ kuṇḍala-hāra-kaṅkaṇa-lasan-mañjīra-kāñcy-aṅgadaiḥ |

tābhir yābharaṇair mudā priya-tanau śrī-veśa-bhaṅgī kṛtā

saivāsāṁ nayanaiṇa-bandhana-vidhau kāmasya pāśāyate ||902||

pauṣpaiś cābharaṇais tatra rādhā kāṇḍa-paṭāvṛtā |

ālībhir bhūṣitālyaś ca sevikā-nicayaiḥ kramāt ||903||

(ajñātasya)—

aśokair bāṇaiḥ sad-vicakilā śirīṣair maruvakaiḥ

sarojaiḥ kundādyai racita-bahu-bhūṣākṛti-bharaiḥ |

maṇīn jetuṁ śīlaiḥ kara-caraṇa-vakṣaḥ-prabhṛtiṣu

sukelī rādhāṁ dāsy uru-guṇavatī bhūṣitavatī ||904||

caitanya-caritāmṛta-mahā-kāvya 10.16-26—

vāsitāni paṭavāsa-vimardair

nirbharaṁ tanu-sukhāni tanūni |

aṁśukāni dadhire madirākṣyo

mānmathāni kim u śuddha-yaśāṁsi ||905||

aṁśukāñcala-lasan-niviḍoruḥ

subhruvāṁ kanaka-saubhaga-kamraḥ |

manmathasya nagarī sapatāka-

stambha-dambham aharat sa-viśeṣam ||906||

gandha-vāsita-sitāṁśuka-khaṇḍair

mārjanāya samalaṅkṛta-garbhaḥ |

rājati sma sudṛśāṁ kaca-pāśaḥ

kaumudīm iva pibaṁs timiraughaḥ ||907||

mṛṣṭa-mukta-cikurā valayantī

cāru-vāma-karajair alakāgram |

darpaṇārpita-vilocana-lakṣmīḥ

kāpi kāma-nagarīva rarāja ||908||

sat-prasādha-nikayā laghu-helaṁ

mṛṣṭa-mukta-cikurā vara-nārī |

anvalipta vapur uttama-sāndraiḥ

kuṅkuma-cchidura-candana-paṅkaiḥ ||909||

sāndra-candra-mṛganābhi-vibhinnaḥ

kauṅkumena ca rasena vimugdhaḥ |

ādadhe vapuṣi mugdha-vadhūbhiś

candra-paṅka iva candana-paṅkaḥ ||910||

bhūṣaṇasya ca vibhūṣaṇam aṅgaṁ

tat kim ebhir iti kāpi varāṅgī |

nābhajat kim api kintv anubheje

kevale sad-anulepana-cele ||911||

sparśana-vyavadhir eva kim anyn

mā kṛthāḥ sutanu tat-tanu-bādhām |

ity adaḥ priya-sakhī-vacanānte

nānulepam api kācid iyeṣa ||912||

locana-dvaya-rucaiva samīpaṁ

prāptayā śravaṇayor atiśobhā |

jāyate kim amuneti kayācin

nādadhe kuvalayasya vataṁsam ||913||

muktam uktam api kaiśikam etac

chobhate yad api mugdha-sakhībhiḥ |

svīya-śilpa-kalanād iva yuktyā

bandhanaṁ tad api cāru vitene ||914||

darpaṇasya khalu darpaṇam etal

locyatāṁ katham iti pravarāṅgī |

aṅgam aikṣata sa-vibhramam aṅge

svaccham acchatara-hāṭaka-gaure ||915||

kṛṣṇāhnika-kaumudī 4.206—

tāś ca tāś ca sudṛśo mitho mithaḥ

sva-sva-veśa-kṛti-cāturīm atha |

saṁvidhāya punar eva saṁhatāḥ

preyaso nikaṭam eva saṁśritāḥ ||916||

kṛṣṇāhnika-kaumudī 4.213-223—

kaumudī-kumudinī-kumudvatī-

śītalā-śaśikalā-kalāvatī |

rūpa-mañjarir anaṅga-mañjarī

keli-mañjarir aśoka-mañjarī ||917||

vanya-bhojana-vidhāna-kauśale

paṇḍitā mṛgadṛśo hy anāvile |

anvatanvata tam udyamaṁ tayā

vṛndayā parijanaiḥ sametayā ||918||

mātulaṅgaka-rasair atha yuktaṁ

sāra-śuddha-mathitair abhiṣiktaḥ |

īrṣyayeva na paraspara-saktaḥ

sūkṣma-śubhra-mṛdulāguṇa-pṛktaḥ ||919||

bhavya-navya-vilasan-mṛdam atra

śoṇikā-vivara-vāsa-pavitraḥ |

prātar eva bhavanāhṛta-sadyaḥ

kṣālitānna[[8]](#footnote-9)-nikaro niravadyaḥ ||920|| (yugmakam)

māṁsalāni śaśi-māṁsa-mahāṁsi

prāpta-sāra-ghanasāra-rajāṁsi |

svādu-nirjita-sudhāmbu-nidhīni

prāpitāni lalitāni dadhīni ||921||

pakva-vikvaṇa-sudāḍima-bījais

tad-rasair amṛta-saubhaga-bījaiḥ |

tāla-sasya-valayair atinavyais

tad-rasair api sudhā-rasa-bhavyaiḥ ||922||

bīja-lāṅgali-phaloccaya-garbhaiḥ

komalaiḥ śaśi-mayūkha-sagarbhaiḥ |

tāla-bīja-jaṭharāṅkura-mūlaiś

cāru-komalatayā jita-tūlaiḥ ||923||

snigdha-bhāsuraka-śeruka-rājair

bīja-koṣa-bhavanis tuṣa-bījaiḥ |

nāgaraṅga-phala-koṣa-samūhaiḥ

pīlubhiś ca rasa-bhāra-durūhaiḥ ||924||

āma-miṣṭa-sahakāra-phalānāṁ

khaṇḍakaiḥ sulalitaiḥ surasānām |

gostanī-phala-cayaiś ca supākaiḥ

svādu-gandha-laharī-kṛta-sekaiḥ ||925||

udyad-aṅkura-kaṇair atimudgaiḥ

sārdrakaiḥ salavaṇair api mudgaiḥ |

bhāsvad-iksū-sakalair api śīrṇaiḥ

komalaiḥ sarasatā-paripūrṇaiḥ ||926||

pūritā nava-palāśa-palāśair

nirmitā marakata-pratikāśaiḥ |

droṇayaḥ parijanaiḥ saha bhavyā

vṛndayopajahrire vanda-devyā ||927|| (ṣaḍbhiḥ kulakam)

govinda-līlāmṛta 15.111-112—

bhoktuṁ tāny upaviṣṭo’sau śubhra-puṣpāṁśukāsane |

savye śrī-subalas tasya dakṣiṇe madhumaṅgalaḥ ||928||

upaviṣṭā puro rādhā tāni sālī vaneśayā |

ānīyānīya dattāni tebhyaḥ pariviveśa sā ||929||

kṛṣṇāhnika-kaumudī 4.224-229—

sambhṛtā viśada-kāca-ghaṭīṣu

sphāṭikīṣu sutaṭīṣu puṭīṣu |

ārarāja sā rasāla-rasaughaḥ

saurabhasya laharībhir amoghaḥ ||930||

suprapānaka-rasāś ca suśītāḥ

śuddha-sāra-ghanasāra-parītāḥ |

rejr alpa-maricāḥ susitābhir

bhūribhir vilulitāś ca sitābhiḥ ||931||

nārikela-valayāḥ kṛta-śaṅkhā-

kāra-cārava udāra-supuṅkhāḥ |

miṣṭatā-parimala-vyaya-śaṅkāś

cāru-cela-pihitā vikalaṅkāḥ ||932||

ekam ekam akhilasya vastunaḥ

svādu-moda-para-bhāga-vāstunaḥ |

īṣad īṣad upagṛhya pāṇinā

sā dadau priya-kare smitānanā ||933||

cāru-kartarikayottamottamaṁ

sā nikṛtya sahakāram aklamam |

pāṇinā praṇayi-pāṇi-paṅkaje

datta-modam atulaṁ ca sasvaje ||934||

uttamottamam avekṣya pāṇinā

sā rasāla-phalam ambujānanā |

saṁnigālya paripūrya sat-puṭīr

ānināya purato’sya pauraṭīḥ ||935||

govinda-līlāmṛta 15.127-129—

sitābhiḥ kṣīra-sāraiś ca kṛtān śrī-rādhayālaye |

nāraṅga-rucakāmrādi-phalākāra-vikārakān ||936||

phala-puṣpa-yutān vṛkṣān śarkarā-pāka-nirmitān |

bilva-dāḍima-śīryāmra-nāraṅga-rucakādikān ||937||

kṛṣṇa-pañcendriyāhlādi-guṇān gehe tayā kṛtān |

laḍḍukāni candrakānti-gaṅgājala-mukhāni ca ||938||

govinda-līlāmṛta 15.131-132—

panasāmrādika-rasān madhu-candra-sitānvitān |

karpūrāmṛta-kely-ādīny ānītāni priyālibhiḥ ||939||

paryaveśayad etāni sarvāṇi rādhikā kramāt |

tābhyāṁ saha haris tāni bubhuje kamalekṣaṇaḥ ||940||

govinda-līlāmṛta 15.134—

baṭur nindan praśaṁsaṁś ca bhakṣyāṇi ca tad-arpikāḥ |

sarvās tā hāsayāmāsa sa-narma-mukha-vaikṛtaiḥ ||941||

kṛṣṇāhnika-kaumudī 4.230-232—

yad yad eva dayitā-kara-koṣe

sā dadāti suṣamākṛta-poṣe |

tat tad eva bubhuje sa sahāsaḥ

prema sat-prakaṭayan savilāsaḥ ||942||

evam eva sa sampāpya kānana-

prīti-bhojanam athāmbujānanaḥ |

ācacāma bahu vāma-locanaḥ

puṇḍarīka-dala-dīrgha-locanaḥ ||943||

so’vidhāsya vadanaṁ mukha-vāsaiś

cāru sāra-ghanasāra-vilāsaiḥ |

icchayā maṇi-śilopari kuñja-

dvāri bhūruha-tale prasasañja ||944||

govinda-līlāmṛta 15.136-137—

yātas tataḥ sa harir ambuja-mandirāntaḥ

śete’tra sat-kusuma-kalpita-talpa-madhye |

tāmbūla-dāna-pada-lālana-bījanādyais

tatra priyālibhir amuṁ tulasī siṣeve ||945||

tāmbūla-vīṭikām aśnan tat-padma-yāmya-kuṭṭime |

śete śītala-śayyāyāṁ subalena samaṁ baṭuḥ ||946||

kṛṣṇāhnika-kaumudī 4.233-238—

kṛṣṇa-bhukta-pariśiṣṭam abhīṣṭaṁ

premato’ttu-manasām atimiṣṭam |

prāpya yogya-pariveśana-kālaṁ

subhruvāṁ hṛdayāmāsa vilolam ||947||

mukhyayā sati kiyaty upabhukte’

smābhir attum ucitaṁ hi vivikte |

ity avetya hṛdayaṁ sva-sakhīnāṁ

sā jagāda sudatī sumukhīnāṁ ||948||

aśnumaḥ saha vayaṁ tvam amande

sādhu sādhvi pariveśaya vṛnde |

ālibhir nahi vinā pratiprattuṁ

śaktir asti mama kiṁ punar uttamam ||949||

maṇḍalena kutukād upaviṣṭāsv

āsu sādaram asāv upadiṣṭā |

paryāveśayad anukrama-pālī

rādhikāṁ prathamato’tha tadālīḥ ||950||

vṛndayā pratijanaṁ rasayitvā

tat-krameṇa pariveśitam attvā |

tā viduḥ priyatamādhara-sīdhu-

sparśataḥ prakṛtito’py atisādhu ||951||

sauhṛdena hṛdayaṁ rasayitvā

tāḥ krameṇa sakalaṁ tad aditvā |

sādhu dhauta-vadanaā mukhavāsaṁ

bhejur ātta-ghanasāra-vilāsam ||952||

govinda-līlāmṛta 15.140-146—

athācamyāyayuḥ sarvāḥ śrī-padma-mandirāntaram |

talpe rādhā sakhī-pāliḥ paritaḥ samupāviśat ||953||

tāmbūla-carvitaṁ tābhyaḥ śrī-hares tulasī dadau |

nāndīmukhyai dhaniṣṭhāyai kundavallyai ca vīṭikāḥ ||954||

tataḥ sā tulasī rūpa-mañjarī ca vaneśvarī |

bhakṣyāṇy urvaritāny āduḥ sevikālī-cayaiḥ samam ||955||

tāsu bhuktvā gatāsv atra sakhyas tat-pūrva-kuṭṭime |

nirgatya suṣupuḥ sarvā nāndīmukhy-ādayaś ca tāḥ ||956||

tataḥ śrī-rādhikā tābhyo dadau tāmbūla-carvitam |

vṛndāyai vīṭikāṁ sā ca tām adantī bahir yayau ||957||

kṛṣṇaḥ kāntāṁ tāṁ samākṛṣya hrīṇāṁ

hāsaṁ hāsaṁ yatnataḥ svānanābjāt |

tāmbūlīyaṁ carvitaṁ tan-mukhābje

nyasyan hṛṣyan śāyayāmāsa pārśve ||958||

śrī-rūpa-mañjarī-mukhya-sakhībhir vījanādibhiḥ |

sevitau tau kṣaṇaṁ tatra nidrā-sukham avāpatuḥ ||959||

govinda-līlāmṛta 16.1-5—

atha kṣaṇāt tau pratilabdha-bodhāv

utthāya talpopari sanniviṣṭau |

pūrvaṁ prabuddhāḥ prasamīkṣya sakhyo

yayuḥ sakhībhyāṁ saha tat-samīpam ||960||

vṛndāpy āyāt sva-śiṣyau sā bālau vidyā-viśāradau |

kalokti-mañjuvāk-saṁjñau gṛhītvā sārikā-śukau ||961||

tatas tau paṭhato namrau jaya vṛndāvaneśvara |

jaya vṛndāvaneśāni jayatālyaḥ prasīdata ||962||

rādhā-dṛg-iṅgitābhijñā vṛndā vijñā samādiśat |

paṭheti kīraṁ kīro'pi papāṭhānandayan sabhām ||963||

guṇaiḥ svair hīnā me yadapi kavitā nātimadhurā

satāṁ svādyāthāpy acyuta-guṇa-yutatvena bhavitā |

ayaḥ-śastrī spṛṣṭā mṛgayu-gṛha-gā sparśa-maṇinā

suvarṇatvaṁ prāptā bhavati mahatāṁ bhūṣaṇa-kṛte ||964||

ānanda-vṛndāvana-campū 5.12[[9]](#footnote-10)—

jaya śrīmad-vṛndāvana-madana nandātmaja vibho

priyābhīrī-vṛndārika-nikhila-vṛndāraka-maṇe |

cidānandasyandādhika-padāravindāsava namo

namaste govindākhila-bhuvana-kandāya mahate ||965||

krama-dīpikā 3.7-16—

sūtrāma-ratna-dalitāñjana-megha-puñja-

pratyagra-nīla-jalajanma-samāna-bhāsam |

susnigdha-nīla-ghana-kuñcita-keśa-jālaṁ

rājan-manojña-śiti-kaṇṭha-śikhaṇḍa-cūḍam ||966||

rolamba-lalita-sura-druma-sūna-kalpi-

tottaṁsam utkaca-navotpala-karṇa-pūram |

lolālaka-sphurita-bhāla-tala-pradīpta-

gorocanā-tilakam uccalac-cilli-mālam ||967||[[10]](#footnote-11)

āpūrṇa-śārada-gatāṅkuśa-śāṅka-bimba-

kāntānanaṁ kamala-patra-viśāla-netram |

ratna-sphuran-makara-kuṇḍala-raśmi-dīpta-

gaṇḍa-sthalī-mukuram unnata-cāru-nāsam ||968||

sindūra-sundaratarādharam indu-kunda-

mandāra-manda-hasita-dyuti-dīpitāṅgam |

vanya-pravāla-kusuma-pracayāvakḷpta-

graiveyakojjvala-manohara-kambu-kaṇṭham ||969||

matta-bhramara-juṣṭa-vilambamāna-

santāna-kapra-sava-dāma-pariṣkṛtāṁsam |

hārāvalī-bhagaṇa-rājita-pīvaroro-

vyoma-sthalī-lasita-kaustubha-bhānumantam ||970||

śrīvatsa-lakṣaṇa-sulakṣitam unnatāṁsam

ājānu-pīna-parivṛtta-sujāta-bāhum |

ābandhurodaram udāra-gambhīra-nābhiṁ

bhṛṅgāṅganā-nikara-mañjula-roma-rājim ||971||

nānā-maṇi-praghaṭitāṅgada-kaṅkaṇormi-

graiveya-sāra-sana-nūpura-tunda-bandham |

dvyāṅga-rāga-paripañjaritāṅga-yaṣṭim

āpīta-vastra-parivīta-nitamba-bimbam ||972||

cārūru-jānum anuvṛtta-manojña-jaṅgha-

kāntonnata-prapada-nindita-kūrma-kāntim |

māṇikya-darpaṇa-lasan-nakharāji-rājad-

ratnāṅguli-cchadan-sundara-pāda-padmam ||973||

matsyāṅkuśāradara-ketu-yavābja-vajra-

saṁlakṣitāruṇa-karāṅghri-talābhirāmam |

lāvaṇya-sāra-samudāya-vinirmitāṅga-

saundarya-nirjita-manobhava-deha-kāntim ||974||

āsyāravinda-paripūrita-veṇu-randhra-

lolat-karāṅguli-samīrita-divya-rāgaiḥ |

śaśvad-dravī-jṛta-vikṛṣṭa-samasta-jantu-

santāna-santatim ananta-sukhāmbu-rāśim ||975||

vande vrajendra-sūnuṁ taṁ

rādhā-saṅga-vihāriṇam ||976||

śārikā prāha, ānanda-vṛndāvana-campū 11.66-73—

susnigdha-dīrgha-ghana-kuñcita-keśa-pāśaṁ

manda-bhramad-bhramara-kāvali-bhavya-bhālam |

subhrū-lataṁ svalakam unnata-cāru-nāsaṁ

ghreyaṁ bhaviṣyati kadāsya tad-āsya-padmam ||977||

mādhurya-sindhum adhi yasya bhaven nipātas

tat kevalaṁ madhurimāṇam urīkaroti |

uṣṇīṣa-sīmani sahela-gatā murārer

gocchandarajjur api majjati ramyatāyām ||978||

ratnollasan-makara-kuṇḍala-tāṇḍavane

vibhrājamānatamam asya kapola-bimbam |

tāmbūla-gandhi-radanacchada-bandhujīvair

dhanyāḥ paraṁ pramuditāḥ paripūjayanti ||979||

śrīvatsa-kaustubha-ramā-vanamālikānāṁ

lakṣmī-bhareṇa parayāpi ca hāra-bhāsā |

vibhrājamāna-parihāsam amuṣya vakṣaḥ

kā nāma vāma-nayanecchati na praveṣṭum ||980||

jānu-dvayī-lavaṇimāmṛtam uddidhīrṣvoḥ

pārśva-sthayor mada-mano-bhava-nāga-yūṇoḥ |

śuṇḍā-dvayīva bhujayor dvitayīyam asya

kasyā viloḍayati hanta na hṛt-taḍāgam ||981||

āvellitaṁ suvalitāvalibhir valībhir

muṣṭi-prameyam api puṣṭam ivaujasā yat |

lagnaṁ muhus tad-avalagnam amuṣya no’ntar

hā hanta tat kṛśam idaṁ ca kṛśīkaroti ||982||

lāvaṇya-kala-taru-koṭara-kalpanābhī-

niryat-tanu-bhramara-rājir ivonmukhīyam |

romāvalir malinimānam aho vahantī

hā hanta kāla-bhujagīva dadaṁśa hṛn naḥ ||983||

śoṇāravinda-ruci-nindakam aṅghri-yugmaṁ

vajrāṅkuśa-dhvaja-saroruha-lakṣma-lakṣmi |

mañjīra-ratna-kiraṇollasad-aṅgulīkaṁ

vakṣas-taṭīm ahaha bhūṣayitā kadā nu ||984||

govinda-līlāmṛta 16.6—

cakrārdhenu-yavāṣṭa-koṇa-kalasaiś chatra-trikoṇāmbaraiś

cāpa-svastika-vajra-goṣpada-darair mīnordhva-rekhāṅkuśaiḥ |

ambhoja-dhvaja-pakva-jāmbava-phalaiḥ sal-lakṣaṇair aṅkitaaṁ

jīyāt śrī-puruṣottamatva-gamakaiḥ śrī-kṛṣṇa-pāda-dvayam ||985||

ānanda-vṛndāvana-campū 1.1-2—

vande kṛṣṇa-padāravinda-yugalaṁ yasmin kuraṅgī-dṛśāṁ

vakṣoja-praṇayī-kṛte vilasati snigdho’ṅgarāgaḥ svataḥ |

kāśmīraṁ talaśoṇimoparitanaḥ kastūrikāṁ nīlimā

śrī-khaṇḍaṁ nakha-candra-kānti-laharī nirvājam ātanvate ||986||

śoṇa-snigdhāṅguli-dala-kulaṁ jāta-rāgaṁ parāgaiḥ

śrī-rādhāyāḥ stana-mukulayoḥ kuṅkuma-kṣoda-rūpaiḥ |

bhakta-śraddhā-madhu nakha-mahaḥ-puñja-kiñjalka-jālaṁ

jaṅghānālaṁ caraṇa-kamalaṁ pātu naḥ pūtanāreḥ ||987||

caitanya-candrodaya 7.12—

līḍhān eva pathaś cakora-yuvatī-yūthena yāḥ kurvate

sadyaḥ spāṭikayanti ratna-ghaṭitāṁ yāḥ pāda-pīṭhāvalīm |

yāḥ prakṣālita-mṛṣṭayor jala-lava-prasyanda-śaṅkākṛtas

tāḥ kṛṣṇasya padābjayor nakha-maṇi-jyotsnāś ciraṁ pāntu vaḥ ||988||

govinda-līlāmṛta 16.18—

candrendīvara-candanendu-naladācchītaṁ lasat-saurabhaṁ

rādhāyāḥ stana-saṅga-lolupatamaṁ tat-pāṇi-saṁlālitam |

tac-chrī-kuṅkuma-carcitaṁ sulalitaṁ śobhāli-līlāspadaṁ

tac-chrī-kṛṣṇa-padāmbujaṁ bhavatu naḥ saṁvāhanīyaṁ sadā ||989||

govinda-līlāmṛta 16.20—

gulphau bakārer lasato'ticikkaṇau

lāvaṇya-bhaṅgocchalitau suvartulau |

kalinda-kanyā-tanu-vīci-nirjharād

arddhoditendīvara-korakāv iva ||990||

govinda-līlāmṛta 16.25—

marakata-maṇi-rambhā-stambha-sambhedi-dhātrā

bhuvana-bhavana-mūla-stambhatāṁ lambhitaṁ yat |

yuvati-nicaya-cetaḥ pīlu-nīlāśma-kīlaṁ

praṇayatu hari-jaṅghā-yugmam aṅgho vighātam ||991||

govinda-līlāmṛta 16.28-29—

mādhurya-lakṣmyā rucirāsana-dvayaṁ

lāvaṇya-vallyā guru-parva-yugmakam |

śobhā-śriyo'laṅkṛti-peṭikā-yugaṁ

jānu-dvayaṁ bhāti manoharaṁ hareḥ ||992||

ramyorū-parva-dvayam adbhutaṁ harer

māhendranīlaṁ laghu sampuṭa-dvayam |

asaṅkhya-go-saṅkhya-kulāṅganā-tates

te citta-cintāmaṇayo'tra mānti yat ||993||

govinda-līlāmṛta 16.31—

uru-dvayaṁ suvalitaṁ lalitaṁ bakāreḥ

pīnaṁ sucikvaṇam adhaḥ-krama-kārśya-yuktam |

kandarpa-vṛnda-vara-nartaka-lāsya-raṅgaṁ

lāvaṇya-keli-sadanaṁ hṛdi naś cakāstu ||994||

govinda-līlāmṛta 16.34-36—

rambhāli-garva-bhara-dāraṇa-sanniveśe

mattebha-hasta-mada-mardana-mārdave ye |

śrī-rādhikā-karabha-santata-sevyamāne

kenopamāntu kavayo hari-sakthinī te ||995||

vistīrṇa-pīnam atisundara-sanniveśaṁ

rāsa-sthalaṁ sarati kāma-naṭārbudānām |

ābhīra-dhīra-ramaṇī-kamanīya-śobhaṁ

śrī-śroṇī-maṇḍalam alaṁ vilasaty aghāreḥ ||996||

katīra-bimbam lasad-ūrdhva-

kāya-tamāla-nīlāśma-kṛtāla-bālam |

kṛṣṇasya lāvaṇya-jalāli-khelat-

kāñcī-marālī-valitaṁ vibhāti ||997||

govinda-līlāmṛta 16.44—

dṛṣṭvā bakārer avalagna-sauṣṭhavaṁ

nijāvalagnasya kukīrti-śaṅkayā |

durgāsu durgā janakasya bhū-bhṛto

darīṣu pārīndra-gaṇā vililyire ||998||

govinda-līlāmṛta 16.46—

śrī-kṛṣṇa-vigraha-tamāla-sura-drume'smin

śobhā-maranda-bhṛta-nābhi-sukoṭaro'sti |

lobhād vadhū-dṛg-alipālir iha praviṣṭā yat

sā punar nahi nireti rase nimagnā ||999||

govinda-līlāmṛta 16.49—

lavaṇima-madhu pītvā nābhi-padmān murārer

vraja-yuvati-janānāṁ netra-bhṛṅgārbhakāliḥ |

udara-nalina-patre yā papātoccalantī

tanuruha-tati-dambhāt saiva śete pramattā ||1000||

govinda-līlāmṛta 16.52-53—

hṛdy ucchalat-tanuruha-cchala-niḥsṛta-

śrī-nābhi-hradānupatitādi-rasa-pravāham |

alpocca-pārśva-yugalaṁ dara-nimna-madhyaṁ

madhye mano mama harer udaraṁ cakāstu ||1001||

rādhā-citta-marāla-dṛk-śapharikā-śaśvad-vilāsāspadam

kāñcī-sārasa-pāli-nisvani-taṭaṁ lomāli-śaibālakam |

lāvaṇyāmṛta-pūritaṁ trivalikā sūkṣmormi-vibhrājitaṁ

śrī-nābhī-nalinaṁ lasaty agharipoḥ śrī-tunda-sat-palvalam ||1002||

govinda-līlāmṛta 16.55-57—

rekhā-svarūpa-ramayāśrita-vāma-bhāgaṁ

śrīvatsa-sac-chavi-virājita-dakṣiṇāṁśam |

kaṇṭha-stha-kaustubha-gabhasti-virājamānaṁ

śaśvad-vilāsa-lalitaṁ vana-mālikāyāḥ ||1003||

śrī-ballavī-hṛdaya-dohada-bhājanaṁ

śrī-rādhā-mano-nṛpa-harinmaṇi-siṁha-pīṭham |

trailokya-yauvata-manohara-mādhurīkaṁ

vakṣaḥ-sthalaṁ suvipulaṁ vilasaty aghāreḥ ||1004||

muktāvalī-suradhunī-tanu-romarājī-

bhāsvatsutā-tarala-kānti-sarasvatīnām |

saṅgena maṅgala-karaṁ trijagaj-janānāṁ

kṛṣṇasya naumi tam uraḥ-sthala-tīrtha-rājam ||1005||

govinda-līlāmṛta 16.63—

pīnāyatau lavaṇimocchalitau suvṛttau

padmādi-viśva-ramaṇī-kamanīya-śobhau |

pīna-stanī-hṛdaya-dohada-bhājanaṁ tau

śrīmad-bhujau manasi me sphuratām aghāreḥ ||1006||

alaṅkāra-kaustubha 8.46—

ratna-stambhau vraja-mṛgadṛśāṁ citta-dolotsavasya

śrī-rādhāyā rati-jaya-kalā-toraṇottāna-daṇḍau |

daityendrānāṁ paribhava-mahā-yajña-nīlendra-yūpau

śuṇḍe kāma-pramada-kariṇo kṛṣṇa-bāhū smarāmaḥ ||1007||

govinda-līlāmṛta 16.67-77—

śaṅkhordhendu-yavāṅkuśair ari-gadāc chatra-dhvaja-svastikair

yūpābjāsi-halair dhanuḥ-parighakaiḥ śrī-vṛkṣa-mīneṣubhiḥ |

nandyāvarta-cayais tathāṅguli-gatair etair nijair lakṣaṇair

bhātaḥ śrī-puruṣottamatva-gamakaiḥ pāṇī harer aṅkitau ||1008||

hastau svabhāva-mṛdulāv api karkaśau tau

śaurer mahā-puruṣa-lakṣmatayocur eke |

tan nāmṛtaṁ yadi tadā kamaṭhī-kaṭhora

gopī-stanāniśa-vimardanam atra hetuḥ ||1009||

anaṅga-śara-jarjjara-vraja-navīna-rāmāli-hṛd-

viśalya-karaṇauṣadhi-prathama-pallavau santamau |

rasocchalita-rādhikorasija-hema-kumbha-dvayī-

vibhūṣaṇa-navāmbuje vraja-vidhoḥ karau dīvyataḥ ||1010||

śrī-kāmāṅkuśa-tīkṣṇa-śuddha-mukuṭaiḥ pūrṇendu-san-maṇḍalaiḥ

śliṣṭānyonya-milad-dalāvali-śiraḥ-paścād-vibhāge kvacit |

abje ced abhaviṣyatāṁ vikasita-śyāmāmbujāntargate

śrī-pāṇyor upamāṁ tadātra kavayo'dāsyann amūbhyāṁ hareḥ ||1011||

vṛṣabha-kakuda-nindi-skandhayos tuṅgatāṁ

sat-puruṣa-varatayaivety āhur eke bakāreḥ |

mama tu matam idaṁ śrī-rādhikā-dor-mṛṇālī

satata-milana-modotphullataivātra hetuḥ ||1012||

aṁsau harer ullasataḥ samunnatau

manye lasat-kaustubha-kaṇṭha-mādhurīm |

draṣṭuṁ sadodgrīvikayotsukena tāṁ

pārśva-dvayenonnamitau sva-mastakau ||1013||

ūrdhve suvistṛtam adhaḥ krama-kārśya-yuktaṁ

mādhurya-bhūmi-bhuja āsanam aindranīlam |

lāvaṇya-pūra-vahanād dara-nimna-madhyam

iṣṭaṁ dṛśāṁ mṛgadṛśāṁ hari-pṛṣṭham īḍe ||1014||

susthūla-mūlād dara-kārśya-mañjulā

sva-mādhurī-siṁha-śirodhi-darpa-hṛt |

śrī-keśa-jūṭasya vilāsa-khaṭṭikā

suvartulā bhāti mukunda-kandharā ||1015||

pika-tata-śuṣirālī-nāda-nindi-svarormis

tri-bhuvana-jana-netrānandi-rekhā-traya-śrīḥ |

nava-nava-nija-kāntyā bhūṣita-śrī-maṇīndro

vilasati baka-śatroḥ kaṇṭha-nīlāśma-kambuḥ ||1016||

kaṇṭho harer lasati kaustubha-rāja-haṁs-

līlāmṛtākṣaya-saraḥ satataṁ yato'smāt |

lāvaṇya-narma-kavitā vara-gāna-sampad

divyāpagāḥ pratidiśaṁ kila niḥsaranti ||1017||

nāsā-hanv-adharoṣṭha-gaṇḍa-cibuka-śrotrādi-divyad-dalaṁ

śrī-dantāvali-keśaraṁ smita-madhu-bhrājy-ullasat-saurabham |

śrī-netra-dvaya-khañjanaṁ bhramarikair bhrū-bhṛṅgikāly-āvṛtaṁ

śrī-jihvādbhuta-karṇikaṁ vijayate śrī-kṛṣṇa-vaktrāmbujam ||1018||

govinda-līlāmṛta 16.79—

bandhūke mukurau sukunda-kalikā-pālyo naṭat-khañjanāv

ardhenduṁ tila-puṣpakaṁ smara-dhanur lolāli-mālām api |

pūrṇendau yadi tat-kalaṅkam udapāsyaitāny adhāsyad vidhiḥ

śrī-kṛṣṇasya kavīśvarā mukham upāmāsyāṁs tadaivāmunā ||1019||

govinda-virudāvalī 56—

udañcad-atimañjula-smita-sudhormi-līlāspadaṁ

taraṅgita-varāṅganā-sphurad-anaṅga-raṅgāmbudhiḥ |

dṛg-indu-maṇi-maṇḍalī-salila-nirjhara-syandano

mukunda mukha-candramās tava tanoti śarmāṇi naḥ ||1020||

jagannātha-vallabha 1.3—

kāmaṁ kāma-payonidhiṁ mṛga-dṛśām udbhāvayan nirbharaṁ

cetaḥ-kairava-kānanāni yaminām atyantam ullāsayan |

rakṣaḥ-koka-kulāni śoka-vikalāny ekāntam ākalpayann

ānandaṁ vitanotu vo madhuripor vaktrāpadeśaḥ śaśī ||1021||

govinda-līlāmṛta 16.80-81—

bālye jananyāṅguli-lālane yad-

aṅguṣṭha-saṅgād dara-nimna-madhyam |

adho'ṅguli-dvandva-kṛtonnateś ca

svalponnatāgrāṁśam ameya-śobham ||1022||

nīlotpalasyodayad-indu-kānti-

phullaika-paurasya dalopamardi |

lāvaṇya-vanyocchalitaṁ manojñaṁ

tac-chrī-hareḥ śrī-cibukaṁ cakāsti ||1023||

govinda-līlāmṛta 16.84-86—

śrī-karṇa-bhūṣaṇa-bharād dara-dīrgha-randhraṁ

viśvāṅganā-nayana-mīna-manoja-jālam |

gopī-mano-hariṇa-bandhana-vāgurā yat

śrī-rādhikā-nayana-khañjana-bandha-pāśaḥ ||1024||

gāndharvikā-saparihāsa-sagarva-nindā

khañjad-vaco'mṛta-rasāyana-pāna-lolam |

śoṇāntaraṁ suruciraṁ sama-sanniveśaṁ

tan me hṛdi sphuratu mādhava-karṇa-yugmam ||1025||

kṛṣṇasya pūrṇa-vidhu-maṇḍala-sanniveśaṁ

rādhādharāmṛta-rasāyana-seka-puṣṭam |

gaṇḍa-dvayaṁ makara-kuṇḍala-nṛtya-raṅgaṁ

bhātīndranīla-maṇi-darpaṇa-darpa-hāri ||1026||

govinda-līlāmṛta 16.88-92—

oṣṭhopari śvasana-nirgamanālpa-nimnaṁ

bandhūka-jic-chavi-darocchvasitoṣṭha-madhyam |

śrī-śyāmimāruṇimayor milana-pradeśe

stokonnatāyata manohara-sīma-śobham ||1027||

bimbāti-mañjv-adhara-madhyagatālpa-rekhaṁ

svaṁ paśyatām itara-rāga-hara-svabhāvam |

śaśvan-nijāmṛta-suvāsita-mañju-vaṁśī-

sūkṣmāyata-dhvanibhir āhṛta-viśva-cittam ||1028||

sarvasva-ratna-piṭako vraja-sundarīṇāṁ

jīvātu-sīdhu-caṣakaṁ vṛṣabhānujāyāḥ |

tac-chrī-lasad-daśana-lakṣaṇa-lakṣitaṁ śrī-

kṛṣṇādharauṣṭham aniśaṁ hṛdi me cakāstu ||1029||

svākāra-sauṣṭhava-vinindita-kunda-vṛnda-

sat-korakān śikhara-hīraka-mauktikānām |

śobhābhimāna-bhara-khaṇḍana-kānti-leśān

vāma-bhruvām adhara-bimba-śukāyamānān ||1030||

jātyaiva paktrima-sudāḍima-bīja-mañjūn

śaśvat-priyādhara-rasāsvādanena śoṇān |

kāntauṣṭha-śoṇa-maṇi-bhedana-kāma-ṭaṅkān

śrīman-mukunda-daśanān subhagāḥ smaranti ||1031||

govinda-virudāvalī 19—

prapanna-janatā-tamaḥ-kṣapaṇa-śāradendu-prabhā

vrajāmbuja vilocana-smara-samṛddhi-siddhauṣadhiḥ |

viḍambita-sudhāmbudhi-prabala-mādhurī-ḍambarā

bibhartu tava mādhava smita-kaḍamba-kānti-murdam ||1032||

govinda-līlāmṛta 16.96-97—

antaḥ-prema-ghṛta-smitottama-madhu-narmaikṣavaiḥ saṁyutā

śabdarthobhaya-śakti-sūcita-rasādīndullasat-saurabhā |

ābhīrī-madanārka-tāpa-śamanī viśvaika-santarpanī

sā jīyād amṛtābdhi-darpa-damanī vāṇī rasālā hareḥ ||1033||

arvāṅ-mukhendra-maṇi-sṛṣṭa-tila-prasūna-

kāntiḥ smarāśuga-viśeṣa ivendranīlaḥ |

nīlāśma-kḷpta-śuka-cañcu-vinindi-rociḥ

śrī-nāsikocca-śikharā vilasaty aghāreḥ ||1034||

govinda-līlāmṛta 16.101—

atyāyate suvipule masṛṇe suśoṇe

susnigdha-pīna-ghana-cañcala-pakṣma-ramye |

tāruṇya-sāra-mada-ghūrṇana-manthare ca

netre harer mama hṛdi sphuratāṁ sadā te ||1035||

saṅgraha-kartuḥ—

kṣīrābdheḥ kati vīcayaḥ kati dalad-raktotpalānāṁ dalad-

roṇī-sañcaya-vṛṣṭayaḥ kati madhūnmattāli-viñcholayaḥ |

helodañcad-avāñcator na nayanayoḥ kṛṣṇasya nīlekṣaṇa-

vyāpāre kati nonmīṣatti vividha-jyotir-vilāsa-cchalāt ||1036||

govinda-virudāvalī 13—

ajarjara-pativartāhṛdaya-vajra-bhedoddhurāḥ

kaṭhora-vara-varṇinī-nikara-māna-varma-cchidaḥ |

anaṅga-dhanur-uddhata-pracala-cilli-cāpa-cyutāḥ

kriyāsur aghavid viṣas tava mudaṁ kaṭākṣeṣavaḥ ||1037||

govinda-līlāmṛta 16.102-103—

sādhvī-sva-dharma-dṛḍha-varma-vibheda-

dakṣa-kāmeṣu-tīkṣṇa-kaṭhinā vilasanty aghāreḥ |

svapne'pi durlabha-samasta-daridra-goṣṭhī

vāñchābhipūraṇa-vadānya-varā kaṭākṣāḥ ||1038||

yā viśva-yauvata-vilola-manaḥ-kurangān

āvidhya ghūrṇayati nartana-mārgaṇaiḥ svaiḥ |

sā bhrūlatā muraripoḥ kuṭilāpi kīrtyā

kandarpa-puṣpa-tṛṇatāṁ tṛṇatāṁ nināya ||1039||

govinda-līlāmṛta 16.105—

cillī-latālaka-varūthaka-ramya-pārśvaṁ

kṛṣṇāṣṭamī-śaśi-nibhaṁ giri-dhātu-citram |

rādhā-mano-hariṇa-bandhana-kāma-yantra-

kāśmīra-cāru-tilakaṁ hari-bhālam īḍe ||1040||

govinda-līlāmṛta 16.107-108—

ślaghyāyato bhramara-gañjana-cikkaṇābhaḥ

sūkṣmaḥ sukuñcitataro'tighanaḥ samagraḥ |

kastūrikā-yuga-sitotpala-gandha-hṛdyaḥ

kāma-dhvajāsita-sucāmara-cāru-śobhaḥ ||1041||

cūḍā-dviphālaka-varārdhaka-jūṭa-veṇī

jūṭādi-kāla-kṛta-bandha-viśeṣa-ramyaḥ |

yo hṛt-sudhā-ruci-kuraṅgati-rādhikāyāś

citte sa naḥ sphuratu keśava-keśa-pāśaḥ ||1042||

padyāvalī 89—

ārakta-dīrgha-nayano nayanābhirāmaḥ

kandarpa-koṭi-lalitaṁ vapur ādadhānaḥ |

bhūyāt sa me’dya hṛdayāmburuhādhivartī

vṛndāṭavī-nagara-nāgara-cakravartī ||1043||

padyāvalī 96—

anaṅga-rasa-cāturī-capala-cāru-netrāñcalaś

calan-makara-kuṇḍala-sphurita-kānti-gaṇḍa-sthalaḥ |

vrajollasita-nāgarī-nikara-rāsa-lāsyotsukaḥ

sa me sapadi mānase sphuratu ko’pi gopālakaḥ ||1044||

alaṅkāra-kaustubha ?

sāndrānanda-ghanaṁ ghanāghana-ghaṭā-snigdhojjvala-śyāmala-

jyotsnā-jāla-jaṭālam ālaya iva premṇāṁ trilokī-śriyaḥ |

kṛṣṇasyāṅgam anaṅga-saṅgara-lasad-gopāṅganāpāṅgaka-

vyāsaṅgena taraṅgitaṁ mama manaḥ saṅgitvam aṅgīkriyāt ||1045||

govinda-līlāmṛta 16.109-110—

apāra-mādhurya-sudhārṇavāni

nānāṅga-bhūṣācaya-bhūṣaṇāni |

jagad-dṛg-āsecanakāni śaurer

varṇyāni nāṅgāni sahasra-vaktraiḥ ||1046||

itīrayitvā virate śukeśe

sa-sārike gadgada-ruddha-kaṇṭhe |

tad-vāk-sudhāmbhodhi-nimagna-cittā

kṣaṇaṁ sabhā sā stimitā tadāsīt ||1047||

govinda-līlāmṛta 17.1-7—

śrī-rādhayā preritayātha vṛndayā

saṁlālitaḥ svāsthyam upāgataḥ śukaḥ |

diṣṭaś ca kṛṣṇasya guṇānuvarṇane sasārikaḥ

prāha sabhāṁ sa nandayan ||1048||

kavibhir anavagāhyaṁ taṁ mahadbhir varāko'py

aham ajita-guṇābdhiṁ jihvayā leḍhum īhe |

yadapi phalam abhedyaṁ lāṅgalīyaṁ supakvaṁ

spṛśati tadapi cañcvā tan muhur lubdha-kīraḥ ||1049||

ihāninīṣāmi kareṇa bhāskaraṁ

mūrdhnā bibhitsāmi sumeru-parvatam |

dorbhyāṁ titīrṣāmi mahārṇavo yato

guṇān vivakṣyāmi harer apatrapaḥ ||1050||

yā yā jātā hari-guṇa-lava-sparśa-pūtā rasajñā

sā sā jātu spṛśati nitarāṁ kvāpi vārtāṁ tad anyām |

mākandīya-prathama-mukulāsvāda-puṣṭāny apuṣṭa

śreṇī yā sā rasayati kathaṁ kuṭmalaṁ paicumardam ||1051||

yad uktaṁ gargeṇa vraja-pati-puras te'sya hi śiśor

guṇais tais taiḥ sāmyaṁ labhata iha nārāyaṇa iti |

guṇānām ānantyaṁ parama-śubhatā gokula-vidhor

mahattvaṁ gāmbhīryādikam api ca tenaiva kathitam ||1052||

sva bhakte vātsalya praṇaya vaśatāder guṇatater

anantatvāt saṅkhyā danuja jayino naiva ghaṭate |

bahutvāt pālyānām aniśam uruvṛtteḥ samudayād

ihāpyekaikasyāpi hi bhavati samyaṅ nagaṇanam ||1053||

rūpaṁ bhūṣaṇa bhūṣaṇaṁ navavayaḥ kaiśora madhya sthitaṁ

vīryaṁ kandūkitādri śilam amalaṁ līlā jagan mohinī |

audāryaṁ sva samarpaṇāvadhi dayā yasyākhila plāvikā

kīrtir viśva viśodhinī katham asau kṛṣṇo'stu varṇya kṣitau ||1054||

govinda-līlāmṛta 17.9—

śrī-kṛṣṇasyākhilāṅgān mṛgamada-rasa-saṁlipta-nīlotpalānāṁ

kakṣa-bhrū-śroṇi-keśād aguru-rasa-lasat-pārijātotpalānām |

śrī-nāsā-nābhi-vaktrāt kara-pada-nayanāc cendu-liptāmbujānāṁ

sat-saurabhyāmṛtormiḥ prasarati jagad āplāvayantī samantāt ||1055||

govinda-līlāmṛta 17.14-17—

lāvaṇya-vanyotsalile'gha-vidviṣo

rādhātma-mūrtiṁ pratibimbitāṁ hṛdi |

dṛṣṭvāṅganāṁ svaṁ pratikurvatīṁ parāṁ

niścitya roṣād vimukhī sma vepy ate ||1056||

śrī-rādhayānanyasamordhvayāhṛtaṁ

mano harer dhāvati nāparāṅganām |

sarojinī san madhulampaṭaḥ sadā vallīṁ

parām icchati kiṁ madhuvrataḥ ||1057||

uṣṇo raviḥ śītala eva candraḥ

sarvaṁsaha bhūś capalaḥ samīraḥ |

sādhuḥ sudhīro'mbunidhir gabhīraḥ

svabhāvataḥ premavaśo hi kṛṣṇaḥ ||1058||

gambhīro'tisthir amatir ativrīḍito nirvikārī

yaḥ kṛṣṇas te subala savayāḥ sāmprataṁ paśya so'yam |

śrī-rādhāyāḥ sama-sa-vayasaḥ śrī-mukhāloka-jātair

bhāvair lolaḥ smara-vivaśa-dhīḥ sambhramād bambhramīti ||1059||

govinda-līlāmṛta 17.19-21—

prasvedotpulakādarokty-amṛta-sat-saurabhya-manda-smitaiḥ

pādyārghyācamanīya-gandha-kusumāny ājahrur ārādhane |

kṛṣṇasya vraja-subhruvas tv iha parīrambhādi-līlāmṛtaṁ

naivedyaṁ ca tadā sudhādhara-rasas tāmbūlam āsām abhūt ||1060||

vadānyeśas tṛṣṇā-nicaya-cita-cittaiḥ karuṇa-rāṭ

vipannaiḥ kandarpo yuvati-nikarair mṛtyur aribhiḥ |

adhīśaḥ sad-bhaktaiḥ sahaja-nija-bandhur vraja-janaiḥ

pratītaḥ kṛṣṇo'sāv iti vividha-lokair bahu-vidhaḥ ||1061||

sāṁmukhyāt śvapaco dvijo'sti vimukhaś ced yasya vipra'ntyajo

yat premāpy amṛtāyate praṇayināṁ hrī kālakūṭann api |

kīrtiḥ kṛṣṇa-rucīn karoti viṣadī kurvaty aśeṣān janān

indur yad virahe'gnir agnir amṛtaṁ kṛṣṇāya tasmai namaḥ ||1062||

govinda-līlāmṛta 17.25—

kāmotpattir dhṛti dhana hṛtih saṁhṛtir loka-bhīter

dharmocchittiḥ kuvalaya-dṛśām āhṛtiḥ patyur aṅkāt |

kampodbhiḥ sthiram anucare stabdhir apy āpagānāṁ

yā sā jīyān madhura-muralī-kākalī gokulendoḥ ||1063||

govinda-līlāmṛta 17.27—

nāda-vyājāt kṣipasi kaṭhine gāralīm āmṛtīṁ vā

dhāvāṁ vaṁśi praṇaya sakhi no jīvanaṁ vā mṛtiṁ vā |

tābhyāṁ nānyāṁ vitara viṣamāṁ hā daśām atyasahyāṁ

gopyaḥ kṛṣṇa-praṇaya-vikalā vaṁśikām ittham āhuḥ ||1064||

govinda-līlāmṛta 17.34-36—

saundaryaṁ padayoḥ sarojavad aho kāntaṁ tathendur mukhaṁ

ramyā bhru-bhramarāvalīva madhuraḥ pīyūṣa-tulyo'dharaḥ |

lolābjena same cale sunayane śubhrā radā kundavat

kaṁsārer amṛtaṁ yathā sulapitaṁ jyotsneva hāsa dyutiḥ ||1065||

śrī-pāṇī nava-pallavena sadṛśau pūrṇendu-tulyā nakhā

gaṇḍau darpaṇavad dyutir nava-ghana-śyāmā ca yasyāṅganāḥ |

dṛṣṭāmbhoruha-darśam āsyam ali-sañcāraṁ caranty uttṛṣaḥ

sādhau candrati yaḥ sūtīyati natān kuñjeṣu saudhīyati ||1066||

yo daityeṣv aśanīyatīha ramaṇī-vṛnde manojāyate

dātā yena samaḥ kvacin nahi na yat tulyo'sti śūraḥ kvacit |

yal līlā sadṛśī kvacin nahi na yenāste samāno'pi vā

cumbanty ānana-padmam eṇa-nayanā yasyaiṣa kṛṣṇo'vatu ||1067||

govinda-līlāmṛta 17.48-49—

evaṁ hi kṛṣṇasya guṇā anantā

līlāpy anantā mahimāpy anantaḥ |

tat-tat-kaṇa-sparśanam ātma-vācāṁ

viśuddhaye tad-gaṇanāśayālam ||1068||

itthaṁ hares tad-guṇa-varṇanāmbudhau

nimajjanonmajjana-phulla-mānasau |

sārī-śukau svepsitam īśvarau nijā-

vayācatāṁ tad-guṇa-varṇanaiḥ punaḥ ||1069||

ānanda-vṛndāvana-campū 15.220—

jaya jaya nandātmaja jaya vṛndāvana-rasa-kandātula-guṇa-vindā-

dhikatara-nandac-cin-makaranda-svapadāravinda-dvaya-kuruvinda-

prabha-nakha-candrāvalibhir atandrāmala-ruci-sāndrākṛtibhir alaṁ

drāvita-nija-loka-vyatikara-śoka-sphurad-astoka-

prathita-śloka śrīdharadhīra vrajavara-vīra

prakaṭābhīra śyāma-śarīra ||1070||

govinda-virudāvalī 37—

jaya jaya vaṁśī-vādya-viśārada śārada-sarasīruha-paribhāvaka-

bhāva-kalita-locana-saṁcāraṇa cāraṇa-siddha-vadhū-dhṛti-hāraka

hāraka-lāpa-rucāñcita-kuṇḍala kuṇḍala-sad-govardhana-bhūṣita

bhūṣita-bhūṣaṇa-cid-ghana-vigraha vigraha-khaṇḍita-khala-vṛṣabhāsura

bhāsura-kuṭila-kacārpita-candraka candrakalāpa-rucābhyadhikānana

kānana-kuñja-gṛha-smara-saṅgara saṅgara-soddhura-bāhu-bhujaṅgama

jaṅgama-nava-tāpiccha-nagopama gopa-manīṣita-siddhiṣu dakṣiṇa

dakṣiṇa-pāṇi-ga-daṇḍa-sabhājita bhājita-koṭi-śaśāṅka-virocana

rocanayā kṛta-cāru-viśeṣaka śesakamala-bhava-sanaka-sanandana-

nandana-guṇa mā nandaya sundara || vīra ||1071||

govinda-virudāvalī 39—

tvaṁ jaya keśava keśa-bala-stuta vīrya-vilakṣaṇa lakṣaṇa-bodhita

keliṣu nāgara nāga-raṇoddhata gokula-nandana nanda-nati-vrata-

sāndra-mud-arpaka darpaka-mohana he suṣamānava-mānavatī-gaṇa-

māna-nirāsaka rāsa-kalāśrita sa-stana-gaurava-gaura-vadhū-vṛta

kuñja-śatoṣita toṣita-yauvata rūpa-bharādhikarādhikayārcita

bhīru-vilambita lambita-śekhara keli-kulāla-salālasa-locana

roṣam adāruṇa-dāruṇa-dānava-muktida-lokana loka-namaskṛta-

gopa-sabhāvaka bhāvaka-śarmada hanta kṛpālaya pālaya mām api || vīra ||1072||

saṅgīta-mādhavam 23—

vara-sīmanta-rasāmṛta-sāriṇī-dhṛta-sindūra-surekhām |

śrī-vṛṣabhānu-kṛpāmbudhi-sambhava-subhaga-sudhākara-lekhām ||

smarati mano mama niravadhi rādhām |

madhupati-rūpa-guṇa-śravaṇodita-sahaja-manobhava-bādhām ||

surucira-kavarī-virājita-komala-parimala-malli-sumālām |

mada-cala-khañjana-khelana-gañjana-locana-kamala-viśālām ||

mada-kari-rāja-virājad-anūttama-calita-lalita-gati-bhaṅgīm |

atisukumāra-kamakavana-campaka-gaura-madhura-madhurāṅgīm ||

maṇi-keyūra-lalita-valayāvali-maṇḍita-mṛdu-bhuja-vallīm |

pratipadam adbhuta-rūpa-camatkṛti-mohana-yuvatī-matallīm ||

mṛdu-mṛdu-hāsa-lalita-mukha-maṇḍala-kṛta-śaśi-bimba-viḍambām |

kiṅkiṇi-jāla-khacita-pṛthu-sundara-nava-rasa-rāśi-nitambām ||

citrita-kañculikā-sthagitaodbhaṭa-kuca-hāṭaka-ghaṭa-śobhām |

sphurad-aruṇādhara-svādu-sudhā-rasa-kṛta-hari-mānasa-lobhām ||

sundara-cibuka-virājita-mohana-mecaka-bindu-vilāsām |

sakanaka-ratna-khacita-pṛthu-mauktika-ruci-rucirojjvala-nāsām ||

ujjvala-rāga-rasāmṛta-sāgara-sāra-tanuṁ vara-rūpām |

nipatita-mādhava-mugdha-mano-mṛga-nābhi-sudhā-rasa-kūpām ||

nūpura-hāra-manohara-kuṇḍala-kṛta-rucim aruṇa-dukūlām |

pathi pathi madana-madākula-gokula-candra-kalita-pada-mūlām ||

rasika-sarasvati-gītamāhadbhuta-rādhā-rūpa-rahasyam |

vṛndāvana-rasa-lālasa-manasām idam upageyam avaśyam ||1073||

saṅgīta-mādhavam 24-27—

subhaga-śikha-lakṣmī-koṭi-kāmyaika-pādā |

dhṛta-nakha-maṇi-candra-jyotir-āmoda-mātrā |

atimadhura-caritrānaṅga-līlā-vilāsā

mama hṛdi rasa-mūrtiḥ sphūrtim āyātu rādhā ||1074||

nava-rasa-mada-ghūrṇan-mādhava-prāṇa-koṭi-

priya-nakha-maṇi-śobhā sarva-saubhāgya-bhūmiḥ |

sphuratu hṛdi sadā me kāpi kāśmīra-rocir

vraja-nagara-kiśorī-vṛnda-sīmanta-bhūṣā ||1075||

govinda-prāṇa-sarvasva-nakha-candraika-candrikā |

kāpi prema-rasodārā kiśorī mama jīvanam ||1076||

cetaḥ kām api kunda-sundara-sudhā-niḥsyandi-manda-smita-

jyotir-mohana-vaktra-candra-vigalat-premāmṛtāmbhonidhim |

pratyaṅgocchalitānurāga-sahajānaṅgotsavaikāvadhiṁ

śrī-vṛndāvana-candra-durmada-manaś-caurīṁ kiśorīṁ smara ||1077||

govinda-līlāmṛtam 11.50-54—

punaḥ kṛṣṇeṅgitajñās tāḥ ślokair ekaikaśaḥ pṛthak |

vayasyāṁ varṇayāmāsuḥ premnā tāḥ lalitādayaḥ ||1078||

śaṅkhārdhendu-yavābja-kuñjara-rathaiḥ sīrāṅkuśeṣu-dhvajaiś

cāpa-svastika-matsya-tomara-mukhaiḥ sal-lakṣaṇair aṅkitam |

lākṣā-varmita-māhavopakaraṇair ebhir vijityākhilaṁ

śrī-rādhā-caraṇa-dvayaṁ sukaṭakaṁ sāmrājya-lakṣmyā babhau ||1079||

yat kāntyā lavanāc chriyaḥ kiśalaye yā pallavākhyāṁ nyadhāt

padmākhyāṁ nalile vidhāya malinī-bhāvaṁ niśā kokavat |

śokāt kokanadābhidhāṁ vilapanai raktotpale cety asau

sā rādhā bhuvi tat-pada-dvayam idaṁ kenopameyaṁ bhavet ||1080||

apūrvā śrī-rādhā-caraṇa-kamala-nakha-candrāvalir

iyaṁ sadā pūrṇā bhāntī hari-hṛdi niraṅkāruṇa-ruciḥ |

samutphullaṁ tasyendriya-kumuda-vṛndaṁ vidadhatī

haṭhāc candrāvalyā viracayati yā vismṛtam api ||1081||

tāruṇye nava-rājñi nīti-śithile rādhā-vapuḥ-pattane

vakṣoja-dvaya-dasyunā sa jaghanenākramya madhyaṁ balāt |

pauṣkalyaṁ nikhilaṁ hṛtaṁ trivalibhiḥ phutkāra-bhītyā guṇair

baddhvā sthāpitam ity avetya bhayato gulphau nilīya sthitau ||1082||

govinda-līlāmṛtam 11.56—

asyā miṣāt prasṛtayor madanāya haimā-

lāna-dvayaṁ vidhir adād anumārthitaḥ kim |

yat kṛṣṇa-citta-mada-matta-gajaṁ sa cāsmin

tan mādhurī sudṛḍha-śṛṅkhalayā babandha ||1083||

govinda-līlāmṛtam 11.55—

svasthityaiva stambhita-svarṇa-rambhā

stambhārambhe dīvyato'syā sujaṅghe |

dhātrānaṅgoṣṇārta-kṛṣṇebha-śīta

cchāyā-śālā-stambhatāṁ lambhite ye ||1084||

jānu-dvayaṁ na tad idaṁ vṛṣabhānu-jāyāḥ

kāmasye te kanaka-sampuṭike sugupte |

yat kṛṣṇa-hṛn-nayana-ratnam aneka-yatnaiḥ

saṁmuṣya so'yam anayor mumude nidhāya ||1085||

tvaci kaṭhina-karebhyaḥ padmināṁ bhīḥ kareḥ

syāj jalamaya-kadalīnāṁ hrīś ca kāṇḍād asārāt |

hari-karabha-vilāsāyāsa-labhye tad-asyā

nirupama-madhure te sakthinī kena tulye ||1086||

govinda-līlāmṛtam 11.60-62—

rādhā-śroṇir iyaṁ samāna-pulinaiḥ satyā kaver gīr iyaṁ

yad veṇī yamunā tad eva pulinaṁ kāñcī marālī-tatiḥ |

no cet tatra harer mano-naṭa-varaḥ śrī-rāsa-lāsyaṁ kathaṁ

svābhir vṛtti-sakhī-naṭībhir aniśaṁ kurvan na viśrāmyati ||1087||

vīryonmattair madakari-tanu-sthūlatā hasta-kumbhair

maitrīṁ kṛtvā śaṭha-guru-nitamboru-vakṣoja-cauraiḥ |

pauṣkalyaṁ me hṛtam iti bhaya-krodha-śokād ivāsyā

duḥsthaṁ madhyaṁ tvaritam akarot siṁha-madhyena sakhyam ||1088||

asyā nitamba-stanayor daridrayoḥ

sandhiṁ vidhāyāhṛta-madhya-sampadoḥ |

paścād vidhir vīkṣya kaliṁ pralubdhayoś

cakāra sīmāṁ trivali-cchalena kim ||1089||

govinda-līlāmṛtam 11.65—

cala-dala-dala-jāle kampadaṁ haima-dīvyat

kamala-nava-dalālau jāḍya-daṁ nirjayena |

tilakitam iva roma-śreṇi kastūrikābhis

tad idam udaram asyā bhāti sāmrājya-lakṣmyā ||1090||

govinda-līlāmṛtam 11.31—

asyā lasat-tanu-vanīm anubhāti kāma-

gambhīra-vedi-gaja-rāṭ yad ihāsya bhātaḥ |

kumbhau miṣeṇa kucayor hari-pāṇi-janma-

kāmāṅkuśa-kṣata-śatau mada-lepa-citrau ||1091||

govinda-līlāmṛtam 11.66-69—

bhṛṅgārāmbhoja-mālā-vyajana-śaśikalā-kuṇḍala-cchatra-yūpaiḥ

śaṅkha-śrī-vṛkṣa-vedyāsana-kusuma-latā-cāmara-svastikādyaiḥ |

saubhāgyāṅkair amībhir yuta-kara-yugalā rādhikā rājate'sau

manye tat-tan-miṣāt sva-priya-paricaraṇasyopacārān bibharti ||1092||

śrī-kāmāṅkuśa-tīkṣṇa-cāru-śikharair māṇikya-pūrṇendubhiḥ

śliṣṭāgrārdha-vibhāga-gandha-phalikā-śreṇī-dalaiḥ śobhite |

padme ced abhaviṣyatāṁ kvacid api śrī-rādhikā-hastayor

aupamyaṁ jita-pallavābja-cayayoḥ samprāpsyatāṁ te tadā ||1093||

rādhā-karābja-nakharāḥ sukhara-bakārer

vakṣas-taṭī-garuḍa-ratna-kavāṭikāyām |

utkīrṇa-citra-karaṇāya ratīśa-kāroṣ

ṭaṅkāḥ susūkṣma-niśitāḥ sphuṭam ullasanti ||1094||

mūle'dho-vadanaṁ varāṭaka-yugaṁ cāgre'mbuje bibhratī

naite svarṇa-mṛṇālake ratipater ye pāśatām āgate |

kṛṣṇotphulla-tamāla-veṣṭana-paṭu-bilvat-kucādhaḥ

phale rādhā-bāhu-late ime kara-yuga-śrī-pallave dīvyataḥ ||1095||

govinda-līlāmṛtam 11.72-74—

smara-jaya-lipi-yuktā hāṭakī-paṭṭikeyaṁ kim u

vidhṛta-manobhū-śastrikaṁ svarṇa-pīṭham |

madana-bhujaga-pāśādhāra-tūṇaṁ nu haimaṁ

nahi lasati virājad-veṇi-rādhā-supṛṣṭham ||1096||

sahaja-vinatam aṁsa-dvandvam asyāḥ kavīndrā

giridhara-kara-śaśvad-bhārato namram āhuḥ |

mama tu matam anuccair apy adaḥ sarvam uccaiḥ

śirasa-gaṇam atītyodbhāti tat-saubhagena ||1097||

saundarya-lakṣmīr iha kāvya-lakṣmīḥ

sangīta-lakṣmīś ca harer mude'sti |

pūrṇeti dhātur gaṇanāt tu rekhā

trayeṇa kaṇṭhaḥ kim u bhāty amuṣyāḥ ||1098||

govinda-līlāmṛtam 11.76-78—

vyarthīkṛtā svara-guṇair gahanaṁ pikālī

bheje sudhā ca kaṭutāṁ jaḍatāṁ tata-śrīḥ |

yasya śriyā dara-tatiś ca samudram asyāḥ

kenopamāntu kavayas tam imaṁ sukaṇṭham ||1099||

yo bālārka-vikāśi-supta-madhupa-svarṇāmbujaika-cchado

viśrāmyat-pika-hema-mandira-gavākṣādho-viṭaṅko'pi yaḥ |

tau rādhā-mada-bindu-cāru-cibukaṁ dṛṣṭvā sva-sāmyotsukau

śrī-kṛṣṇāṅguli-saṅga-saubhaga-guṇair nyakkṛtya vibhrājate ||1100||

bandhor harer jīvatayāsya tat tā

premno bahir bimbatayā tathāsya |

rādhādharauṣṭhāv iti bandhujīva-bimbau

svayaṁ tan nahi sāmyam ābhyām ||1101||

govinda-līlāmṛtam 11.81—

kundākṛtir hīra-rucir vicitra-

śrī-rādhikāyā rada-kīra-rājiḥ |

yā nitya-kṛṣṇādhara-bimba-mātra-

svādena lebhe śikhara-cchavitvam ||1102||

govinda-līlāmṛtam 11.84-86—

śrī-kṛṣṇa-sat-kīrty-abhidhāna-nāmno

sunavya-yūnor mithunasya dhātrā |

hindola-līlābhiratasya cakre

rādhā-rasajñāruṇa-vastra-dolā ||1103||

pīyūṣābdhi-taraṅga-varṇa-madhuraṁ narma-prahelī-mayaṁ

śabdārthobhaya-śakti-sūcita-rasālaṅkāra-vastu-dhvani |

bhṛṅgī-bhṛṅga-pikī-pika-dhvani-kalāsvadhyāpakaṁ rājate

śrī-kṛṣṇa-śravaso rasāyanam idaṁ śrī-rādhikā-bhāṣitam ||1104||

premājya-narmāli-sitā-rasāvalī

mādhvīka-manda-smita-candra-samyutā |

asyā mṛṣerṣyā maricānvitādbhutā

vāṇī rasālollasatīśa-tṛptidā ||1105||

govinda-līlāmṛtam 11.88—

harer guṇālī-vara-kalpa-vallyo

rādhā-hṛdārāmam anu praphullāḥ |

lasanti yā yāḥ kusumāni tāsāṁ

smita-cchalāt kintu bahiḥ skhalanti ||1106||

govinda-līlāmṛtam 11.92-94—

hari-nayana-cakora-prītaye rādhikāyā

mukha-śaśinam apūrvaṁ pūrṇam utpādya dhātā |

nayana-hariṇa-yugmaṁ nyasya tasmin sulolaṁ

nyadhita tad avaroddhuṁ pārśvayoḥ karṇa-pāśau ||1107||

candraḥ kalaṅkī kṣayito'tivihvalas

tat-pāda-ghātair malinaṁ yathāmbujam |

sunirmalaṁ santata-pūrṇa-maṇḍalaṁ

kenopameyaṁ vada rādhikānanam ||1108||

rādhāyā jita-hema-darpaṇa-madaṁ gaṇḍa-dvayaṁ sundaram

lāvāṇyāmṛta-pūrṇitam hi kanaka-kṣauṇyāṁ saro-yugmakam |

yat tāṭaṅka-suvarṇa-padma-kalikaṁ kasturikā-citra-sac-

chaivālaṁ makarī-vilāsa-valitaṁ kṛṣṇāti-tṛṣṇā-haram ||1109||

govinda-līlāmṛtam 11.98-100—

amuṣyāḥ śrī-nāsā-tila-kusuma-tūṇo rati-pater

adho-vaktraṁ pūrṇaḥ kusuma-viśikhaiś citra-mṛgayoḥ |

mukha-dvārā tasmāt smita-caya-miṣāt te nipatitāḥ

śaravyatvaṁ yeṣām alabhata hareś citta-hariṇaḥ ||1110||

rādhāyā nayanāñjanāhara-rucā vyāptaṁ nu guñjāyate

nāsāmauktikam etad ity aviduṣāṁ kāvyaṁ mamaitan matam |

śaśvat-kṛṣṇa-virāji-rāgi-hṛdaya-śvāsānilair bhāvitaṁ

tat-tad-varṇatayāśu tat-pariṇataṁ teṣāṁ hi tat-tad-guṇaiḥ ||1111||

nayana-yuga-vidhāne rādhikāyā vidhātrā

jagati madura-sārāḥ sañcitāḥ sad-guṇā ye |

bhuvi patita-tad-aṁśas tena sṛṣṭāny asārair

bhramara-mṛga-cakorāmbhoja-mīnotpalāni ||1112||

govinda-līlāmṛtam 11.103-104—

rādhākṣi-padma-dvaya-dhāmni tiṣṭhataḥ

sadā sṛjantau bhramara-prajāpatī |

prajāvalīṁ mānasikīṁ yato'sakau

kaṭākṣa-dhārā-miṣato nirety uta ||1113||

bhruvau tiraḥ-prasāriṇyau viṣṇukrāntā-late dhruvam |

asyāḥ kṛṣṇe yayor bhātaḥ kusume netrayor miṣāt ||1114||

govinda-līlāmṛtam 11.106—

rādhālikaṁ cillyalakāli-mañjulaṁ

navendulekhā-madahāri dīvyati |

upary-adhaḥ ṣaṭpada-pāli-veṣṭitaṁ

yathā navaṁ kāñcana-mādhavī-dalam ||1115||

govinda-līlāmṛtam 11.108—

sīmanta-rekhāñcy-aruṇāmbarāvṛtaṁ

saindūram asyās tilakaṁ vibhāti |

karāvaguṇṭhābhidha-mudrayāvṛtaṁ

tāmrārghya-pātraṁ sa-śikhaṁ smarasya vā ||1116||

govinda-līlāmṛtam 11.111-112—

alaka-madhupa-mālā bhāti yā rādhikāyā

mukha-kamala-madhūlī-pāna-lubdhopariṣṭāt |

nayana-hariṇa yugmārodhanāyāghaśatror

madana-mṛga-yunāsau lambhitā vāgurātvam ||1117||

rādhā-amno-vṛtti-latāṅkurāgatāḥ

kṛṣṇasya ye bhāvanayā tad-ātmatām |

sūkṣmāyatāḥ prema-sudhābhiṣekatas

te niḥsṛtā keśam iṣād bahir dhruvam ||1118||

govinda-līlāmṛtam 11.115-118—

ratnāvalī-kānti-sarasvatī-yutā

muktā–prasūnāvali-gaṅgayānvitā |

nija-śriyāsau yamunāyitā svayaṁ

veṇī triveṇīva babhau nata-bhruvaḥ ||1119||

vilāsa-visrastam avekṣya rādhikā-

śrī-keśa-pāśaṁ nija-puccha-piñchayoḥ |

nyakkāram āśaṅkya hriyeva bhejire

giriṁ camaryo vipinaṁ śikhaṇḍinaḥ ||1120||

rādhāyāḥ kuṅkumānāṁ parimala-vitatir nirjihīte'khilāṅgān

nabhi-bhrū-keśa-netrād aguru-mṛgamadālipta-nīlotpalānām |

vakṣaḥ-śrotrāsya-nāsā-kara-pada-yugalād indu-liptāmbujānāṁ

kakṣa-śreṇī-nakhebhyo malayaja-rasa-saṁsikta-sat-ketakīnām ||1121||

kṛṣṇendriyāhlādi-guṇair udārā

śrī-rādhikā rājati rādhikeva |

sarvopamānāvali-mardi-śīlāny

aṅgāni ca bhānty amuṣyāḥ ||1122||

govinda-līlāmṛtam 11.121-122—

pātivratyaṁ kva nu para-vadhūtvāpavādaḥ kva cāsyāḥ

premodrekaḥ kva ca para-vaśatvādi-vighnaḥ kva cāyaṁ

kvaiṣotkaṇṭhā kva nu bakaripor nitya-saṅgādy-alabdhiḥ

mūlaṁ kṛṣṭvā kaṣati hṛdayaṁ kāpi śalya-trayī naḥ ||1123||

kā kṛṣṇasya praṇaya-jani-bhū rādhikaikā na cānyā

kāsya preyasy anupama-guṇā rādhikaikā parā na |

kā cakre taṁ sva-vaśam aniśaṁ rādhikā netarā tad

vāñchā-pūrtau prabhavati hi kā rādhikā nāpareha ||1124||

govinda-līlāmṛtam 11.124—

na dīkṣāsyāḥ śikṣā-śravaṇa-paṭhane vā guru-mukhāt

tathāpīyaṁ rādhā tri-jagad abalā-vismaya-bhuvām |

kalāmbhodheḥ śaurer api parama-santoṣaṇa-kṛtāṁ

kalānām ācāryā vraja-mṛga-dṛśām apy ajani sā ||1125||

govinda-līlāmṛtam 11.126-127—

prajāgara-svapna-suṣuptiṣu

śrī-gāndharvikāyāṁ satataṁ hi nānyā |

mano-vapur-vāg-akhilendriyāṇāṁ

kṛṣṇaika-tānatvam ṛte'sti vṛttiḥ ||1126||

śaphara-mṛga-cakorī-khañjanāmbhoja-bhṛṅgī

nikara-madana-vāṇa-śreṇī nīlotpalāni |

hari-dhṛti-dhana-caurai rādhikāyāḥ pravīṇaiḥ

sahaja-nayana-līlā-nartanair nirjitāni ||1127||

govinda-līlāmṛtam 11.130-131—

gīr bhūr līlā yuvatiṣu varaiḥ sadguṇaiḥ sārabhūtās

tābhyaḥ sā śrīs tata iha mahāpremagopāṅganās tāḥ |

tābhyaś candrāvalimukhalasadyūthanāthā amūbhyaḥ

śrī-rādhāsyāṁ bata hi nitarāṁ so'pi kṛṣṇaḥ satṛṣṇaḥ ||1128||

candrāvalī-praṇaya-rūpa-guṇaiḥ prayatna

vyaktī-kṛtair vyaracayat sva-vaśaṁ bakārim |

śrī-rādhikā tu sahaja-prakaṭair nijais tair

vyasmārayat tam iha tām api hā kuto'nyāḥ ||1129||

govinda-līlāmṛtam 11.134-137—

vināpy ākalpaiḥ śrī-vṛṣaravi-sutā kṛṣṇa-savidhe

mudotphullā bhāvābharaṇa-valitālīḥ sukhayati |

vinā kṛṣṇaṁ tṛṣṇākulita-hṛdayālaṅkṛti-cayair

yutāpy eṣā mlānā malinayati tāsāṁ tanu-manaḥ ||1130||

kṛṣṇaḥ puraḥ sphurati pārśva-yuge ca paścāc

cittasya vṛttiṣu dṛśor viṣaye ca śaśvat

śrī-gaṇḍayoś ca kucayos tarale yato'syāḥ

śrī-rādhikā tad iha kṛṣṇa-mayīti satyam ||1131||

kṛṣṇasya saundarya-bharair vinirjitaḥ

kāmo'sya kiñcit pratikartum akṣamaḥ |

rādhām iha prīti-matīṁ vinirṇayaṁs

tāṁ bādhate'ddhā tad-agocare'balāt ||1132||

spṛśati yadi mukundo rādhikāṁ tat-sakhīnāṁ

bhavati vapuṣi kampa-sveda-romāñca-bāṣpam |

adhara-madhu mudāsyāś cet pibaty eṣa yatnād

bhavati bata tad āsāṁ attatā citram etat ||1133||

govinda-līlāmṛtam 11.139—

iyaṁ kṛṣṇād aṅkasrajam urum upādāya rucirāṁ

vadānyāsmai rādhā sapadi maṇi-mālām iha dadau |

nipīyāsyāḥ kṛṣṇas tv adhara-madhu danta-kṣatam adhād

gṛhītvābhyāmānyo dara tad avalokaṁ tanum aduḥ ||1134||

govinda-līlāmṛtam 11.143—

dṛṣṭvā rādhāṁ nipuṇa-vidhinā suṣṭhu kenāpi sṛṣṭāṁ

dhātā hrīlaḥ sadṛśam anayā yauvataṁ nirmimatsuḥ |

sāraṁ cinvanasṛjad iha tat svasya sṛṣṭeḥ samāsyā

naikāpy āsīd api tu samabhūt pūrva-sṛṣṭir nirarthā ||1135||

govinda-līlāmṛtam 11.145-146—

rādhā-guṇānāṁ gaṇanāti-gānāṁ

vāṇī-vacaḥ-sampada-gocarāṇām |

na varṇanīyo mahimeti yūyaṁ

jānītha tat-tat-kathanir alaṁ naḥ ||1136||

itthaṁ sālaṅkāra kāvyaiḥ sahāsaṁ

kṛṣṇaḥ kāntāṁ varṇitāṅgīṁ sakhībhiḥ |

paśyan phullat saṅkucad bhugna netrāṁ

netra śrutyos tṛptim uccair avāpa ||1137||

ānanda-vṛndāvana-campū 8.23—

kṣitau śoṇe’mbuje tad-upari navau hema-kadalī-

tarū nīcīnāgrāv iha kanaka-siṁhāsanam idam |

tataḥ śūnyaṁ tasyopari sumilitaṁ koka-mithunaṁ

tataś candras tasmāt tama iti vidheḥ kā nu ghaṭanā ||1138||

rādhā-rasa-sudhā-nidhi 126-127—

rākāneka-vicitra-candra uditaḥ premāmṛta-jyotiṣāṁ

vīcībhiḥ paripūrayed agaṇita-brahmāṇḍa-koṭiṁ yadi |

vṛndāraṇya-nikuñja-sīmani tad-ābhāsaḥ paraṁ lakṣyase

bhāvenaiva yadā tadaiva tulaye rādhe tava śrī-mukham ||1139||

kālindī-kūla-kalpa-druma-tala-nilaya-prollasat-keli-kandā

vṛndāṭavyāṁ sadaiva prakaṭatara-raho-vallavī-bhāva-bhavyā |

bhaktānāṁ hṛt-saroje madhura-rasa-sudhā-syandi-pādāravindā

sāndrānandākṛtir naḥ sphuratu nava-nava-prema-lakṣmīr amandā ||1140||

rādhā-rasa-sudhā-nidhi 39—

veṇuḥ karān nipatitaḥ skhalitaṁ śikhaṇḍaṁ

bhraṣṭaṁ ca pīta-vasanaṁ vraja-rāja-sūnoḥ |

yasyāḥ kaṭākṣa-śara-ghāta-vimūrcchitasya

tāṁ rādhikāṁ paricarāmi kadā rasena ||1141||

rādhā-rasa-sudhā-nidhi 45—

śrī-rādhike tava navodgama-cāru-vṛtta-

vakṣojam eva mukula-dvaya-lobhanīyam |

śroṇīṁ dadhad-rasa-guṇair upacīyamānaṁ

kaiśorakaṁ jayati mohana-citta-cauram ||1142||

rādhā-rasa-sudhā-nidhi 75—

gaurāṅge mradimā smite madhurimā netrāñcale drāghimā

vakṣoje garimā tathaiva tanimā madhye gatau mandimā |  
śroṇyāṁ ca prathimā bhuvoḥ kuṭilimā bimbādhare śoṇimā

śrī-rādhe hṛdi te rasena jaḍimā dhyāne’stu me gocaraḥ ||1143||

rādhā-rasa-sudhā-nidhi 99—

gātre koṭi-taḍic-chavi pravitatānanda-cchavi śrī-mukhe

bimbauṣṭhe nava-vidruma-cchavi kare sat-pallavaika-cchavi |

hemāmbhoruha-kuḍmala-cchavi kuca-dvandve’ravindekṣaṇaṁ

vande tan-nava-kuñja-keli-madhuraṁ rādhābhidhānaṁ mahaḥ ||1144||

rādhā-rasa-sudhā-nidhi 117—

candrāsye hariṇākṣi devi sunase śoṇādhare susmite

cil-lakṣmī-bhuja-valli kambu-rucira-grīve girīndra-stani |

bhajyan-madhya-bṛhan-nitamba-kadalī-khaṇḍoru-pādāmbuja-

pronmīlan-nakha-candra-maṇḍali kadā rādhe mayārādhyase ||1145||

rādhā-rasa-sudhā-nidhi 120—

bhramad-bhrū-kuṭi-sundaraṁ sphurita-cāru-bimbādharaṁ

grahe madhura-huṅkṛtaṁ praṇaya-keli-kopākulam |

mahā-rasika-maulinā sa-bhaya-kautukaṁ vīkṣitaṁ

smarāmi tava rādhike rati-kalā-sukhaṁ śrī-mukham ||1146||

rādhā-rasa-sudhā-nidhi 186—

calat-kuṭila-kuntalaṁ tilaka-śobhi-bhāla-sthalaṁ

tila-prasava-nāsikā-puṭa-virāji-muktā-phalam |

kalaṅka-rahitāmṛta-cchavi-samujjvalaṁ rādhike

tavāti-rati-peśalaṁ vadana-maṇḍalaṁ bhāvaye ||1147||

rādhā-rasa-sudhā-nidhi 185—

lasad-daśana-mauktika-pravara-kānti-pūra-sphuran-

manojña-nava-pallavādhara-maṇi-cchaṭāsundaram |

caran-makara-kuṇḍalaṁ cakita-cāru-netrāñcalaṁ

smarāmi tava rādhike vadana-maṇḍalaṁ nirmalam ||1148||

rādhā-rasa-sudhā-nidhi 121—

unmīlan-mukuṭa-cchaṭā-parilasad-dik-cakravālaṁ sphurat-

keyūrāṅgada-hāra-kaṅkaṇa-ghaṭā-nirdhūta-ratna-cchavi |

śroṇī-maṇḍala-kiṅkiṇī-kala-ravaṁ mañjīra-mañju-dhvani

śrīmat-pāda-saroruhaṁ bhaja mano rādhābhidhānaṁ mahaḥ ||1149||

rādhā-rasa-sudhā-nidhi 130—

mallī-dāma-nibaddha-cāru-kavaraṁ sindūra-rekhollasat-

sīmantaṁ nava-ratna-citra-tilakaṁ gaṇḍollasat-kuṇḍalam |

niṣka-grīvam udāra-hāram aruṇaṁ bibhrad-dukūlaṁ navaṁ

vidyut-koṭi-nibhaṁ smarotsavam ayaṁ rādhākhyam īkṣe mahaḥ ||1150||

rādhā-rasa-sudhā-nidhi 245—

śuddha-prema-vilāsa-vaibhava-nidhiḥ kaiśora-śobhā-nidhiḥ

vaidagdhī-madhurāṅga-bhaṅgima-nidhir lāvaṇya-sampan-nidhiḥ |

śrī-rādhā jayatān mahā-rasa-nidhiḥ kandarpa-līlā-nidhiḥ

saundaryaika-sudhā-nidhir madhupateḥ sarvasva-bhūto nidhiḥ ||1151||

rādhā-rasa-sudhā-nidhi 189—

śrī-gopendra-kumāra-mohana-mahā-vidye sphuran-mādhurī

sāra-sphāra-rasāmburāśi-sahaja-prasyandi-netrāñcale |

kāruṇyārdra-kaṭākṣa-bhaṅgi-madhura-smerānanāmbhoruhe

hā hā svāmini rādhike mayi kṛpā-dṛṣṭiṁ manāṅ nikṣipa ||1152||

sakhīnāṁ varṇanam āha, vṛndāvana-mahimāmṛta 3.40—

kāñcī-mañjīra-keyūraka-valaya-ghaṭā-ratna-tāṭaṅka-ramyāḥ

śrīman-nāsāgra-lolan-maṇi-kanaka-lasan-mauktikāś citra-śāṭīḥ |

suśroṇīś cāru-madhyā rucira-kuca-taṭīḥ kañcukodbhāsi-hārā

lolad-veṇy-agra-gucchāḥ smara kanaka-rucīr dāsikā rādhikāyāḥ ||1153||

sādhanāmṛta-candrika 2.23[[11]](#footnote-12)—

gorocanā-ruci-manohara-kānti-dehāṁ

māyūra-puccha-tulita-cchavi-cāru-celām |

rādhe tava priya-sakhīṁ ca guruṁ sakhīnāṁ

tāmbūla-bhakti-lalitāṁ lalitāṁ namāmi ||1154||

saudāminī-nicaya-cāru-ruci-pratīkāṁ

tārāvali-lalita-kānti-manojña-celām |

śrī-rādhike tava vicitra-guṇānurūpāṁ

sad-gandha-candana-ratāṁ kalaye viśākhām ||1155||

sad-ratna-cāmara-karāṁ vara-campakābhāṁ

cāsākhya-pakṣa-rucira-cchavi-cāru-celām |

sarvān guṇān tulayituṁ dadhatīṁ viśākhāṁ

rādhe’tha campakalatāṁ bhavatyāḥ prapadye ||1156||

kāśmīra-kānti-kamanīya-kalevarābhāṁ

susnigdha-kāca-nicaya-prabhā-cāru-celām |

śrī-rādhike tava manoratha-vastra-dāne

citrāṁ vicitra-hṛdayāṁ sadayāṁ prapadye ||1157||

sac-candra-maṇḍala-manorama-kuṅkumābhāṁ

pāṇḍu-cchavi-pracura-kānti-lasad-dukūlām |

sarvatra kovidatayā mahitāṁ samajñāṁ

rādhe bhaje priya-sakhīṁ tava tuṅgavidyām ||1158||

nṛtyotsavāṁ hi haritāla-samujjvalābhāṁ

sad-dāḍima-kusuma-kānti-manojña-celām |

vande mudā ruci-vinirjita-candra-lekhāṁ

śrī-rādhike tava sakhīm aham indulekhām ||1159||

sat-padma-keśara-manohara-kānti-dehāṁ

prodyaj-javā-kusuma-dīdhiti-cāru-celām |

prāyeṇa campaka-latādhiguṇāṁ suśīlāṁ

rādhe bhaje priya-sakhīṁ tava raṅga-devīm ||1160||

prottapta-śuddha-kanaka-cchavi-cāru-dehāṁ

prodyat-pravāla-nicaya-prabha-cāru-celām |

sarvānujīvana-guṇojjvala-bhakti-dakṣāṁ

śrī-rādhike tava sakhīṁ kalaye sudevīm ||1161||

sādhanāmṛta-candrikā, 2.24—

vasanta-kālodbhava-ketakī-tati-prabhā-

viḍamby-udbhaṭa-kānti-ḍambarām |

vininditendīvara-bhāsvarāmbarām

anaṅga-pūrvāṁ praṇamāmi mañjarīm ||1162||

vṛndāvana-mahimāmṛta 2.58-59—

kiśora-vayasaḥ sphurat-puraṭa-rociṣo mohinīḥ

sucāru-kṛśa-madhyamāḥ pṛthu-nitamba-vakṣoruhāḥ |

suratna-kanakāñcita-sphurita-nāsika-mauktikāḥ

suveṇīḥ paṭa-bhūṣaṇāḥ smarata rādhikā-kiṅkarīḥ ||1163||

suramyā dor-vallī-valaya-gaṇa-keyūra-rucirāḥ

kvaṇat-kāñcī-mañjīra-karmaṇi sutāṭaṅka-lalitāḥ |

lasad-veṇī-vakṣoruha-mukula-hārāvali-rucaḥ

samrānanya-snigdhāḥ kanaka-ruci-rādhāṅghry-anucarīḥ ||1164||

1165-1170 source unknown (saṅgraha-kartuḥ?)—

taḍita-prabhāharāṅga-kāntikā lasat-sutārakā-

valī-varāmbarā sudakṣiṇā ca mārdavānvitā |

trayodaśābda-māsa-ṣaḍ-dina-trayādyasadvayā

lavaṅga-mañjarī kadā mama prayāti dṛk-patham ||1165||

gorocanārucira-bhāsi-śikhi-piñcha-vastrā

sārdha-trayodaśa-śarad-vayasānvitā |

śrī-rūpa-mañjarir asau vara-vāmya-ramyā

madhyā mamākṣi-yugalaṁ kim alaṅkṛṣīṣṭa ||1166||

tārāvalī-suvasanā taḍid-ābha-dehā

varṣa-trayodaśaka-ṣaṣṭy-aha-sad-vayasthā |

sā dakṣiṇā mṛdutayā valitā nijeśa-

sevā-parāṁ viracayed rati-mañjarī mām ||1167||

vidyud-varāṅga-suṣamā sujavā-prasūna-

vastrā dhṛta-prakharatā khalu dakṣiṇā sā |

yasyās trayodaśa-śarat-pramitaṁ vayaś ca

māsaika-yuk kṛpayatād guṇa-mañjarī mām ||1168||

phulla-campaka-ruciḥ sudakṣiṇā

cāsa-pakṣa-vasanā samārdavā |

sā trayodaśa-śarad-vayā mayā

drakṣyate kim iha rāga-mañjarī sadā ||1169||

svarṇa-ketakī-prasūna-kānti-nindi-gaurabhā

vāmya-mārdavānvitā ca bhṛṅga-rocir-aṁśukā |

dvādaśābda-rudra-māsa-tithyāḍhya-sad-vayā

mayy alaṁ kṛpākulāstu sā vilāsa-mañjarī ||1170||

sādhanāmṛta-candrikā, 2.24—

pratapta-hemāṅga-ruciṁ manojñāṁ

śoṇāmbarāṁ cāru-subhūṣaṇāḍhyām |

śrī-rādhikā-pāda-saroja-dāsīṁ

tāṁ mañjulālīṁ nirataṁ bhajāmi ||1171||

viśuddha-hemābja-kalevarābhāṁ

kāca-dyuti-cāru-manojña-celām |

śrī-rādhikāyā nikaṭe vasantīṁ

bhajāmy ahaṁ kastūrī- mañjarīṁ tām ||1172||

kasyacit (saṅgraha-kartuḥ?)—

suramya-capalāvalī-rucira-bhāvṛtā vāsasā

lasad-bhramara-rociṣā valita-mārdavā dakṣiṇā |

dvi-māsa-yukta-trayodaśa-śarad-vayasthā sadā

kadā kanaka-mañjarī kila kṛpāṁ vidhatte mayi ||1173||

gorocanā-saṁyuta-candana-śrī

viḍambanīyā nija-deha-kāntyā |

rasādi-velā mama mañjarīkṣāṁ

vindet kadā jambu-nibhāṁśukā sā ||1174||

sādhanāmṛta-candrikā, 2.24—

gāṅgeya-cāmpeya-taḍid-vinindi-

rociḥ-pravāha-snapitātma-vṛnde |

bandhūkavad-dyotita-divya-vāso

vṛnde bhaje tvac-caraṇāravindam ||1175||

govinda-līlāmṛta 18.1-4—

atha prīteśvarī kīram ādāya vatsalā kare |

apāṭhayal lālayantī tadvat kṛṣṇaś ca śārikām ||1176||

stuhi kīrābhīra-vīraṁ nīradābha-śarīrabham |

girīndra-dhāriṇaṁ dhīraṁ saras-tīra-kuṭīragam ||1177||

vada śuka sad-guṇa-maṇi-nikarākara

taruṇī-mādaka-madhu-madhurādhara |

sundara-śekhara śuci-rasa-sāgara

vraja-kula-nandana jaya vara nāgara ||1178||

agha-baka-śakaṭaka-dava-bhaya-haraṇa

nava-dala-kamalaja-mada-hara-caraṇa |

caraṇa-jalaja-nata-jana-caya-śaraṇa

paṭha khaga jaya jaya dhara-vara-dharaṇa ||1179||

govinda-līlāmṛta 18.8-10—

stuhi sāri manohāri vārijāli-jidānanām |

jagan-nārī-garv-hāri-guṇodārāṁ mama priyām ||1180||

nāgari nagadhara-nāgara-hṛdaya-marāli asi rādhike dhanyā |

trijagat-taruṇī-śreṇī kalāsu śiṣyāyate yat te ||1181||

guṇa-maṇi-khanir udyat-prema-sampat-sudhābdhis

tribhuvana-vara-sādhvī-vṛnda-vandyehita-śrīḥ |

bhuvana-mahita-vṛndāraṇya-rājādhi-rājñī

vilasati kila sā śrī-rādhikeha svayaṁ śrīḥ ||1182||

govinda-līlāmṛta 18.24-25—

drākṣā-dāḍima-bījāni vṛndayopahṛtāny atha |

etāvādayatām īśau sva-hastenātivatsalau ||1183||

tataḥ sārī-kila-pālī dyūta-keli-cchayeritau |

yayatus tau harit-kuñjaṁ sudevī-sukhadābhidham ||1184||

kṛṣṇa-bhāvanāmṛta 15.1-6—

sīdhu-pāna-jala-khelana-

dolāndolanādi-kutuke balavatvāt |

eṣa eva nalinīr iva padmī

yad vijitvā sakhi naḥ prajagalbhe ||1185||

tad-balopadhikataḥ sphuṭam anyad-

dhī-pradhānam adhunā lalite tvam |

khelanaṁ vimṛśya yat prabhaviṣyaty

asya garva-culukī-karaṇe drāk ||1186||

dyuta-keli-jaya-kairava-cāndra-

jyotir eva sakhi rājasi rādhe |

kiṁ dūnotu paribhūti-tamisraṁ

nityam eva dhṛta-garva-tatīr naḥ ||1187||

ittham āli-kṛta-mantraṇayoce

rādhayā priyatama prabhaviṣṇo |

pāśakāji-caturimṇi jigīṣā-

nartakīṁ na kim urīkuruṣe tvam ||1188||

satyam āli hṛdi nartayase tāṁ

kintu mat-kara-talāmbuja-paṭṭe |

yarhi vatsyati nṛpo jaya-nāmā

sa hriyaiṣyati tadā nilayaṁ drāk ||1189||

ity aghāri gaditaṁ madirākṣī

cilli-valli-dara-vellita-bhaṅgyā |

sāvadīrya sa-paricchada-sārīr

ānināya tarasaiva sudevyā ||1190||

kṛṣṇāhnika-kaumudī 4.239-244—

tatra kācid atha bimba-phalauṣṭhī-

maṇḍalasya dayitasya ca goṣṭhī |

akṣa-khelana-vihāra-vidagdhā

cāru-manmatha-vikāra-vimugdhāḥ ||1191||

gopa-rāja-yuvarāja-samājaḥ

so’bhirāma-ramaṇī-maṇi-rājaḥ |

kuñja-sīmani maṇīndra-śilāyāṁ

śobhate sma taru-mūla-gatāyām ||1192||

vṛndayā nijagade harir āsāṁ

iṅgitaṁ samam avetya subhāsā |

darśayasva nija-kauśalam akṣa-

krīḍane sanipuṇaṁ nalinākṣa ||1193||

paśya śāriphalakaṁ kṛta-śilpaṁ

paṭṭa-kāñcana-guṇair avikalpam |

śārayo marakatais tapanīyair

nirmitāḥ suvalitāḥ kamanīyaiḥ ||1194||

danti-danta-kṛta-śilpa-sughaṭṭe

svaṅkite subhaga-pāśaka-paṭṭe |

kiṁ na khela śataraṅgam utāho

śārim eva parighāyata-bāho ||1195||

tan niśamya ramaṇo lasad-dhasaḥ

śārikhelanam urīcakāra saḥ |

vyājahāra ca tad-udyamavatyaḥ

santu rantum upayāntu sudatyaḥ ||1196||

kṛṣṇa-bhāvanāmṛta 15.7-13—

nāndy abhūd vanapayā saha sākṣiṇy

akṣi-keli-sabhikā'jani kaundī |

iṣṭa-dāyam upadeṣṭum udañcad-

vāg arājata baṭur lalitā ca ||1197||

pāṇi-śoṇa-jalajodara-raṅge

jhañjhaṇad-valayam ucchalad-aṅgyāḥ |

yarhi pāśaka-kuśīlava-yugmaṁ

labdha-nṛtyam adhi-bhūmi cukūrde ||1198||

tarhi kakṣa-kucayor uru-roci-

vīci majjita-dṛśo'pi bakāreḥ |

pāśaka-grahaṇa-cāpala cātu-

ryāpi neṣad api bhaṅga-kalaṅkam ||1199||

karhicid daśa daśeti kadācit

sā vidur vidur iti prasarad-gīḥ |

pātayanty alaghu dāyam abhīṣṭaṁ

mūrtimaty ajani kiṁ na jaya-śrīḥ ||1200||

yat priye daśa daśeti nikāmaṁ

prārthanaṁ tad upahāsa-karaṁ te |

vittir eva patitā smara tāvad

devane tava kuto jaya-vārtā ||1201||

sārikā gamayituṁ nija-koṣṭheṣv

aprabhuḥ sva-tanu-śṛṅkhalitāḥ svāḥ |

ghātayaṁś cara-vidhiṁ vimṛśaṁs tāḥ

khelati sma harir ātta jigīṣaḥ ||1202||

iṣṭa-dāya-patanena-sudhīḥ sā

rādhikā yadi jigāya tadā tam |

ālayo vihasituṁ prakharatvaṁ

lebhire'timṛdavo'pi nitāntam ||1203||

kṛṣṇa-bhāvanāmṛta 15.17-30—

kaustubhaṁ paṇitam ānaya tasyāpy

ānaye vinimayena vicitrām |

kaṅkaṇālim athavāmum aneka-

kṣālanaiḥ priya-sakhī hṛdi dhāsye ||1204||

kānanaṁ na hi gavām idam etan

māraṇaṁ na baka-vatsa-bakīnām |

akṣa-devanam idaṁ tu sabhāyāṁ

syād vidagdha-jana-buddhi-parīkṣā ||1205||

ittham āli-khara-dhāra-sarasvaty

āsta-pāṭava tarur baṭur ūce |

tasya karṇam anusaṁsṛṇuṣe tat

kaustubhaṁ mama samarpaye haste ||1206||

cet sva-kṛtya-miṣato'pasṛte mayyā-

kramaṁ kam api hanta vidhitset |

ekake'pi bhavati vraja-rāmā-

saṁhatir vraja-purandara-sūno ||1207||

tan nivedya nikhilaṁ vraja-rājñīṁ

maṅkṣu tad-vikaṭa-śāsana-pāśaiḥ |

hrī-tamisra-kuhare'dya nivedyai-

vāśv amūr na kim u pātayitāsmi ||1208||

dhig dhiyā rahita kiṁ tvam abhaiṣīr

asmi jiṣṇur adhunaiva vijiṣye |

māti-maugdhya-maya-ceṣṭita-bhaṅgyā

khyāpayājñatama mat-paribhūtim ||1209||

kiṁ hita-prakathane'py atikupyasy

astu kaustubha-hṛtis tava hastāt |

yāmy ahaṁ yuvati-pāly api raṅkī-

kṛtya nṛtyam api kārayatu tvām ||1210||

cilli-koṇa-dhuvanena mukundaḥ

svīya-pakṣa-gamitā eva sabhyāḥ |

prāha paśya mayaiva jitānām

apy atiprakharatāṁ capalānām ||1211||

yady ajeṣyad abalā-tatir eṣā

kiṁ vyadhāsyad iti boddhum anīśaḥ |

vismito'smy atha jagāda viśākhā

tvad-bhruve nama iti prahasantī ||1212||

vairiṇī bhavati yā kula-dharma-

dhvaṁsikāpi suhṛd ālir ivādya |

tad-vaco'py anṛtayanty udagan no

dhinvatī sadasi kuñcita-koṇā ||1213||

dehi kaustubham iti sphuṭa nāndī-

vākyato madhubhidi trapamāṇe |

kundavally amum aghāntaka-kaṇṭhād

rādhikorasi dadhau smayamānā ||1214||

kṛṣṇa paśya kuca-madhya-gataṁ svaṁ

bimbitaṁ maṇi-vare vilasantam |

hanta yat tvam adadhāḥ sa idānīṁ

tvādadhāti maṇi-rāṭ praṇayena ||1215||

dhanya dhanya suṣamā-maya kṛṣṇas

tvaṁ tavāsmi mahasāṁ pratibimba |

yatra rājasi mamātra tu vāñchai-

vaitum ity agabhṛd unna-dṛg āsīt ||1216||

rādhikāpy arama-vāñchita-vaktrā

vīkṣya bhānty amimātma kucāntaḥ |

kañcukaṁ hriyam api dviṣatī sā-

nanda-jāḍya-jaladhau nimamajja ||1217||

kṛṣṇāhnika-kaumudī 4.247-254—

stād dvitīya itaraḥ paṇa ete

māmakī muralikā lalitā te |

ādadāni jitakāśini jitvā

nirjitaḥ paridadāni hasitvā ||1218||

sāha nāham asamañjasaṁ vṛṇe

vaṁśikā-lalitayoḥ kṛte paṇe |

kāṣṭhikā-maṇi-śalākayoḥ kathaṁ

sāmyam atra kuru no manoratham ||1219||

kas tṛtīya-paṇatāṁ gamiṣyatī-

tyāha tatra katamā kalāvatī |

tām uvāca parihasya rādhikā

tvaṁ mamāsya vara-hāra-yaṣṭhikā ||1220||

āha kācid atha vacmi caturthaṁ

sat-paṇaṁ yam upalabhya kṛtārtham |

svaṁ vapuḥ saphalam eva bhavantau

maṅkṣyataḥ sukha-nidhiṁ praviśantau ||1221||

kṛṣṇa āha vada sāpi jagāda

śrūyatāṁ sumukhi me priyavādaḥ |

cumbanāni tava vicyuta-dambhāḥ

preyaso’sya śataśaḥ parirambhāḥ ||1222||

tāṁ jagāda kupiteva tadā sā

bhrūkuṭī-kuṭilayālika-bhāsā |

khela nistrapam anena paṇena

tvaṁ kalāvati samaṁ ramaṇena ||1223||

bhadram uktam anayā paṇa-kārye

kupya mā kuru vicāraṇam ārye |

kalpitas tava paṇo’tilaghīyān

vallabhasya tu paṇo’tigarīyān ||1224||

tvaṁ jitātilaghu dāsyasi jitvā

lapsyase pracuram eva hasitvā |

jñāyatām ubhayathaiva bhavatyā

lābha eva paramaḥ śubhavatyāḥ ||1225||

kṛṣṇāhnika-kaumudī 4.256-281—

sātha śāri-phalake yathā-sthalaṁ

kautkād abhaya-sāri-maṇḍalam |

aṅgulīyaka-maṇīndra-rañjitaṁ

nyāsa hāsa-sudhayā pariplutam ||1226||

sopagṛhya vara-pāśaka-pāṭyā

dvandvam indu-vadanā paripāṭyā |

pātaya prathamam ity anudātta-

prauḍhi vallabha-kare samadhatta ||1227||

pāśakotkiraṇa-jāta-vilāsaḥ

kṛṣṇa-bāhu-vlayaḥ sa cakāśa |

taṁ nirīkṣya sudatīṁ hṛdi mugdhām

āha kācana sakhī suvidagdhā ||1228||

khela khela subhage jayaśālī

māstu hāra-haraṇe vanamālī |

kaustubhaṁ jaya surañjaya cālī-

maṇḍalaṁ vijaya-kauśala-pālī ||1229||

yo’patat prathama-pāśaka-dāyaḥ

preyasaḥ sa vijaya-vyavasāyaḥ |

sā tam anyathāyituṁ samudasya

prāpayat kara-talaṁ punar asya ||1230||

bhūya eva ramaṇo nyapīpatat

pāśakaṁ tad-anurūpam eva tat |

śāri-sañcaraṇam apy acīkarat

darpam ambuja-dṛśo’py asīsarat ||1231||

hṛdyayākṣa-hṛdayajña-vidyayā

dīvyator nija-nijaika-vedyayā |

no jayo na ca parājayas tayor

āsa khelana-kalāvi-hastayoḥ ||1232||

buddhi-pūrvam atha sā parājayaṁ

svīcakāra sa ca labdhavān jayam |

hāram āharati jīviteśvare

sā svayaṁ vyatarad agrataḥ kare ||1233||

sākṣam ākṣipad udañcita-kakṣaṁ

prāṇanātha-vijaye kṛta-lakṣam |

tan nirīkṣya hṛdaye nalinākṣaḥ

klidyati sma vigalaj jaya-pakṣaḥ ||1234||

sā dvitīya-paṇa-bhāva-śaṁsikāṁ

taṁ vijitya vicakarṣa vaṁśikām |

yacchati sma lalitā-karāmbuje

sā ca tāṁ nijatayaiva sasvaje ||1235||

so’pi vāram aparaṁ jaya-śālī

khelanaṁ vyaracayad vanamālī |

yā tṛtīya-paṇatām agamat tāṁ

sañjigāya guṇa-gauravam attām ||1236||

tāṁ hṛtāṁ samavalokya samastāḥ

sasvanaṁ jahasu rūḍham udastāḥ |

sāha mā hasata pāśaka-devyāś

cāturīm anubhaviṣyatha bhavyāḥ ||1237||

tāḥ samūcur anayocitam uktaṁ

khelane tava mano’nabhiyuktam |

eṣa pāśaka-vilāsa-supūrvā

vyutkrameṇa sakhi jeṣyati sarvāḥ ||1238||

vṛndayā nijagade vijitāyāṁ

tvad-vidhena muralī-dayitāyām |

nānuśocati sakhi smita-śālī

rājate bhṛśam asau vanamālī ||1239||

tvādṛśaḥ prakaṭayantu na tāpaṁ

svāli-lambhanam atīva durāpam |

nyāyato jitam upetya gabhīrāḥ

śevadhiṁ vidhurayanti na dhīrāḥ ||1240||

vaṁśikātisulabhyeyam aṭavyāṁ

nedṛśī guṇavatī tu pṛthivyām |

ity udīrayatha ced vijihīmām

āgrahaḥ katham avastuni bhūmā ||1241||

kṛṣṇa-pakṣa-patitā tvam amande

jñāyase satatam eva hi vṛnde |

tena paśyasi na bhadram abhadraṁ

vāsare’pi phihitekṣaṇa-mudram ||1242||

helayānavahitaiva sakhī me

hanta khelitavatī pariṇāme |

tena hāritavatī vara-hāraṁ

preyasīm api sakhīm anuvāram ||1243||

ity uvāca lalitā yadi vijñā

sāpi pāśaka-kalā-hṛdayajñā |

akṣa-yugmakam udasya karāgre-

ṇābhyudāsa dayitā dayitāgre ||1244|| (viśeṣakam)

tatra tat pravavṛte’kṣa-khelanaṁ

preyasor virahitāvahelanam |

yatra ko’pi sabhiko manobhavas

tatra ko rasa-kalā-parābhavaḥ ||1245||

yac caturtha-paṇatām upanītaṁ

cumbana-pramukham atyavigītam |

tad vijetum api lambhita-lajjā

sā tathāpi vijayāya susajjā ||1246||

yaṁ yam icchati hṛdā kutukāya

preyasī samapatat sa sa dāyaḥ |

evam eva ramaṇo’pi sa-khelas

tena tatra sa rarāja sa-helaḥ ||1247||

sā bhujā-valayam unnamayantī

pāśakotkiraṇam āracayantī |

ātmano’bhimata-dāyam analpa-

prauḍhito daśa daśeti jajalpa ||1248||

mā bravīr daśa daśety alam ugre

kṛṣṇam ākalaya bhoginam agre |

pūrvam eva sakhi yena sudaṣṭaṁ

tvan-manas tvad-adharaś ca sukaṣṭam ||1249|| (yugmakam)

yad viṣasya vibhavaḥ parisarpī

sāli-cilli-latikā-vara-sarpī |

hanta pūrvam anayā dalitāṅgaḥ

kiṁ kariṣyati sa kṛṣṇa-bhujaṅgaḥ ||1250||

ity udāra-lalitā-vacanānte

tat-pratiprasava-bhāṣiṇi kānte |

ālayo vijahasuḥ sad-abhikhyā

jihrāya nata-mukhy atha mukhyā ||1251|| (yugmakam)

kṛṣṇāhnika-kaumudī 4.283-285—

sā tathāpy asati hrī-parirambhe

khelituṁ pratibhayā vijajṛmbhe |

pātayanty abhimatān atha dāyān

jetum eva vidadhe vyavasāyān ||1252||

devanair akṛta-sandhita-sandhaṁ

tasya pāśaka-gati-pratibandham |

tat paraṁ vidhumukhī paṇa-siddhiṁ

sasvanaṁ pravidadhe dviguṇarddhim ||1253||

vyūha-bandham atha bhettum aśaktas

tām atha bhramayituṁ vyatiśaktaḥ |

sa smitena mṛdunā vacasā ca

kṣobhayan madhura-mandam uvāca ||1254||

kṛṣṇāhnika-kaumudī 4.282—

yac-caturtha-paṇatām upanītaṁ

cumbana-pramukham atyavagītam |

tan na jetum ubhayor abhiyogas

tulya eva khalu tat-phala-bhogaḥ ||1255||

kṛṣṇāhnika-kaumudī 4.286-297—

tāvakasya kim u māmakasya vā

vṛddhi-karmaṇi paṇasya sotsavā |

tvaṁ babhūvitha vicārya cetasā

brūhi sundari vidhūta-sādhvasā ||1256||

sā mamarṣa manasobhayathā me

vrīḍa-hetur atulaḥ pariṇāme |

ālayo’pi vihasanti mitho mām

apy ayaṁ hasitavān guṇa-bhūmā ||1257||

ity acintita-samāgata-cintā

sāvahittham atha mādhava kāntā |

tad-vaco’śrutam ivābhinayantī

khelituṁ pravavṛte vihasantī ||1258||

nikvaṇat-kanaka-kaṅkaṇa-bhājā

pāṇinā vikasad-āsya-sarojā |

akṣam ākṣipad anākalayantī

sā vidur vidur iti pravadantī ||1259||

sakhya ūcur ayi te manorathaṁ

cumbanādi-paṇa-vṛddhi-sat-patham |

ke vidur hani vayaṁ tu mā tapa

kiṁ vidur vidur iti tvam ālapa ||1260||

sā sakhī-nikara-bhāṣita-bhaṅgīm

ākalayya cala-rajyad-apāṅgī |

vakrayā priya-girāpi ca viddhā-

khelane samabhavad bhrama-baddhā ||1261||

ātmanaiva kṛta-pāśa-bandhaṁ

sā svayaṁ viracitān anusandham |

khelana-bhrama-hata-krama-rītyā

nirbibheda niyater iva gatyā ||1262||

tad vilokya dayitaḥ sad-udāras

taṁ paṇaṁ triguṇitaṁ sa cakāra |

ālayas tam avadan jahi garvaṁ

jeṣyati priya-sakhī mama sarvam ||1263||

sā punaḥ pravavṛte jaya-kāmā

khelituṁ smita-mukhī vara-rāmā |

nāgraho jaya-phale khalu tādṛk

subhruvo vijaya eva hi yādṛk ||1264||

sā na taṁ sa ca na tām atha jetuṁ

sambabhūva jagatī-jaya-ketum |

citram etad ati yad vijito’bhūd

eka eva sabhikaḥ sa manobhūḥ ||1265||

dvau kalā-rasa-kalāpa-vidagdhau

dvau puru-praṇaya-kauśala-mugdhau |

dvau sumaṅgala-guṇāvali-naddhau

dvau paraspara-manoratha-siddhau ||1266||

bādhako vyajani kāla-vilambaḥ

khelane’sti natarām avalambaḥ |

ity ubhāv asati paryavasāne

khelanaṁ jahatur avyavadhāne ||1267||

vaṁśikām atha dadau hariṇākṣī

so’pi hāram akhilāśaya-sākṣī |

vīkṣya kālam atha tāḥ saha-vṛndāḥ

svālayaṁ yayur ayoga-sumandāḥ ||1268||

kṛṣṇa-bhāvanāmṛta 15.53-58—

tāvad etya vana-devy atha kācit

prāha sūrya-sadane jaṭilāgāt |

tās tato nikhila-keli-mudasya

trasta-netram agur antikam asyāḥ ||1268||

kiṁ snuṣe kva nu vilambam akārṣīḥ

snātum adya yad agāṁ sura-nadyām |

kiṁ nu kundalatikām iha vīkṣe

sā gatā mama purohita-hetoḥ ||1269||

naiti kiṁ ciram iyaṁ kalayārād

āgatāṁ saha purodhasam enām |

vipra-veśa-dhara-kṛṣṇa-sametā

sā gatātha nijagāda ca vṛddhām ||1270||

nādya ko'pi cira-mārgaṇato'pi

prāpyate dvija-sūto nija-goṣṭhe |

kintv ayaṁ madhupurī bhava āgād

atra garga-kalitākhila-vidyaḥ ||1271||

enam eva bahu-varṇinam atra

stauti paṇḍita-tatir matimantam |

tan mayāgraha-śatair iha nītaṁ

taṁ purohitatayā vṛṇu vadhvāḥ ||1272||

taṁ jaraty avadad adya kṛtarthai-

vābhavaṁ bhavad-avekṣaṇa-mātrāt |

vipra-varya-paripūrita-kāmāṁ

mad-vadhūṁ kuru samarcaya mitram ||1273||

tadā rādhā viśākhām āha, lalita-mādhava 2.12—

sahacari harir eṣa brahma-veśaṁ prapannaḥ

kim ayam itarathā me vidravaty antarātmā |

śaśadhara-maṇi-vedī sveda-dhārāṁ prasūte

na kila kumuda-bandhoḥ kaumudīm antareṇa ||1274||

rādhā-karṇe viśākhāha, ujjvala-nīlamaṇi 1.30—

vradhnopāsti-vidhau tava praṇayitāpūreṇa veśaṁ gate

kṣmā-devasya kathaṁ guṇo’py agharipau drāg adya saṁcakrame

buddhiḥ paśya viveka-kauśalavatī dṛṣṭiḥ kṣamodgāriṇī

vāg etasya mṛgākṣi rūḍha-vinayā mūrtiś ca dhīrojjvalā ||1275||

kṛṣṇa-bhāvanāmṛta 15.59-60—

dhīra-tāra-nayanaḥ sita-vāsā

darbha-saṁvalita-pustaka-pāṇiḥ |

sāma-gāna-madhura-svara-kaṇṭho

mūrtimān sa ihaiṣa tadoce ||1276||

varṇino yad api nocitam eva

strī-vilokanam athāpy atisādhvīm |

kāraye stṛta-tanūm iha kāma-

prāṁśumad yajanam adya tu vṛddhe ||1277||

govinda-līlāmṛta 18.65-70—

pūjārambhe'vadat kṛṣṇo vadhvās te nāma kiṁ vada |

rādheti vṛddhayokto'sau sa-camatkāram āha tām ||1278||

seyaṁ guṇavatī yasyāḥ sādhvītvaṁ śrūyate pure |

dhanyā tvaṁ yat-snuṣā saiyety uktvā rādhām athābravīt ||1279||

nāvṛtaṁ kārayet karma tad-bhāsvad-atanu-kratau |

vṛṇu māṁ strī na me spṛśyā spṛśantī māṁ kuśaiḥ paṭha ||1280||

jagan-maṅgala-kṛd-gotraṁ śuci-vit-pravaraṁ śucim |

bhavantaṁ viśva-śarmāṇaṁ purohitatayā vṛṇe ||1281||

śrī-bhāsvateṁtanu-tamaḥ-saṇhartre'tyanurāgiṇe |

puraḥ sate'smai mitrāya padminī-bandhave namaḥ ||1282||

mantreṇānena pādyādīn mitrāya tvaṁ samarpaya |

svaṁ ca gaurāṁśukaḥ syāt te yathā kāma-prado vaśaḥ ||1283||

lalita-mādhava 2.14—

arcitārcādhunā dhanye tvam arghyaṁ kuru bhāvataḥ |

ambarodbhāsine gāḍha-mudā rājīva-bandhave ||1284||

lalita-mādhava 2.13—

nibhṛtam arati-puñja-bhāji rādhe

tvad-adhara-vardhita-cāpale calākṣi |

caṭulaya kuṭilāṁ dṛganta-lakṣmīm

ayi kṛpaṇe ksaṇam oṁ namaḥ savitre ||1285||

lalita-mādhava 2.15—

samprati kanyā-rāśer upabhogaṁ kurvate puraḥsthāya |

mitrāya citram arghyaṁ kuru susmita-puṇḍarīkeṇa ||1286||

rādhikā dṛgantena hariṁ paśyati, lalita-mādhava 2.16—

savituḥ samāptim āptaḥ, pūjā-vidhir eṣa suṣṭhu kalyāṇi |

iṣṭaṁ nandaya devaṁ, sarāga-sumano-varāñjalinā ||1287||

rādhikā bandhūka-kusumāñjaliṁ kṣipati, kṛṣṇa-bhāvanāmṛta 15.64—

patyur astu kṛpayā tava bhāsvad-

yāgato'yuta-gavāptir amuṣyāḥ |

kalpatān avarataṁ ciram āyur-

vṛddhir ity amum ayācata vṛddhā ||1288||

kṛṣṇa-bhāvanāmṛta 15.65-66—

evam astv iti vadaty aghaśatrāv

etya tatra madhumaṅgala ūce |

sūrya-sūktam aham eva paṭhāmīty

akṣipad dṛśam aśeṣa-nivedye ||1289||

mūrkha lampaṭa-sakha tvam ihāgāḥ

kiṁ baṭuḥ pratidinaṁ punar eṣaḥ |

pūjyayiṣyati vadhūm atisaumyaḥ

śyāma ity avadaj jaratī tam ||1290||

kṛṣṇaḥ, kṛṣṇa-bhāvanāmṛta 15.68—

sāmprataṁ śṛṇu satī-kula-varye

bhāsvate nama itīha paṭhantī |

utthitā kṛta-parikramaṇā tvaṁ

kṣauṇi-lagna-śirasā praṇamāmūm ||1291||

sa tathā vindati, govinda-līlāmṛta 18.73-98—

naivedye dakṣiṇātvena rādhā-svarṇāṅgulīyake |

nyaste'gre vṛddhayā bhaktyā smeras tām āḥa mādhavaḥ ||1292||

nādmo'nya-devatāśeṣaṁ vayam ekānti-vaiṣṇavāḥ |

nānya-varṇārtham ādadyām śukla-vṛttir ahaṁ baṭuḥ ||1293||

sarvajño garga-śiṣyo'smi jyotiḥ-sāmudrakādivit |

gurvī me dakṣiṇā prītir yuṣmābhir vraja-vāsibhiḥ ||1294||

vṛddhāyāṁ karṇa-lagnāyāṁ kaundyāḥ sā harim abravīt |

vṛddhā tvāṁ yācate vadhvāḥ karaṁ vīkṣya phalaṁ vada ||1295||

haris tām āha nāsmākaṁ lalanāṅga-pradarśanam |

kāryaṁ tathāpi vaḥ prītyā vaśaḥ paśyāmi dūrataḥ ||1296||

tvam evāsyāḥ karau sādhvyāḥ prasāraya puro mama |

kaundyā tathā kṛte so'bhūt kampāśru-pulakānvitaḥ ||1297||

ācchādya vismayenātma-harṣam āhādbhutaṁ tv idam |

yāny asyāḥ śubha-cihnāni tair iyaṁ syāt svayaṁ ramā ||1298||

asyāḥ prasāda-dṛṣṭiś ced vayaṁ smaḥ pūrṇa-sampadaḥ |

yatrāsyāḥ sthitir atraiva sa-sampat sarva-maṅgalam ||1299||

sūnos te nāma kiṁ brūhīty uktayā vṛddhayodite |

tan-nāmni gaṇayitvāha hairs tām ativismitaḥ ||1300||

vartante bahavo vighnā vṛddhe te tanayāyuṣi |

asyāḥ sādhvyāḥ prabhāveṇa prabhavanti na tekvacit ||1301||

tac chrutvānanditā vṛddhā rādhikā-ratna-mudrikām |

amūlyāṁ puratas tasya dadhāra pāritoṣikām ||1302||

tāvad etyāha subalo viśva-śarman harir yuvām |

payaḥ-pheṇa-phalādīnāṁ bhojanāya pratīkṣate ||1303||

nādmi vipretarānnādi gārgyā cāsmi nimantritaḥ |

yāmi śīghraṁ gṛhāṇa tvaṁ naivedyaṁ madhumaṅgala ||1304||

madhuḥ prāha dehi vṛddhe svasti-vācana-dakṣiṇām |

ākṛṣya sāpy adāt tasmai svāṅguleḥ svarṇa-mudrikām ||1305||

baṭus tāṁ prāpya hṛṣṭaḥ san kaphoṇiṁ vādayan muhuḥ |

naivedyam añcale baddvā tāṁ praśaṁsan nanarta saḥ ||1306||

vṛddhayā prārthitaḥ kṛṣṇaṁ jagāda madhumaṅgalaḥ |

agṛhīte dakṣiṇārthe tvayā na vrata-pūrṇatā ||1307||

kṛpayā tad gṛhāṇemaṁ svārthaś cārthena te na cet |

viprebhyaḥ kalpsyate so'yaṁ vratinyā bhavitā śubham ||1308||

svīkṛtas te mayā doṣo nety uktvā svāñcale hasan |

babandha mudrike te dve niṣiddho'py amunā muhuḥ ||1309||

jagāda kṛṣṇaṁ jaṭilā baṭo yadai-

vāyāti goṣṭhaṁ mama bhāgyato bhavān |

tadā mayāsyā ravi-pūjane gurur

vṛto'sti te bhūri dadāmi dakṣiṇām ||1310||

ity uktvā jaṭilā hṛṣṭā natvādityaṁ dvijau ca tau |

kṛtārthaṁ svaṁ manyamānā tābhiḥ sā calitālayam ||1311||

yāntī vivartya sahasā lapana-cchalena

grīvāṁ muhur lalitayānugayā murāreḥ |

vaktrābja-sāragham apāṅga-taraṅga-bhaṅgyā

rādhā pibanty api na tṛptirm avāpa dīnā ||1312||

hṛdaya-dayita-līlā-snigdha-dugdhaiḥ prapūrṇāt

tanu-kanaka-ghaṭīyā subhrūvo'syāḥ sakhīnām |

nayana-mudam atānīt sāśu vairasyam āptā

viraha-viṣa-vivarṇā netra-santaptaye'bhūt ||1313||

kāntā-saṅgendu-samphullaḥ kṛṣṇo nīlotpala-prabhaḥ |

vicchedārkodaye mlāyan kṣaṇād anya ivābhavat ||1314||

sakhibhyāṁ sahitaḥ so'tha vimanāḥ sva-sakhīn agāt |

te'hampūrvikayā hṛṣṭā āliṅgantas tam abruvan ||1315||

asmān hitvā tava gatavatas tvad-viyogāsahiṣṇūn

kāṭhinyaṁ naḥ sphuṭam avagataṁ vyākulair dīna-cittaiḥ |

anveṣṭuṁ tvāṁ pratijigamiṣūn yat tam āgāḥ kṣaṇārdhāt

tena jñātaṁ priya-sakha paraṁ prema-kaumalyam eva ||1316||

so'yaṁ rādhā-sahacara-hareḥ sphīta-madhyāhna-līlā

pīyūṣābdhir vilasati mahān durvigāho'tyapāraḥ |

bhāgyaṁ tan me yad iha vilasac-chrīla-rūpānukampā-

vātyānītā tad anu kaṇikāpy aspṛśan māṁ taṭastham ||1317||

iti śrī-śrī-bhāvanā-sāra-saṅgrahe madhyāhna-līlāsvādanaṁ nāma

caturthaḥ saṅgrahaḥ ||

||4||

1. bhavatu [↑](#footnote-ref-2)
2. añcale (B) [↑](#footnote-ref-3)
3. puru-māra-vṛtāṁśam iti pāṭhāntaram | [↑](#footnote-ref-4)
4. kāmukasya [↑](#footnote-ref-5)
5. devara-dhanam [↑](#footnote-ref-6)
6. nava-dala\* [↑](#footnote-ref-7)
7. ato’pajagāma [↑](#footnote-ref-8)
8. kṣālitānta- [↑](#footnote-ref-9)
9. ? [↑](#footnote-ref-10)
10. This verse is not found in the extant Krama-dīpikā. [↑](#footnote-ref-11)
11. These verses are credited to the Yāmala. [↑](#footnote-ref-12)